ดัชนีดาวโจนส์ตลาดหุ้นนิวยอร์กปิดพุ่งขึ้นแตะระดับสูงสุดในรอบ 14 เดือนเมื่อคืนนี้ (1 ธ.ค.) เนื่องจากนักลงทุนคลายความวิตกกังวลบเกี่ยวกับปัญหาด้านการเงินในดูไบ หลังจากมีรายงานว่าบริษัท ดูไบ เวิล์ด ของรัฐบาลดูไบ เริ่มเจรจากับธนาคารที่เป็นเจ้าหนี้เพื่อปรับโครงสร้างหนี้ นอกจากนี้ สกุลเงินดอลลาร์สหรัฐที่อ่อนค่าลงช่วยหนุนหุ้นกลุ่มสินค้าโภคภัณฑ์ทะยานขึ้น และยอดขายบ้านที่แข็งแกร่งของสหรัฐได้กระตุ้นบรรยากาศการซื้อขายให้คึกคักขึ้นด้วย ดัชนีเฉลี่ยอุตสาหกรรมดาวโจนส์พุ่งขึ้น 126.74 จุด หรือ 1.23% ปิดที่ 10,471.58 จุด ซึ่งเป็นระดับสูงสุดในรอบ 14 เดือน ขณะที่ดัชนี S&amp;P 500 เพิ่มขึ้น 13.23 จุด หรือ 1.21% ปิดที่ 1,108.86 จุด และดัชนี Nasdaq ปรับตัวขึ้น 31.21 จุด หรือ 1.46% ปิดที่ 2,175.81 จุด <br><br>         -- สัญญาน้ำมันดิบตลาดนิวยอร์กปิดพุ่งขึ้นเมื่อคืนนี้ (1 ธ.ค.) เพราะได้แรงหนุนจากสกุลเงินดอลลาร์สหรัฐที่แข็งค่าขึ้น และข้อมูลภาคการผลิตที่แข็งแกร่งของจีนและสหรัฐช่วยให้นักลงทุนเชื่อมั่นว่าดีมานด์พลังงานของทั้งสองประเทศยังคงเพิ่มขึ้นอย่างต่อเนื่อง <br>         สัญญาน้ำมันดิบตลาด NYMEX (New York Mercantile Exchange) ส่งมอบเดือนม.ค.พุ่งขึ้น 1.09 ดอลลาร์ ปิดที่ 78.37 ดอลลาร์/บาร์เรล หลังจากเคลื่อนตัวในช่วง 78.88-78.50 ดอลลาร์ <br><br>         -- สัญญาทองคำตลาดนิวยอร์กปิดพุ่งขึ้นเหนือระดับ 1,200 ดอลลาร์/ออนซ์เมื่อคืนนี้ (1 ธ.ค.) เนื่องจากสกุลเงินดอลลาร์สหรัฐที่ร่วงลงเมื่อเทียบกับสกุลเงินหลักๆได้กระตุ้นนักลงทุนให้เข้าซื้อสัญญาสินค้าโภคภัณฑ์อย่างคับคั่ง รวมถึงทองคำและน้ำมันดิบ <br>         สัญญาทองคำตลาด COMEX (Commodity Exchange) ส่งมอบเดือนก.พ.ปิดที่ 1,200.20 ดอลลาร์/ออนซ์ พุ่งขึ้น 17.90 ดอลลาร์ หลังจากเคลื่อนตัวในช่วง 1,176.40-1,204 ดอลลาร์ <br><br>         -- ค่าเงินดอลลาร์สหรัฐร่วงลงอย่างหนักเมื่อเทียบกับสกุลเงินหลักๆในการซื้อขายที่ตลาดปริวรรตเงินตรานิวยอร์กเมื่อคืนนี้ (1 ธ.ค.) เนื่องจากนักลงทุนคลายความกังวลเรื่องปัญหาดูไบ นอกจากนี้ ดอลลาร์สหรัฐยังได้รับแรงกดดันจากการที่ธนาคารกลางญี่ปุ่น (บีโอเจ) ตัดสินใจอัดฉีดสภาพคล่องเข้าสู่ระบบการเงิน และธนาคารกลางออสเตรเลียประกาศขึ้นอัตราดอกเบี้ย <br>         ค่าเงินดอลลาร์สหรัฐพุ่งขึ้น 0.50% เมื่อเทียบกับสกุลเงินยูโรที่ระดับ 1.5082 ยูโร/ดอลลาร์ จากระดับของวันจันทร์ที่ระดับ 1.5007 ยูโร/ดอลลาร์ และดิ่งลง 0.98% เมื่อเทียบกับปอนด์ที่ 1.6613 ปอนด์/ดอลลาร์ จากระดับ 1.6452 ปอนด์/ดอลลาร์ <br><br>         -- ดัชนี FTSE 100 ตลาดหุ้นลอนดอนปิดพุ่งแตระดับสูงสุดในรอบ 4 เดือนเมื่อคืนนี้ (1 ธ.ค.) เนื่องจากนักลงทุนคลายความวิตกกังวลเกี่ยวกับปัญหาการเงินของดูไบ นอกจากนี้ ตลาดยังขานรับตัวเลขการผลิตของจีนที่แข็งแกร่ง <br>         ดัชนี FTSE 100 พุ่งขึ้น 121.49 จุด ปิดที่ 5,312.17 จุด หลังจากเคลื่อนตัวในช่วง 5,190.68-5,312.17 จุด<br><br><br><br>