วันเสาร์ที่ 29 สิงหาคม พ.ศ. 2552 08:28 <br><br>สัญญาน้ำมันดิบตลาดนิวยอร์กขยับขึ้นเล็กน้อยหลังดอลลาร์อ่อนค่า<br><br>สัญญาน้ำมันดิบตลาด NYMEX (New York Mercantile Exchange) ส่งมอบเดือนต.ค.ขยับขึ้น 25 เซนต์ หรือ 0.34% ปิดตลาดที่ 72.74 ดอลลาร์/บาร์เรล หลังจากปรับตัวในช่วง 71.78 - 73.52 ดอลลาร์<br><br>ขณะที่สัญญาน้ำมันฮีทติ้งออยล์ส่งมอบเดือนก.ย.บวก  0.11 เซนต์ หรือ 0.06% ปิดที่ 1.8603 ดอลลาร์/แกลลอน  และสัญญาน้ำมันเบนซินส่งมอบเดือนก.ย.เพิ่มขึ้น 3.04 เซนต์ หรือ 1.05% ปิดที่ 2.0618 ดอลลาร์/แกลลอน<br><br>ส่วนสัญญาน้ำมันดิบเบรนท์ที่ตลาด ICE กรุงลอนดอน ส่งมอบเดือนต.ค.ปรับขึ้น 28 เซนต์  หรือ 0.39% ปิดที่ 72.79 ดอลลาร์/ต่อบาร์เรล หลังจากเคลื่อนไหวในช่วง 71.90 - 73.35 ดอลลาร์<br><br>มหาวิทยาลัยมิชิแกนรายงานว่า ความเชื่อมั่นผู้บริโภคสหรัฐในเดือนส.ค.อ่อนตัวลงแตะระดับต่ำสุดในรอบ 4 เดือน เหตุผู้บริโภควิตกกังวลเกี่ยวกับอัตราว่างงานที่สูงขึ้นและสถานภาพทางการเงินส่วนบุคคล<br><br>ฟิล ฟลิน นักวิเคราะห์ของ PFGBest กล่าวว่า เทรดเดอร์หันมาให้ความสนใจแหล่งลงทุนอย่างตลาดน้ำมัน หลังจากที่สูญเสียความเชื่อมั่นในระบบการธนาคารสหรัฐ ขณะที่บรรษัทประกันเงินฝากแห่งสหรัฐ (FDIC) ระบุว่าจำนวนแบงค์ที่ประสบปัญหาในสหรัฐเพิ่มขึ้นอีก 111 รายในไตรมาส 2 ซึ่งเป็นการเพิ่มขึ้นมากที่สุดในรอบ 15 ปี นอกจากนี้ เงินที่อยู่ภายใต้การดูแลของ FDIC ก็เหือดแห้งลง หลังจากที่สถาบันการเงินล้มละลายมากขึ้น นักวิเคราะห์บางส่วนจึงออกมาเตือนว่า FDIC จะสูญเงินมากขึ้นในช่วงสิ้นปีนี้ ดังนั้น น้ำมันจึงเปรียบเสมือนสวรรค์สำหรับนักลงทุนมากกว่าในขณะนี้<br><br>