วันศุกร์ที่ 18 กันยายน พ.ศ. 2552 08:24 <br><br>สัญญาทองคำตลาดนิวยอร์กปิดร่วงลงวิตกดีมานด์หดตัว<br><br>สัญญาทองคำตลาด COMEX ส่งมอบเดือนธ.ค.ปิดที่ 1,013.50 ดอลลาร์/ออนซ์ ลดลง 6.70 ดอลลาร์ หลังจากเคลื่อนตัวในช่วง 1,010.60-1,025.80 ดอลลาร์<br><br>ขณะที่สัญญาโลหะเงินส่งมอบเดือนธ.ค.ปิดที่ 17.2650 ดอลลาร์/ออนซ์ ลดลง 16.50 เซนต์<br><br>ส่วนสัญญาพลาตินัมส่งมอบเดือนต.ค.ปิดที่ 1,341.50 ดอลลาร์/ออนซ์ ลดลง 8.60 ดอลลาร์ และสัญญาพัลลาเดียมส่งมอบเดือนธ.ค.ปิดที่ 305.75 ดอลลาร์/ออนซ์ พุ่งขึ้น 5.25 ดอลลาร์<br><br>สัญญาทองคำในตลาด COMEX ที่ทะยานขึ้นเหนือระดับ 1,000 ดอลลาร์/ออนซ์ กำลังกระตุ้นผู้บริโภคนำทองรูปพรรณจำพวกสร้อยข้อมือและสร้อยคอทองคำออกมาขายและได้กำไรมากถึง 6 เท่า โดยฟิลิป แคล็ปวิจ ประธานบริษัท GFMS Ltd ซึ่งเป็นบริษัทวิจัยอุตสาหกรรมทองคำ คาดการณ์ว่า ผู้บริโภคจะนำเครื่องประดับทองคำออกมาขายมากขึ้นอีก 22% ในปีนี้ เนื่องจากภาวะเศรษฐกิจถดถอยรุนแรงในรอบกว่า 60 ปีทำให้อัตราว่างงานในสหรัฐพุ่งขึ้นแตะระดับสูงสุดในรอบ 26 ปี<br><br>เจมส์ สตีล นักวิเคราะห์จากบริษัท HSBC Securities กล่าวว่า การที่ผู้บริโภคแห่ขายทองคำในขณะนี้สะท้อนให้เห็นว่าดีมานด์กำลังหดตัวลงเนื่องจากภาวะเศรษฐกิจที่ยังคงเปราะบาง ขณะที่ยูบีเอส เอจี รายงานว่า ดีมานด์ทองคำในอินเดียซึ่งเป็นผู้ซื้อรายใหญ่สุดของโลก ปรับตัวลงน้อยกว่าปีที่แล้วราว 5-10% ซึ่งทำให้คาดว่ายอดนำเข้าทองคำของอินเดียอาจลดลง 37% ในปีนี้<br><br>