วันอังคารที่ 29 กันยายน พ.ศ. 2552 07:55 <br><br>สัญญาทองคำตลาดนิวยอร์กปิดบวก หลังตลาดหุ้น-ราคาน้ำมันพุ่ง<br><br>สัญญาทองคำตลาด COMEX ส่งมอบเดือนธ.ค.ปิดที่ 994.10 ดอลลาร์/ออนซ์ เพิ่มขึ้น 2.50 ดอลลาร์ หลังจากเคลื่อนตัวในช่วง 986.70-998.00 ดอลลาร์<br><br>ขณะที่สัญญาโลหะเงินส่งมอบเดือนธ.ค.ปิดที่ 16.195 ดอลลาร์/ออนซ์ เพิ่มขึ้น 13.50 เซนต์<br><br>ส่วนสัญญาพลาตินัมเดือนต.ค.ปิดที่ 1,286.00 ดอลลาร์/ออนซ์ เพิ่มขึ้น 1.40 ดอลลาร์ และสัญญาพัลลาเดียมเดือนธ.ค.ปิดที่ 293.90 ดอลลาร์/ออนซ์ ลดลง 1.00 ดอลลาร์<br><br>ราล์ฟ เพรสตัน นักวิเคราะห์จากบริษัท Heritage West Futures Inc กล่าวว่า สัญญาทองคำได้รับปัจจัยบวกจากการพุ่งขึ้นของสัญญาน้ำมันดิบ หลังจากสถานีโทรทัศน์ของทางการอิหร่านรายงานว่า อิหร่านได้ทดสอบยิงขีปนาวุธ &quot;ชาฮับ 3&quot; พิสัยระยะกลาง ซึ่งมีรัศมีทำการไกลถึงอิสราเอลและฐานทัพของสหรัฐในภูมิภาคอ่าวอาหรับ<br><br>นอกจากนี้ สัญญาทองคำยังได้รับแรงหนุนจากการพุ่งขึ้นแข็งแกร่งของตลาดหุ้นนิวยอร์ก เนื่องจากนักลงทุนขานรับข่าวการควบรวมกิจการของบริษัทในแห่งในสหรัฐ รวมถึงบริษัท ซีร็อกซ์ คอร์ปตกลงที่จะซื้อบริษัท แอฟฟิลิเอเต็ด คอมพิวเตอร์ เซอร์ วิเซส อิงค์ และบริษัท แอ๊บบอต ลาบอราทอรีส์ จะซื้อบริษัทผลิตยาของโซลเวย์ รวมทั้งข่าวที่ว่าจอห์นสันแอนด์จอห์นสัน บรรลุข้อตกลงซื้อหุ้น 18% ในบริษัทครูเซลล์ เอ็นวี<br><br>รายงานระบุว่า ณ วันที่ 25 ก.ย. กองทุน SPDR Gold Trust ซึ่งเป็นกองทุน ETF ที่ลงทุนในทองคำรายใหญ่สุดของโลก ถือครองทองคำเพิ่มขึ้น 0.2% แตะระดับสูงสุดเป็นประวัติการณ์ที่ 8.394 ล้านออนซ์<br><br>