วันเสาร์ที่ 7 พฤศจิกายน พ.ศ. 2552 <br><br>โพสต์ทูเดย์  พาณิชย์ ดันซื้อขายทองคำผ่านออนไลน์ ช่วยกระตุ้นยอดขายร้านทอง<br><br>นายยรรยง พวงราช ปลัดกระทรวงพาณิชย์ เปิดเผยหลังการหารือกับสมาคมผู้ค้าทองคำว่า จะผลักดันให้มีการซื้อขายทองคำผ่านระบบออนไลน์ เพื่อเพิ่มความสะดวกให้กับประชาชน เบื้องต้นจะตั้งคณะกรรมการที่มีตัวแทนหน่วยงานของกระทรวงพาณิชย์และสมาคม เพื่อกำหนดหลักเกณฑ์และควบคุม <br>ทั้งนี้ การซื้อขายทองคำผ่านระบบออนไลน์จะมีการส่งมอบทองคำกันจริง คาดว่าไม่เกินไตรมาสแรกของปี 2553 <br><br>นายจิตติ ตั้งสิทธิ์ภักดี นายกสมาคมผู้ค้าทองคำ กล่าวว่า ผลจากการเปิดให้มีการซื้อขายทองคำในตลาดซื้อขายทองคำล่วงหน้า (โกลด์ฟิวเจอร์สมาร์เก็ต) ประกอบกับราคาทองคำทั่วโลกมีราคาผันผวน ส่งผลให้ยอดจำหน่ายทองคำของร้านค้าในประเทศทั้งแบบทองแท่งและทองรูปพรรณลดลงมาก โดยการซื้อขายรอบ 10 เดือนปีนี้มีปริมาณลดลงถึง 2 เท่าตัว <br><br>คาดว่าหลังจากนี้จะมีร้านทองทยอยปิดกิจการ ซึ่งใน 5 ปี จากที่มีอยู่ 6,000 แห่ง เหลือเพียง 600 แห่ง <br><br>สำหรับราคาทองคำวานนี้ ทองคำแท่งบาทละ 1.73 หมื่นบาท ทองรูปพรรณสูงถึง 1.77 หมื่นบาทขณะที่แนวโน้มราคาทองคำในประเทศมีโอกาสผันผวนและสูงขึ้นตามตลาดโลก โดยมีโอกาสเพิ่มเป็น 1,200 เหรียญสหรัฐ ซึ่งจะทำให้ราคาพุ่งขึ้นไปที่ 1.8 หมื่นบาท <br><br>