วันจันทร์ที่ 7 ธันวาคม พ.ศ. 2552 <br><br>ราคาทองคำพุ่ง โกลด์ฟิวเจอร์สฮอต 5 โบรกเกอร์ร้านทองกวาดส่วนแบ่งตลาด 82% เดือนพ.ย. วายแอลจีแรง จิตติ โอดยังขาดทุนอยู่<br><br>การซื้อขายสัญญาทองคำล่วงหน้าหรือโกลด์ฟิวเจอร์ส ในเดือน พ.ย. 2552 ที่ผ่านมา คึกคักขึ้น ปริมาณการซื้อขายต่อวันสร้างสถิติใหม่ ทะลุ 8,000 สัญญา/วัน รวมทั้งเดือน 80,670 สัญญา หลังจากราคาทองคำล่วงหน้าในตลาด ต่างประเทศถีบตัวขึ้นอย่างรวดเร็วและส่งผลให้ราคาทองคำในประเทศไทยปรับตัวขึ้นตามด้วย <br>ทั้งนี้ การซื้อขายโกลด์ฟิวเจอร์สเพิ่มขึ้นทุกเดือน โดยเดือนพ.ย. โตขึ้น 6,166 สัญญา คิดเป็น 8.27% เมื่อเทียบกับเดือนต.ค.ที่ผ่านมา โดยโบรกเกอร์ที่เป็นเจ้าของร้านทอง 5 แห่ง มีส่วนแบ่งตลาด (มาร์เก็ตแชร์) เพิ่มขึ้นมาก โดยเฉพาะในเดือนพ.ย. กวาดส่วนแบ่งตลาดถึง 82.02% ของทั้งตลาด และบริษัท ที.ซี. ออสสิริส ฟิวเจอร์ส (TCAF) ยังรักษาแชมป์ได้ต่อไป <br><br>อย่างไรก็ตาม ในเดือนพ.ย.นี้ บริษัท เอ็มทีเอส โกลด์ฟิวเจอร์ส (MTSGF) ของ นพ.กฤชรัตน์ หิรัณยศิริ ประธานเจ้าหน้าที่บริหารของกลุ่มบริษัท แม่ทองสุก เอ็มทีเอส โกลด์ ผู้ส่งออกทองคำแท่งรายใหญ่ที่สุดในประเทศกลับเสียตำแหน่งอันดับสองให้กับบริษัท วายแอลจี บูลเลี่ยน แอนด์ ฟิวเจอร์ส (YLG) <br><br>คนในวงการร้านทอง กล่าวว่า โกลด์ฟิวเจอร์สที่ได้รับความนิยมเร็วมากเพราะออกผลิตภัณฑ์มาถูกจังหวะ ราคาทองคำสวิงแรง จูงใจให้นักลงทุนเข้ามาเก็งกำไร ทำให้โบรกเกอร์ร้านทองมีกำไรแล้ว <br><br>นายจิตติ ตั้งสิทธิ์ภักดี นายกสมาคมค้าทองคำ ผู้ร่วมลงทุนในบริษัท จีที เวลธ์ แมเนจเมนท์ (GTWM) กล่าวว่า นับตั้งแต่ GTWM เปิดให้บริการซื้อขายโกลด์ฟิวเจอร์สมาตั้งแต่เดือนพ.ค. 2552 ที่ผ่านมา มีค่าใช้จ่ายมากกว่า 1 ล้านบาทต่อเดือน ทำให้บริษัทขาดทุนทุกเดือน เฉลี่ย 1 ล้านบาท แต่ขณะนี้สถานการณ์เริ่มดีขึ้น เหลือขาดทุน 3-4 แสนบาทต่อเดือน เพราะตลาดมีปริมาณการซื้อขายมากขึ้น โดยล่าสุดบริษัทมีขาดทุนสะสมกว่า 10 ล้านบาท <br>อย่างไรก็ตาม นายจิตติได้แสดงความเป็นห่วงว่า ตลาดโกลด์ฟิวเจอร์สที่โตขึ้นนั้น เป็นผลดีต่อตลาดอนุพันธ์ (ประเทศไทย) และบริษัทโบรกเกอร์ แต่หากโกลด์ฟิวเจอร์สโตมากๆ จะไม่เป็นผลดีต่อนักลงทุน เพราะการซื้อขายโกลด์ฟิวเจอร์สมีทั้งคนได้กำไรและขาดทุน นับเป็นการเก็งกำไร ไม่ใช่การลงทุนเหมือนการซื้อทองคำแท่ง ซึ่งหากราคาทองคำแท่งลดลงก็ไม่ต้องรีบขายหรือใส่เงินเข้าไปลงทุนเพิ่ม <br><br>การซื้อขายโกลด์ฟิวเจอร์ส 1 สัญญา คิดเป็นน้ำหนักทองคำ 50 บาท ใช้เงินลงทุนเพียงแสนกว่าบาทเท่านั้น คนไทยนิยมเล่น ไม่เหมือนกับการลงทุนในทองคำ 50 บาท ต้องใช้เงินกว่า 9 แสนบาท ซึ่งหากใครคิดจะเข้าไปในโกลด์ฟิวเจอร์ส ไม่ใช่มีแค่เงินในมือ 1 แสนบาท จะต้องเตรียมไว้อีก 1 แสนบาท สำหรับการใส่เข้าไปเพิ่มเมื่อราคาทองคำลดลง นายจิตติ กล่าว <br><br>นอกจากนี้ นายจิตติได้คัดค้านกรณีที่ตลาดอนุพันธ์จะเพิ่มผลิตภัณฑ์โกลด์ฟิวเจอร์สน้ำหนักทองคำ 10 บาท ในต้นปีหน้า เพราะเป็นการกระตุ้นให้คนไทย เข้าไปเก็งกำไรมากยิ่งขึ้น ดังนั้นทางสมาคมได้ทำหนังสือถึงผู้บริหารตลาดอนุพันธ์เพื่อคัดค้าน และขณะนี้ก็ยังไม่ทราบว่าทางตลาด จะตัดสินใจอย่างไร แต่ตนเห็นว่าเป็นความเสี่ยงที่นักลงทุนรายย่อยไม่ควรเข้ามาในตลาดนี้ <br><br>