วันพฤหัสบดีที่ 8 ตุลาคม พ.ศ. 2552 <br><br>ภาวะตลาดหุ้นไทยสัปดาห์ที่ผ่านมาแกว่งผันผวนก่อนปรับตัวขึ้น พ้นกรอบการแกว่งออกข้างที่ 704-730 จุด<br><br>หลังจากประเทศแถบเอเชียมีแนวโน้มขึ้นดอกเบี้ยก่อนสหรัฐ ส่งผลให้แนวโน้มเงินเหรียญสหรัฐอ่อนต่อ  และเงินทุนยังไหลเข้าทางฝั่งเอเชีย ขณะที่ตัวเลขทางเศรษฐกิจสหรัฐค่อนข้างผันผวน เริ่มจาก ISM Index เดือนก.ย. ปรับตัวลดลงแรงเกินคาดอยู่ที่ 52.60 จุด จากที่ตลาดคาดว่าจะปรับตัวขึ้นมาอยู่ที่ 54 จุด ส่งผลให้สินทรัพย์เสี่ยงทั่วโลกเกิดความกังวลและปรับตัวลงก่อนในช่วงแรก เนื่องจากตัวเลขดังกล่าวเคยเป็นหัวหอกการดึงตัวเลขเศรษฐกิจอื่นๆ ให้ดูดีขึ้นมา แต่อย่างไรก็ตาม ตัวเลขที่แย่นั้นก็ให้ผลดีอยู่บ้าง กล่าวคือตลาดคลายความกังวลในการขึ้นดอกเบี้ยหรือการใช้นโยบายการเงินเข้มงวดของธนาคารกลางในระยะสั้น<br><br>อย่างไรก็ตาม รายงาน ISM Services ออกมาปรับตัวขึ้นแรงอยู่ที่ 50.90 จุด สูงกว่าระดับ 50 จุด ซึ่งเป็นระดับที่แนวโน้มเศรษฐกิจฟื้นตัว และเป็นระดับที่ใกล้เคียงกับช่วงก่อนเกิดวิกฤต ทำให้โดยรวมแล้วตลาดคลายความกังวลกับตัวเลขเศรษฐกิจที่แย่ๆ ลง และตลาดกลับมาปรับตัวขึ้น โดยนักลงทุนต่างชาติยังคงมียอดซื้อสุทธิหนักๆ ต่อ ตรงข้ามกับ นักลงทุนสถาบันที่ยังเล่นฝั่งขายสุทธิ ต่อเนื่องก่อนที่จะกลับมาซื้อสุทธิตาม <br><br>จากสัปดาห์ก่อนที่เราได้ให้ความ เห็นว่า สภาพคล่องของตลาดเงินตลาดทุนโลกจะยังเพิ่มขึ้นจนไปถึงเดือนมี.ค. ซึ่งเป็นช่วงเวลาที่เฟดจะเริ่มหยุดซื้อคืนตราสารหนี้ค้ำประกัน (ซึ่งก็คือช่วงเวลา ที่เฟดจะหยุดปล่อยเงินเข้ามาในระบบตลาดเงินตลาดทุนโลกนั่นเอง) ทำให้ การพักฐานของตลาดก็ค่อนข้างจำกัด โดยสัปดาห์นี้มีปัจจัยบวกเพิ่ม คือ การ ขึ้นอัตราดอกเบี้ยของธนาคารกลางออสเตรเลีย และประเทศอื่นในภูมิภาคนี้ จะเร่งการทำแครีเทรดในเงินเหรียญสหรัฐและมีเงินไหลเข้าสู่ภูมิภาคนี้มากขึ้น <br><br>โดยเมื่อวันอังคาร ธนาคารกลางออสเตรเลียได้ปรับขึ้นอัตราดอกเบี้ยขึ้น 0.25% เป็น 3.25% เดิมที่ 3% สวนทาง กับที่นักวิเคราะห์ส่วนใหญ่คาดว่าจะคงดอกเบี้ยไว้ที่ระดับ 3% โดยนักวิเคราะห์ส่วนใหญ่ยังคาดว่าธนาคารกลางออสเตรเลียจะปรับขึ้นอัตราดอกเบี้ยอีกครั้งในเดือนพ.ย. เนื่องจากตัวเลขจ้างงานเอกชน ยอดค้าปลีก และราคาบ้านในออสเตรเลีย รวมทั้งดัชนีความเชื่อมั่นภาคธุรกิจและผู้บริโภคที่สูงขึ้น เป็นปัจจัยสำคัญที่ทำให้ธนาคารกลางออสเตรเลียมองว่าเศรษฐกิจขยายตัวแข็งแกร่งมากพอที่จะปรับดอกเบี้ยขึ้นไปอยู่ที่ระดับปกติ <br><br>จากแนวโน้มที่นักวิเคราะห์คาดการณ์กันว่าจะมีการขึ้นดอกเบี้ยอีกครั้งในเดือนหน้าของธนาคารกลางออสเตรเลีย จะส่งผลทางปัจจัยทางจิตวิทยาให้ประเทศอื่นในแถบเอเชียเริ่มต้นในการพิจารณาขึ้นดอกเบี้ยเร็วขึ้นกว่าเดิม โดยประเทศที่คาดว่าจะขึ้นดอกเบี้ยเป็นประเทศถัดไปน่าจะเป็นเกาหลีใต้ ซึ่งจะทำให้ส่วนต่างระหว่างอัตราดอกเบี้ยของสหรัฐและกับประเทศในแถบเอเชียกว้างขึ้น และส่งผลทำให้แครีเทรดในเงินเหรียญสหรัฐไหลเข้าสกุลเงินที่มีอัตราผลตอบแทนหรืออัตราดอกเบี้ยสูงกว่าในเอเชียยังคงเกิดขึ้นในระดับที่เร่งขึ้น โดยตลาดทุนและตลาดพันธบัตรยังเป็นเพียงแหล่งที่พักเงิน แต่ตลาดทุนจะได้รับความสนใจมากกว่าเมื่อเทียบกับตลาดพันธบัตร เนื่องจากแนวโน้มดอกเบี้ยเป็นขาขึ้นจะส่งผลกระทบต่อตราสารหนี้ที่มีอายุมาก ประกอบกับแนวโน้มเศรษฐกิจยังดีมีโอกาสฟื้นตัวต่อเนื่องจะส่งผลบวกต่อหุ้นโดยตรง ทำให้คาดว่าแนวโน้มของตลาดหุ้นในเอเชียในช่วงต่อจากนี้ยังคงเป็นแนวโน้มแกว่งตัวขึ้นต่อ หากมีการพักฐานยังคงเป็นในช่วงสั้น <br><br>ส่วนตลาดหุ้นไทย คาดว่าหุ้นไทยกลุ่มที่มีปัจจัยบวกในช่วงครึ่งหลังของปี ได้แก่ หุ้นกลุ่มธนาคาร จากแนวโน้มการขยายตัวของสินเชื่อมีโอกาสปรับตัวขึ้นในครึ่งหลังของปีตามฤดูกาลและเม็ดเงินกระตุ้นเศรษฐกิจไทยเข้มแข็ง ในขณะที่ส่วนต่างของอัตราดอกเบี้ยมีแนวโน้มกว้างขึ้นจากต้นทุนเงินฝากอัตราดอกเบี้ยสูงเริ่มหมดลง ส่วนหุ้นกลุ่มพลังงานประเด็นเรื่อง คำตัดสินของศาลในเขตมาบตาพุด เชื่อว่าในที่สุดแล้วจะมีทาง ออกและไม่ส่งผลกระทบต่อการลงทุนมากนัก เนื่องจากมูลค่าการลงทุนมีขนาดใหญ่มากเกินกว่า ที่จะเสียหายได้ การหยุดดำเนินการจะ ก่อให้เกิดความเสียหายอย่างมีนัยสำคัญ ต่อภาพรวมเศรษฐกิจไทย <br><br>กลยุทธ์การลงทุนในสัปดาห์นี้ ทางเทคนิค SET Index มีแนวต้านที่บริเวณ 749 และ 753 จุด แนะนำให้ซื้อเก็งกำไรและขายตามแนวต้าน เนื่องจากคาดว่าการปรับตัวขึ้นต่อเนื่องจะมีช่วงชะลอตัวลงในช่วงสั้นๆ ก่อนขึ้นต่อ <br><br>