ดัชนีนิกเกอิตลาดหุ้นโตเกียวพุ่งขึ้นในช่วงเช้านี้ เพราะได้รับแรงหนุนจากการปิดบวกของตลาดหุ้นนิวยอร์ก หลังจากสหรัฐรายงานยอดค้าปลีกและข้อมูลภาคการผลิตที่ดีเกินคาดของสหรัฐ นอกจากนี้ ตลาดยังได้รับปัจจัยบวกจากเบน เบอร์นันเก้ ประธานธนาคารกลางสหรัฐ (เฟด) ที่ระบุว่า ภาวะเศรษฐกิจถดถอยรุนแรงในสหรัฐมีแนวโน้มที่จะสิ้นสุดลง สำนักข่าวเกียวโดรายงานว่า หลังจากตลาดเปิดทำการได้เพียง 15 นาที ดัชนีนิกเกอิพุ่งขึ้น 82.29 จุด หรือ 0.81% แตะที่ระดับ 10,299.91 จุด <br>         ตลาดหุ้นนิวยอร์กได้รับแรงหนุนหลังจากสหรัฐเปิดเผยยอดค้าปลีกโดยรวมของสหรัฐที่พุ่งขึ้น 2.7% ในเดือนส.ค. ซึ่งเป็นการเพิ่มขึ้นรายเดือนครั้งใหญ่ที่สุดนับตั้งแต่เดือนม.ค.2550 และดัชนีภาคการผลิต  (Empire State Index) เพิ่มขึ้นสู่ระดับสูงสุดในรอบเกือบ 2 ปีที่ 18.88 จุดในเดือนก.ย. จากระดับ 12.08 ในเดือนส.ค. <br>         นอกจากนี้ ดัชนีราคาผู้ผลิต (PPI) ทั่วไปของสหรัฐพุ่งขึ้นเกินคาด 1.7% ในเดือนส.ค. และดัชนี PPI พื้นฐานที่ไม่รวมราคาอาหารและพลังงานเพิ่มขึ้น 0.2% ในเดือนส.ค. <br>         นักลงทุนส่วนใหญ่จับตาดูการจัดตั้งรัฐบาลชุดใหม่ของญี่ปุ่นภายใต้การนำของพรรคประชาธิปไตยแห่งญี่ปุ่น (ดีพีเจ) ซึ่งจะมีขึ้นในวันนี้ หลังจากมีรายงานว่านายยูคิโอะ ฮาโตยามะ ซึ่งจะเข้าดำรงตำแหน่งนายกรัฐมนตรีคนใหม่ของญี่ปุ่นในวันนี้ ได้เสนอชื่อนายฮิโรชิสะ ฟูจิอิ เป็นรมว.คลังคนใหม่ <br>         ทั้งนี้ ราคาหุ้นดีดตัวขึ้นเกือบทั้งกระดาน โดยหุ้นกลุ่มเหมืองแร่ กลุ่มอสังหาริมทรัพย์ และกลุ่มผู้ผลิตแก้วเซรามิก พุ่งขึ้นสูงสุด แต่หุ้นกลุ่มขนส่งทางเรือ กลุ่มขนส่งทางอากาศ และกลุ่มไฟแนนซ์ ร่วงลงในช่วงเช้าวันนี้ <br><br>