วันเสาร์ที่ 31 ตุลาคม พ.ศ. 2552 07:16 <br><br>ดัชนีดาวโจนส์ตลาดหุ้นนิวยอร์กปิดปรับตัวลดลงเหตุนักลงทุนยังห่วงเรื่องการฟื้นตัวของเศรษฐกิจ<br><br>ดัชนีเฉลี่ยอุตสาหกรรมดาวโจนส์ร่วง 249.85 จุด หรือ 2.5% ปิดที่ 9,712.73 จุด ขณะที่ดัชนี S&amp;P 500 ลดลง 29.92 จุด หรือ 2.8% ปิดที่ 1,036.19 จุด และ ดัชนี Nasdaq ร่วง 52.44 จุด หรือ 2.5% ปิดที่ 2,045.11 จุด<br><br>โดยกระทรวงแรงงานสหรัฐรายงานว่าการใช้จ่ายรายบุคคลหดตัวลง 0.5% ในเดือนกันยายน ซึ่งถือว่าลดลงมากสุดในรอบ 9 เดือน หลังจากที่มีการขยายตัวกว่า 1.3% ในเดือนสิงหาคมโดยได้รับแรงหนุนจากมาตรการรถเก่าแลกซื้อรถใหม่ของรัฐบาลสหรัฐ<br><br>ด้านตัวเลขรายได้ส่วนบุคคลซึ่งเป็นตัวกระตุ้นการใช้จ่ายในอนาคตก็แทบไม่มีการเปลี่ยนแปลงในเดือนกันยายนเมื่อเทียบกับเดือนสิงหาคม ขณะที่ดัชนีความเชื่อมั่นผู้บริโภคของรอยเตอร์/มหาวิทยาลัยมิชิแกน ก็ร่วงลงแตะ 70.6 จุดในเดือนตุลาคม จาก 73.5 จุดในเดือนกันยายน ซึ่งก็เป็นไปตามคาด<br><br>&quot;ตราบใดที่ตลาดแรงงานยังไม่ดีขึ้น รายได้และการใช้จ่ายผู้บริโภคก็จะไม่สามารถขยายตัวได้อย่างเต็มที่&quot; เคิร์ท คาร์ล นักเศรษฐศาสตร์ กล่าว        <br><br>ตลาดหุ้นหลายแห่งปรับตัวลดลงอย่างต่อเนื่องในช่วงสัปดาห์ที่ผ่านมา เนื่องจากนักลงทุนวิตกเกี่ยวกับการฟื้นตัวของเศรษฐกิจ หากยังไม่มีหลักฐานแน่ชัดที่บ่งชี้ว่าตลาดแรงงานจะดีขึ้นและผู้บริโภครู้สึกดีกับการใช้จ่ายมากขึ้น ตลาดหุ้นก็คงปรับตัวสูงขึ้นได้ลำบาก<br><br>ขณะเดียวกันการซื้อขายในตลาดหุ้นมีแนวโน้มผันผวนในช่วงหลายสัปดาห์ต่อจากนี้ เนื่องจากจะมีการเปิดเผยข้อมูลเศรษฐกิจออกมาอีกเป็นจำนวนมาก ซึ่งรวมถึงตัวเลขภาคการผลิตและบริการของสถาบันจัดการอุปทาน (ISM), รายงานยอดขายจากกลุ่มบริษัทค้าปลีกรายใหญ่ และตัวเลขจ้างงานเดือนตุลาคมของกระทรวงแรงงาน ซึ่งน่าจะเป็นข้อมูลเศรษฐกิจที่สำคัญที่สุดของเดือนนี้ นอกจากนั้นธนาคารกลางสหรัฐ (เฟด) ยังมีกำหนดจัดการประชุมนโยบายเป็นเวลา 2 วันเริ่มตั้งแต่วันอังคารหน้าด้วย <br><br>ทั้งนี้ หุ้นกลุ่มธนาคารเป็นกลุ่มที่ร่วงหนักสุด เนื่องจากนักลงทุนวิตกเกี่ยวกับอนาคตของ ซีไอที กรุ๊ป อิงค์ โดยคาร์ล ไอคาห์น มหาเศรษฐีนักลงทุนและผู้ถือพันธบัตร เห็นด้วยกับแผนปฏิรูปโครงสร้างองค์กรและให้เงินสนับสนุน 1 พันล้านดอลลาร์ แต่นักลงทุนก็ยังวิตกว่าบริษัทอาจต้องขอความคุ้มครองจากการล้มละลาย ส่งผลให้หุ้นบริษัทร่วงถึง 24%<br><br>