สัญญาทองคำตลาดนิวยอร์กยังคงปิดบวกต่อเนื่อง จากแรงซื้อเก็งกำไร<br><br>สัญญาทองคำตลาด COMEX (Commodity Exchange) ส่งมอบเดือนธ.ค.ปิดที่ 1,141.90 ดอลลาร์/ออนซ์ เพิ่มขึ้น 70.00 เซนต์ หลังจากเคลื่อนตัวในช่วง 1,130-1,146.50 ดอลลาร์<br><br>ขณะที่สัญญาโลหะเงินส่งมอบเดือนธ.ค.ปิดที่ 18.455 ดอลลาร์/ออนซ์ เพิ่มขึ้น 4.00 เซนต์ และสัญญาโลหะทองแดงส่งมอบเดือนธ.ค.ลดลง 2.95 เซนต์ ปิดที่ 3.106 ดอลลาร์/ปอนด์<br><br>ส่วนสัญญาพลาตินัมส่งมอบเดือนม.ค.ปิดที่ 1,443.90 ดอลลาร์/ออนซ์ ลดลง 8.10 ดอลลาร์ และสัญญาพัลลาเดียมส่งมอบเดือนธ.ค.ปิดที่ 369.90 ดอลลาร์/ออนซ์ ร่วงลง 4.25 ดอลลาร์<br><br>จอห์น เนดเลอร์ นักวิเคราะห์จากบริษัท Kitco Metals Inc กล่าวว่า &quot;นักลงทุนยังคงเข้าซื้อเก็งกำไรสัญญาทองคำแม้สกุลเงินดอลลาร์สหรัฐฟื้นตัวขึ้นเมื่อเทียบกับสกุลเงินหลักๆ ทั้งนี้ก็เพราะนักลงทุนมองว่าทองคำเป็นแหล่งการลงทุนที่ปลอดภัยในยามที่เศรษฐกิจยังคงเปราะบาง โดยเฉพาะในภาคอสังหาริมทรัพย์ของสหรัฐที่ยังคงอ่อนแอมาก ซึ่งล่าสุดมีรายงานว่ายอดการกู้เงินเพื่อการซื้อบ้านร่วงลงอย่างหนักและตัวเลขการสร้างบ้านร่วงลงอย่างเหนือความคาดหมาย&quot;<br><br>สมาคมธนาคารเพื่อการจำนองของสหรัฐเปิดเผยว่า ยอดการกู้เงินเพื่อซื้อบ้านในรอบสัปดาห์ที่แล้วดิ่งลงสู่จุดต่ำสุดในรอบ 12 ปี แม้อัตราดอกเบี้ยจำนองระยะ 30 ปีร่วงลงสู่จุดต่ำสุดในรอบ 6 เดือนก็ตาม ขณะที่ตัวเลขการสร้างบ้านเดือนต.ค.ของสหรัฐร่วงลง 10.6% แตะที่ 529,000 ยูนิต/ปี สวนทางกับที่นักวิเคราะห์คาดว่าจะเพิ่มขึ้น 1.7%<br><br>