บลจ.มึน ! หาตราสารหนี้ไม่ทันรองรับเงินกิมจิไหลกลับ จำใจต้องจัดสูตรลงทุนผสมบอนด์ไทยถัวเฉลี่ยผลตอบแทนให้สูงขึ้น ค่ายกสิกรไทยนำโด่งออกกองตราสารหนี้ ถึง 6 กอง คาดปีนี้เงินบอนด์กิมจิไหลกลับสูงถึง 1.6 แสนล้านบาท ส่วนกรุงไทยคาดเงินกิมจิหายจากระบบ 30% เผยมีเงินบางส่วนรอจังหวะลงทุนหุ้น-ทองช่วงราคาลง<br><br><br>นายพัชร สมะลาภา กรรมการผู้จัดการ บริษัทหลักทรัพย์จัดการกองทุน (บลจ.) กสิกรไทยกล่าวว่า ตั้งแต่ต้นปีที่ผ่านมา บริษัทได้ออกกองทุนตราสารหนี้จำนวน 6 กองทุน รองรับเม็ดเงินกองทุนบอนด์เกาหลีที่จะครบอายุในปีนี้ ซึ่งมีมูลค่าถึง 1.6 แสนล้านบาท จากทั้งอุตสาหกรรมประมาณ 4 แสนล้านบาท โดยปัจจุบันผลตอบแทนของ กองทุนบอนด์เกาหลีปรับตัวลดลง ทำให้เงินหันไปลงทุนสินทรัพย์ประเภทอื่น รวมถึงไหลกลับเข้าเงินฝากธนาคาร<br><br>&quot;เราพยายามหาตราสารอื่นมารองรับเงินส่วนนี้ แต่ยอมรับว่าค่อนข้างยาก เพราะผู้ออกตราสารในประเทศมีจำนวนน้อย ทำให้ต้องผสมการลงทุน เช่น การลงทุนพันธบัตรเกาหลีผสมหุ้นกู้หรือพันธบัตรในประเทศ เพื่อดึงผลตอบแทนให้จูงใจนักลงทุน โดยผลตอบแทนอยู่ที่ 1.3% นอกจากนี้นักลงทุนก็ไม่ต้องการล็อกเงินลงทุนยาวมาก เพราะ ธปท.ก็บอกว่า จะขึ้นดอกเบี้ย&quot;<br><br>นายสมชัย บุญนำศิริ กรรมการ บลจ. กรุงไทย กล่าวว่า เงินลงทุนครบอายุของ กองทุนบอนด์เกาหลีที่ไหลกลับเข้ามาในประเทศ มีบางส่วนที่เริ่มหาโอกาสลงทุนในหุ้นและทองคำที่ปรับตัวลงต่ำในช่วงเดือนกุมภาพันธ์ที่ผ่านมา สอดคล้องกับยอดกอง ทุนตราสารหนี้ระยะสั้น (Money Market) ของบริษัทไม่ได้ขยับเพิ่ม เพราะหาก นักลงทุนต้องการพักเงินเพื่อรอลงทุนต่อไปก็จะเข้ามาลงทุน Money Market ก่อน <br><br>สำหรับปีนี้เชื่อว่าเงินจากกองทุนบอนด์เกาหลีจะเข้ามาลงทุนต่อเพียง 70% เท่านั้น เพราะยังไม่มีตราสารหนี้อื่นที่น่าสนใจให้ลงทุน ที่ผ่านมายังไม่มีบริษัทขนาดใหญ่ที่ออกหุ้นกู้ ขณะที่ดอกเบี้ยของพันธบัตรในประเทศก็ค่อนข้างต่ำ โดยอายุ 6 เดือน อยู่ที่ 0.9-1% หากลงทุนผสมกับหุ้นกู้จะมีผลตอบแทนเป็น 1.2-1.3% ขณะที่พันธบัตรเกาหลี 6 เดือน อยู่ที่ 1.4% นักลงทุนที่ยังไม่มีทางเลือกอื่นจะยังคงลงทุนบอนด์เกาหลี<br><br>นายธีระศันส์ ทุติยะโพธิ ผู้จัดการ กองทุนอาวุโสฝ่ายจัดการลงทุน บลจ. ทหารไทย กล่าวว่า บริษัทได้ออกกองทุนบอนด์เกาหลี 2 กองทุน และกองทุนรวมทหารไทย ธนพลัส ซึ่งลงทุนตราสารหนี้และสามารถไถ่ถอนได้ทุกวัน ปัจจุบันให้ผลตอบแทนประมาณ 1% ซึ่งจะช่วยรองรับเม็ดเงินกองทุนเกาหลีที่ครบอายุประมาณ 30,000 ล้านบาท โดยคาดว่าจะมีนักลงทุนลงทุนในกองทุนบอนด์เกาหลีประมาณ 50% <br><br>นอกจากนี้บริษัทมีแผนจะออกตราสารหนี้ในต่างประเทศ ซึ่งขณะนี้กำลังศึกษา รูปแบบการลงทุนจะเป็นตราสารหนี้ของบริษัทจดทะเบียนไทยที่อยู่ต่างประเทศ เช่น ธนาคารกรุงเทพ บมจ. ปตท. ฯลฯ ที่ผลตอบแทนดีและล็อกอายุลงทุนได้ 6-9 เดือน <br><br>