วันพุธที่ 6 มกราคม พ.ศ. 2553 <br><br>ประเดิมปีเสือทองคำ-น้ำมันแรงไม่หยุด ทำลายสถิติวันที่ 4 ติดต่อกัน<br><br>ตลาดทองในเอเชียคึกคักอย่างต่อเนื่อง ส่งผลให้ราคาทองในตลาดฮ่องกงพุ่งสูงขึ้นมาถึงราว 20 เหรียญสหรัฐ ภายในวันเดียว ปิดตลาดอยู่ที่ 1,126.50-1,127.50 เหรียญสหรัฐต่อออนซ์ โดยเมื่อ วันจันทร์ที่ผ่านมาราคาทองปิดตลาดอยู่ที่ 1,107.00-1,108.00 เหรียญสหรัฐต่อออนซ์ สำนักข่าวบลูมเบิร์กอ้างนักวิเคราะห์ที่คาดการณ์ว่า ราคาทองอาจจะขยายตัวมากที่สุดภายใน 2 เดือนนี้ เนื่องจากค่าเงินเหรียญสหรัฐที่อ่อนตัวลง <br>ด้านราคาทองตามประกาศของสมาคมค้าทองคำเป็นดังนี้ ทองแท่งรับซื้อบาทละ 17,600 บาท ขายออกบาทละ 17,700 บาท ทองรูปพรรณรับซื้อบาทละ 17,343.04 บาท ขายออกบาทละ 18,100 บาท <br><br>แหล่งข่าวจากสมาคมผู้ค้าทองคำเปิดเผยว่า ขณะที่การลงทุนในระยะยาวมองว่าการทยอยเก็บทองคำในช่วงเดือนม.ค.-ก.พ. ยังน่าลงทุนได้ เนื่องจากราคายังอยู่ในระดับต่ำแต่ควรเป็นการทยอยเก็บเพื่อรอรับการปรับตัวเพิ่มขึ้นในอนาคต ซึ่งราคาทองคำในปี 2553 ก็มีความเป็นไปได้ที่ราคาจะขยับตัวไปถึง 1,350 เหรียญต่อออนซ์ หรือทะลุ 2 หมื่นบาท <br><br>ขณะเดียวกัน ราคาน้ำมันในตลาดโลกขึ้นเฉียดระดับ 82 เหรียญสหรัฐต่อบาร์เรล ปิดที่ 81.51 เหรียญสหรัฐต่อบาร์เรล โดยราคาดังกล่าวได้ปรับขึ้นมาราว 15% จากเมื่อช่วงกลางเดือนธ.ค.ที่ผ่านมา และถือเป็นระดับสูงสุดในรอบ 15 เดือน <br><br>ปัจจัยเกื้อหนุนมาจากความเชื่อมั่นของนักลงทุนต่อการฟื้นตัวของเศรษฐกิจโลก บวกกับตลาดหุ้น ทั้งในสหรัฐและเอเชียมีอัตราการซื้อขายในตลาดอย่างคึกคัก ช่วยกระตุ้นความเชื่อมั่นของนักลงทุนในตลาดน้ำมัน เนื่องจากนักลงทุนส่วนใหญ่มักใช้ความเคลื่อนไหวของตลาดหุ้นในสหรัฐเป็นตัววัด <br><br>นอกจากนี้ อากาศที่หนาวเย็นในหลายพื้นที่ทั้งในสหรัฐ ยุโรป และประเทศต่างๆ ทั่วโลก ยังเป็นปัจจัยให้ราคาน้ำมันกระโดดสูงขึ้น เพราะเชื่อว่าจะมีความต้องการน้ำมันในการที่จะช่วยสร้างความอบอุ่นเพิ่มมากขึ้น <br><br>นายมนูญ ศิริวรรณ ผู้เชี่ยวชาญด้านน้ำมัน เปิดเผยว่า ในช่วง 1-2 เดือนนี้ความเคลื่อนไหวของราคาน้ำมันจะเริ่มปรับตัวสูงขึ้น เนื่องจากเป็นช่วงฤดูหนาว ที่ส่งผลให้เกิดการใช้น้ำมันเพื่อทำความอบอุ่นในหลายพื้นที่ทั่วโลก ประกอบกับภาวะเศรษฐกิจโลกที่ส่งสัญญาณฟื้นตัว ดังนั้นคาดว่าราคาน้ำมันจะมีโอกาสขยับไปอยู่ระดับ 85 เหรียญสหรัฐต่อบาร์เรล ได้ในช่วงสั้นๆ แต่เมื่อพ้นฤดูหนาวแล้วหากเศรษฐกิจโลกส่งสัญญาณฟื้นตัวอย่างยั่งยืนก็อาจมีผลให้ระดับราคาน้ำมันทะยานต่อได้ แต่เฉลี่ยทั้งปีจะอยู่ระดับ 80-85 เหรียญสหรัฐต่อบาร์เรล ซึ่งเป็นอัตราที่สูงกว่าปี 2552 <br><br>