ผู้สื่อข่าวรายงานความคืบหน้าในการแก้ไขวิกฤติการเงินหรือ แฮมเบอร์เกอร์ไครซีส ในสหรัฐอเมริกาล่าสุดว่า กระทรวงการคลังของสหรัฐฯมีแผนที่จะเสนอมาตรการกำจัดสินทรัพย์ที่มีปัญหามูลค่า 500,000-800,000 ล้านเหรียญสหรัฐฯออกจากบัญชีของบริษัทการเงินของรัฐ โดยสำนักข่าวรอยเตอร์ได้รายงานว่ารัฐบาลสหรัฐฯจะซื้อสัญญาจำนองเพื่อที่อยู่อาศัยและเพื่อการพาณิชย์ และหลักทรัพย์ที่ได้รับการค้ำประกันจากสัญญาจำนองซึ่งข้อเสนอและมาตรการดังกล่าวจำเป็นต้องได้รับความเห็นชอบจากสภาคองเกรสของสหรัฐฯก่อน <br><br>ขณะเดียวกันธนาคารกลางของสหรัฐฯ (เฟด) ได้ประกาศมาตรการเพิ่มเติมในการช่วยเหลือตลาดเงินที่กำลังย่ำแย่ ด้วยการเปิดหน้าต่างเงินให้กู้โดยตรงแก่สถาบันการเงินต่างๆ เพื่อให้สถาบันการเงินดังกล่าวสามารถซื้อสินทรัพย์บางส่วนจากกองทุนในตลาดการเงินได้ <br><br>การดำเนินการของเฟดดังกล่าวมีขึ้นหลังจากมีข่าวว่ากระทรวงการคลังของสหรัฐฯ ได้กำหนดแผนการรับประกันชั่วคราวสำหรับภาคอุตสาหกรรม กองทุนรวม และนับเป็นมาตรการล่าสุดที่จะคลี่คลายความวิตกที่ลุกลามในตลาดสินเชื่อหลังการล้ม ละลายของเลห์แมน บราเธอร์สและการเข้าให้ความช่วยเหลือบริษัทประกันยักษ์อเมริกันอินเตอร์ เนชั่นแนล กรุ๊ป (เอไอจี) ทั้งนี้เจ้าหน้าที่เฟด ระบุว่ากองทุนรวมในตลาดการเงินมีตราสารหนี้ที่มีสินทรัพย์ค้ำประกันราว 234,000 ล้านเหรียญสหรัฐฯ หรือราว 12% ของสินทรัพย์ของกองทุนรวม <br><br>ขณะที่นักลงทุนในตลาดออปชั่นจำนวนมากต่างเริ่มมีท่าทีผ่อนคลายลง หลังจากคณะกรรมการกำกับหลักทรัพย์และตลาดหลักทรัพย์ (ก.ล.ต.) ของสหรัฐฯ ได้เสนอให้บริษัทที่ดูแลสภาพคล่อง (Market Maker) ในตลาดออปชั่นได้รับการยกเว้นจากคำสั่งระงับการทำช็อตเซลเป็นการชั่วคราวสำหรับการซื้อขายหุ้นในกลุ่มการเงินที่มีอยู่เกือบ 800 ตัว ซึ่งมาตรการดังกล่าว ได้รับการวิพากษ์วิจารณ์อย่างหนัก เนื่องจากเป็นการจำกัดบทบาทของบริษัทผู้ดูแลสภาพคล่องในการจัดการกับตลาดอย่างเหมาะสม <br><br>นางธาริษา วัฒนเกส ผู้ว่าการธนาคารแห่งประเทศไทย (ธปท.) กล่าวใน การประชุมผู้ว่าธนาคารกลางในเอเชียตะวันออกเฉียงใต้ นิวซีแลนด์ และออสเตรเลีย (SEANZA) ว่าธนาคารต่างๆ จะต้องมีความยืดหยุ่นในการรับมือกับวิกฤตการณ์ของสหรัฐฯที่ส่งผลกระทบไปยังตลาดการเงินตลาดทุนทั่วโลก และแม้สาเหตุหลักของการเกิดวิกฤติการเงินในสหรัฐฯจะมีความคล้ายคลึงกับวิกฤติที่เคยรุมเร้าเอเชียเมื่อ 11 ปีก่อน แต่อาจจะมีความยากมากกว่าในการจัดการกับปัญหานี้ เมื่อมองเผินๆ สาเหตุหลักของทั้งสองเหตุการณ์ค่อนข้างคล้ายกัน และเห็นด้วยกับมาตรการของสหรัฐฯหากจะจัดตั้งกองทุนเพื่อเข้าไปช่วยแก้ปัญหาสถาบันการเงิน <br><br>อย่างไรก็ตาม นางธาริษากล่าวว่า วิกฤติในปัจจุบันมีความซับซ้อนมากกว่า  เนื่องจากกำลังเผยให้เห็นถึงตลาดทุนที่มีความซับซ้อนมากที่สุดและมีปัญหารุนแรงที่สุดในเศรษฐกิจสหรัฐฯซึ่งถือเป็นระบบเศรษฐกิจที่ใหญ่ที่สุดในโลก เมื่อพิจารณาจากความซับซ้อนและขอบเขตที่เพิ่มขึ้นของวิกฤตการณ์ในปัจจุบันทำให้เกิดคำถามว่าเครื่องมือที่มีอยู่ในมือของเจ้าหน้าที่กำหนดนโยบายนั้นมีเพียงพอที่จะสร้างความมั่นใจเกี่ยวกับความมีเสถียรภาพทางเศรษฐกิจหรือไม่ ซึ่งนับเป็นภารกิจที่สำคัญของเราในฐานะว่าการธนาคาร กลาง 