เทียบกับประเทศคู่ค้า แม้ตั้งแต่ต้นปีถึงไตรมาส 3 แข็งค่า 2.5% แต่ยังอ่อนกว่าคู่แข่ง 1%<br><br>นายจักรมณฑ์ ผาสุกวนิช กรรมการในคณะกรรมการนโยบายการเงิน (กนง.) ธนาคารแห่งประเทศไทย (ธปท.) เปิดเผยว่า ที่ผ่านมาธปท. ดูแลค่าเงินบาทได้ดีแล้ว เพราะจะไปช่วยการส่งออกมากไปก็ไม่ได้ ต้องทำให้เกิดความสมดุลในการรักษาเสถียรภาพทางเศรษฐกิจ ซึ่งถือเป็นเรื่องหลัก<br><br>ทั้งนี้ ปัจจุบันธปท. พยายามให้เงินบาทเคลื่อนไหวใกล้เคียงกับคู่ค้าและคู่แข่ง คือทำเท่าที่จะทำได้<br><br>นายไพบูลย์ กิตติศรีกังวาน ผู้ช่วยผู้ว่าการธนาคารแห่งประเทศไทย สายนโยบายการเงิน กล่าวว่า การแข็งค่าของเงินบาทในขณะนี้ยังไม่ได้ทำให้ไทยสูญเสียความสามารถในการแข่งขัน และแม้ว่าในเดือนต.ค.นี้ เงินบาทยังคงแข็งค่าอย่างต่อเนื่อง แต่ก็เป็นการเคลื่อนไหวในทิศทางที่เป็นมาตั้งแต่ต้นปี ไม่ได้พลิกกลับข้างหรือผิดจากที่เคยเป็น<br><br>สำหรับการแข็งค่าของเงินบาทมีผลมาจากเงินเหรียญสหรัฐอ่อนค่าลงเมื่อเทียบกับทุกสกุลเงิน โดยตั้งแต่ต้นปีจนถึงไตรมาส 3 เงินบาทแข็งค่าขึ้นมาแล้ว 2.5% เมื่อเทียบกับเงินเหรียญสหรัฐ แต่ถ้าหากเทียบกับประเทศคู่ค้าและคู่แข่ง 21 ประเทศ ก็พบว่าเงินบาทอ่อนค่า 1% ก็แสดงว่าการเปลี่ยนแปลงค่าเงินบาทยังไม่สูญเสียความสามารถด้านการแข่งขัน<br><br><br>ผู้ช่วยผู้ว่าการธปท. กล่าวอีกว่า ธปท.จะเข้าไปดูแลค่าเงินบาทก็ต่อเมื่อเกิดความบกพร่องในตลาดจนกระทบต่อภาคส่งออกและนำเข้า และในช่วงเศรษฐกิจไม่ดีจำเป็นต้องใช้นโยบายทุกด้านมาสนับสนุนการฟื้นตัวของเศรษฐกิจ<br>นายไพบูลย์ ยังกล่าวว่า ที่ประชุมกนง. ตระหนักดีถึงราคาน้ำมันที่ปรับตัวเพิ่มขึ้น และมีแรงกดดันที่จะปรับตัวสูงขึ้น โดยยอมรับว่าส่วนหนึ่งของการปรับเพิ่มขึ้นดังกล่าวเป็นผลมาจากการเก็งกำไรในราคาสินค้าโภคภัณฑ์ รวมทั้งเกิดจากความต้องการอย่างแท้จริง <br><br>ทั้งนี้ กนง.ประเมินว่าการปรับตัวเพิ่มขึ้นของราคาน้ำมันเป็นอีกหนึ่งปัจจัยเสี่ยงที่จะส่งผลในการใช้ตั้งสมมติฐานปีหน้า และยังถือเป็นปัจจัยที่ต้องจับตา เนื่องจากอาจส่งผลกระทบต่ออัตราเงินเฟ้อในอนาคต<br><br>เราก็ต้องดูแนวโน้มว่าน้ำมันจะกระทบการฟื้นตัวของเศรษฐกิจหรือไม่ ถ้าเศรษฐกิจโลกดีขึ้น ประเทศไทยก็คงดีขึ้น และถ้าน้ำมันเกิดจากความต้องการที่แท้จริง ก็อาจไม่ส่งผลกระทบมากนัก นายไพบูลย์ กล่าว<br><br>ก่อนหน้านี้สำนักงานเศรษฐกิจการคลังออกบทวิเคราะห์ว่า การดูแลค่าเงินบาทของธปท. ยังไม่มีประสิทธิภาพ ทำให้รายได้ส่งออกหายไปร่วม 2.2 แสนล้านบาท<br><br>ลดเครียดจากข่าวชมภาพสวยๆจากพริตตี้สิคะ  <br>