วันที่ 16 ธันวาคม พ.ศ. 2551 ปีที่ 18 ฉบับที่ 6592 ข่าวสดรายวัน<br><br><br>เอกชนชู&quot;อภิสิทธิ์&quot;นั่งหัวหน้าทีมเศรษฐกิจ จี้ตั้งครม.มือฉมังเร่งทำงาน-มั่นใจฟื้นเชื่อมั่นนักลงทุน<br><br><br><br>นายประมนต์ สุธีวงศ์ ประธานกรรมการหอการค้าไทย เปิดเผยภายหลังสภาผู้แทนราษฎร โหวตเลือกนายอภิสิทธิ์ เวชชาชีวะ หัวหน้าพรรคประชาธิปัตย์ เป็นนายกรัฐมนตรีคนที่ 27 ว่า ภาคเอกชนมีความคาดหวังว่าครม.ชุดใหม่ จะนำคนที่มีประสบการณ์ และมี ความรู้ ความสามารถ เข้ามาบริหารประเทศ ในส่วนของคนในพรรค ประชาธิปัตย์นั้น มีคนที่มีความสามารถอยู่มากพอสมควร แต่เป็นห่วงในส่วนรัฐมนตรีที่อยู่ในโควตาของพรรคร่วมรัฐบาล ซึ่งภาคเอกชนต้องการให้มีการแต่งตั้งโดยดูจากความสามารถเป็นหลัก <br><br>อย่างไรก็ตาม คาดหมายว่ารัฐบาลชุดนี้ อาจบริหารประเทศได้ไม่นาน จึงควรรีบประกาศนโยบายและแผนงานให้ชัดเจน เพราะหากจะมีการเลือกตั้งใหม่ก็จะเกิดช่องว่างอีกหลายเดือน ดังนั้น จึงควรเร่งผลักดันการใช้งบประมาณประจำปี และงบประมาณจำเป็นที่จะใช้กระตุ้นเศรษฐกิจ 1 แสนล้านบาท หรืองบเสริมช่วงกลางปี ซึ่งจะมีงานให้ข้าราชการประจำทำต่อเนื่องได้ในช่วง 1 ปี <br><br>ด้านนายสันติ วิลาสศักดานนท์ ประธานสภาอุตสาหกรรมแห่งประเทศไทย กล่าวว่า สิ่งที่ภาคธุรกิจต้องการคือ ตั้งทีมแก้ไขปัญหาเศรษฐกิจ ซึ่งการที่นายอภิสิทธิ์ ระบุว่าจะเป็นหัวหน้าทีมเศรษฐกิจเองนับเป็นเรื่องที่ดี เพราะจะทำให้การแก้ไขปัญหาเศรษฐกิจรวดเร็วและมีทิศทางเดียวกัน ซึ่งเมื่อประชาชนเกิดความเชื่อมั่นก็จะกล้าจับจ่ายใช้สอย ส่งผลต่อเนื่องไปยังนักลงทุนให้มั่นใจกลับมาลงทุนอีกครั้ง <br><br>นายชูเกียรติ โอภาสวงศ์ นายกสมาคมผู้ส่งออกข้าวไทย กล่าวว่า เมื่อนายอภิสิทธิ์เป็นนายกฯ จะสร้างความเชื่อมั่นด้านเศรษฐกิจได้ดี นอกจากนี้พรรคประชาธิปัตย์ยังมีบุคลากรเศรษฐกิจที่มีความสามารถ ซึ่งจำเป็นต่อการบริหารเศรษฐกิจของไทยในปัจจุบัน เช่น นายกรณ์ จาติกวณิช ม.ร.ว.จัตุมงคล โสณกุล ซึ่งจะทำงานร่วมกับนักธุรกิจได้ ดีกว่า และรู้สึกดีใจที่ทราบข่าวว่านายอภิสิทธิ์จะเข้ามารับตำแหน่งหัวหน้าทีมเศรษฐกิจด้วย <br><br>ส่วนนายสมชัย จิตสุชน ผู้อำนวยการฝ่ายวิจัย สถาบันวิจัยเพื่อการพัฒนาประเทศไทย (ทีดีอาร์ไอ) กล่าวว่า รัฐบาลชุดใหม่ต้องเร่งตั้ง ครม.เศรษฐกิจที่มีความรู้หลากหลายรอบด้าน เพื่อแก้ไขปัญหาเศรษฐ กิจอย่างเร่งด่วน ซึ่งการที่นายอภิสิทธิ์รับเป็นหัวหน้าทีมเศรษฐกิจเองถือว่าเป็นเรื่องที่ดี เพราะจะมีอำนาจสั่งการได้เต็มที่ และเห็นว่าหากทีมเศรษฐกิจที่มีชื่อ ม.ร.ว.จัตุมงคล โสณกุล และนายประสาร ไตรรัตน์วรกุล ถือว่าเป็นเรื่องที่ดีเพราะทั้ง 2 คนเป็นผู้ที่เชี่ยวชาญที่หลากหลายและยังเข้าใจการทำงานทั้งในส่วนของรัฐและเอกชนอีกด้วย<br><br>นายชาญชัย บุญฤทธิ์ไชยศรี ผู้อำนวยการอาวุโสฝ่ายกฎหมายและคดี ธนาคารแห่งประเทศไทย (ธปท.) กล่าวว่า รัฐบาลใหม่จะต้องประคับประคองเศรษฐกิจให้อยู่ไปได้ในช่วง 1-2 ปีนี้ เนื่องจากขณะนี้แต่ละประเทศต่างได้รับผลกระทบจากปัญหาเศรษฐกิจโลกชะลอตัว สิ่งสำคัญรัฐบาลชุดใหม่ต้องทำคือ การลดปัญหาเรื่องความแตกแยกในประเทศ เพราะหากไม่มีปัญหาเรื่องการเมือง นักลงทุนก็มีความเชื่อมั่น การลงทุนในประเทศจะฟื้นกลับคืนมาเหมือนเดิม<br><br>ผู้สื่อข่าวรายงานจากตลาดหลักทรัพย์แห่งประเทศไทย (ตลท.) ว่า บรรยากาศการซื้อขายหลักทรัพย์ในตลาดหุ้นไทย วันที่ 15 ธ.ค. ค่อนข้างคึกคัก โดยดัชนียืนอยู่ในแดนบวกตลอดทั้งวันตามทิศทางตลาดหุ้นต่างประเทศ และปัจจัยการเมืองในประเทศ ที่มีการโหวตให้นายอภิสิทธิ์ เป็นนายกฯ ทำให้ดัชนีปิดที่ระดับ 437.06 จุด เพิ่มขึ้น 12.27 จุด หรือ 2.89% มูลค่าการซื้อขาย 19,485.97 ล้านบาท<br><br>หน้า 8<br><br>