วันจันทร์ที่ 19 ตุลาคม พ.ศ. 2552 <br><br>ในช่วงสัปดาห์ที่ผ่านมา (12-16 ต.ค. 2552) ค่าเงินบาทปรับตัวผันผวน โดยเคลื่อนไหวอยู่ในช่วง 33.18-33.60 บาทต่อเหรียญสหรัฐ เทียบกับ 33.38-33.68 บาทต่อเหรียญสหรัฐ ในสัปดาห์ก่อนหน้า<br><br>โดยเงินบาทเปิดตลาดที่ระดับ 33.32 บาทต่อเหรียญสหรัฐ อ่อนค่าลงเล็กน้อยจากช่วงปลายสัปดาห์<br><br>โดยปรับตัวตามค่าเงินในภูมิภาคที่อ่อนค่าลงเป็นส่วนใหญ่ท่ามกลางการฟื้นตัวของเงินเหรียญสหรัฐที่ได้รับแรงหนุนจากการคาดการณ์ว่าเฟดอาจปรับขึ้นอัตราดอกเบี้ยเร็วกว่าคาด <br><br>อย่างไรก็ดี เงินเหรียญสหรัฐลดช่วงบวกลงในช่วงต่อมา เนื่องจากตลาดยังมีมุมมองในเชิงลบต่อทิศทางการเคลื่อนไหวของเงินเหรียญสหรัฐ ประกอบกับผลประกอบการของบริษัทสหรัฐที่ออกมาดีทำให้นักลงทุนต้องการซื้อสินทรัพย์ที่มีความเสี่ยง และลดการถือครองเงินเหรียญสหรัฐ ซึ่งหนุนให้สกุลเงินในภูมิภาคและเงินบาทปรับแข็งค่าขึ้นแตะระดับ 33.30 บาทต่อเหรียญสหรัฐ ก่อนจะร่วงลงสู่ระดับ 33.60 บาทต่อเหรียญสหรัฐ ในช่วงกลางสัปดาห์ <br><br>โดยได้รับผลกระทบจากการทรุดตัวของตลาดหุ้นไทยหลังนักลงทุนต่างชาติมีการเทขายออกมาอย่างหนักและฉุดให้ดัชนีตลาดหุ้นรูดลงต่ำกว่าระดับ 700 จุด <br><br><br>ทั้งนี้ การทรุดตัวของตลาดหุ้นไทยกว่า 60 จุด หลังมีแรงขายอย่างหนักในหุ้นทุกกลุ่ม นำโดยหุ้นในกลุ่มพลังงาน แบงก์และอสังหาริมทรัพย์ โดยนักวิเคราะห์หลักทรัพย์ระบุว่า ตลาดหุ้นไทยปรับตัวลง จากข่าวลือด้านลบที่เข้ามาในตลาด ประกอบกับนักลงทุนต่างชาติยังมีการขายออกมาต่อเนื่อง <br><br>อย่างไรก็ดี เงินบาทเริ่มฟื้นตัวขึ้นอีกครั้งในวันศุกร์ ตามการปรับตัวของตลาดหุ้นไทยที่เปิดตลาดในแดนบวก และดีดตัวขึ้นไปยืนเหนือระดับ 700 จุดอีกครั้ง ตามแรงซื้อหุ้นมาร์เก็ตแคปขนาดใหญ่ นำโดยหุ้นกลุ่มพลังงาน แบงก์และวัสดุก่อสร้าง ขณะเดียวกันแนวโน้มการอ่อนค่าของเงินบาทยังเป็นอีกปัจจัยที่หนุนให้เงินบาทปรับตัวขึ้นสู่ระดับ 33.42 บาทต่อเหรียญสหรัฐ ในช่วงปลายสัปดาห์ <br><br>ในช่วงสัปดาห์นี้ (19-22 ต.ค. 2552) สายงานธุรกิจตลาดทุนมองว่า ในช่วงสัปดาห์นี้คาดว่าเงินบาทจะยังคงปรับตัวผันผวน โดยแกว่งตัวในช่วง 33.20-30.60 บาทต่อเหรียญสหรัฐ หลังจากปรับตัวในช่วง 33.18-33.61 บาทต่อเหรียญสหรัฐ ในสัปดาห์ก่อนหน้า <br><br>โดยการเคลื่อนไหวของเงินบาทในช่วงสัปดาห์นี้ ยังคงให้น้ำหนักกับปัจจัยภายในประเทศ โดยเฉพาะการลงทุนในตลาดหุ้นเป็นสำคัญ เนื่องจากเป็นปัจจัยชี้นำการเคลื่อนไหวของค่าเงินบาทในช่วงนี้ ซึ่งหากความเชื่อมั่นของนักลงทุนยังไม่กลับมาและยังมีการเทขายหุ้นอย่างต่อเนื่อง ย่อมส่งผลกระทบในเชิงลบต่อค่าเงินบาทและทำให้เงินบาทไม่ได้รับประโยชน์จากแนวโน้มการอ่อนค่าของเงินเหรียญสหรัฐ <br><br>อย่างไรก็ดี ปัจจัยต่างประเทศที่ต้องจับตาในช่วงสัปดาห์นี้ ได้แก่การประกาศผลประกอบการไตรมาส 3/2552 ของบริษัทสหรัฐ ซึ่งสัปดาห์นี้ได้แก่ บริษัท โคคา-โคลา แมคโดนัลล์ เอทีแอนด์ที อเมริกันเอกซ์เพรส รวมถึงผลประกอบการของบริษัท ไมโครซอฟท์ ในช่วงปลายสัปดาห์ ซึ่งหากผลประกอบการออกมาดีจะช่วยหนุนความต้องการเสี่ยงและตลาดหุ้นให้ปรับตัวขึ้นต่อเนื่อง และถ่วงให้เงินเหรียญสหรัฐปรับตัวในทิศทางขาลงต่อไป <br><br>ขณะที่ปัจจัยภายในประเทศนักลงทุนให้ความสำคัญกับการประชุมคณะกรรมการนโยบายการเงิน (กนง.) ในวันพุธที่ 21 ต.ค. โดยคาดว่ากนง. จะคงอัตราดอกเบี้ยที่ระดับ 1.25% ต่อไปท่ามกลางภาวะเศรษฐกิจของประเทศที่ยังมีความไม่แน่นอนมากขึ้น ขณะที่ความเสี่ยงด้านเงินเฟ้อยังไม่เป็นประเด็นที่สร้างความกังวลในระยะอันใกล้นี้ <br><br>