วันพฤหัสบดีที่ 10 ธันวาคม พ.ศ. 2552 08:43 <br><br>ดัชนีดาวโจนส์ตลาดหุ้นนิวยอร์กปิดปรับตัวสูงขึ้น จากแรงซื้อหุ้นการเงิน-ไอที<br><br>ดัชนีเฉลี่ยอุตสาหกรรมดาวโจนส์เพิ่มขึ้น 51.08 จุด ปิดที่ 10,337.05 จุด ขณะที่ดัชนี S&amp;P 500  เดินหน้า 4.01 จุด ปิดที่ 1,095.95 จุด และดัชนี Nasdaq สูงขึ้น 10.74 จุด ปิดที่ 2,183.73 จุด<br><br>ทั้งนี้ บรรยากาศการซื้อขายในตลาดค่อนข้างผันผวน ส่งผลให้ดัชนีดีดตัวขึ้นลงสลับไปมาระหว่างแดนบวกและแดนลบเกือบตลอดทั้งวัน ก่อนที่จะปิดพุ่งขึ้นได้สำเร็จในช่วงปิดตลาด ท่ามกลางแรงซื้อของหุ้นในกลุ่มการเงิน เทคโนโลยี และบริษัทด้านทรัพยากรธรรมชาติ รวมไปถึงหุ้นกลุ่มวัตถุดิบพื้นฐานที่พุ่งขึ้นแข็งแกร่ง<br><br>อย่างไรก็ตาม ในช่วงแรกของการซื้อขายนั้น ตลาดยังคงเผชิญกับแรงกดดันจากกรณีที่บริษัทจัดอันดับความน่าเชื่อถือ Standard &amp; Poor's ปรับลดอันดับความน่าเชื่อถือของสเปน รวมถึงการที่ฟิทช์ เรทติงส์ ปรับลดเครดิตของกรีซ โดยระบุว่ารัฐบาลชุดใหม่ของกรีซอาจไม่สามารถควบคุมหนี้สินที่พุ่งสูงขึ้นได้ ซึ่งความเคลื่อนไหวดังกล่าวได้จุดกระแสคาดการณ์ว่า การฟื้นตัวทางเศรษฐกิจทั่วโลกอาจเผชิญกับอุปสรรค<br><br>อย่างไรก็ตาม นักลงทุนได้ใช้โอกาสนี้เทขายหุ้นทำกำไร และปลีกตัวออกนอกตลาดในช่วงใกล้ถึงสิ้นปี ซึ่งโดยปกติแล้วในช่วงนี้นักลงทุนส่วนใหญ่เริ่มหาลู่ทางเทขายหุ้นออกมา<br><br>นอกจากนี้ ตลาดยังได้รับปัจจัยหนุนจากการรายงานตัวเลขเศรษฐกิจของสหรัฐที่ดีขึ้น โดยกระทรวงพาณิชย์เผยว่า ข้อมูลสต็อกสินค้าภาคค้าส่งของสหรัฐขยับขึ้น 0.3% ในเดือนต.ค. ซึ่งทำลายสถิติการร่วงลงต่อเนื่องนาน 13 เดือนและยังสูงกว่าที่นักวิเคราะห์คาดการณ์ว่าจะลดลง 0.5% และตัวเลขดังกล่าวบ่งชี้ว่า ยอดขายสินค้าภาคค้าส่งเพิ่มขึ้น 1.2% ในเดือนดังกล่าว ซึ่งสูงกว่าที่นักวิเคราะห์คาดการณ์ไว้ว่าจะขยายตัว 0.7%<br><br>