วันศุกร์ที่ 15 มกราคม พ.ศ. 2553 <br><br>โพสต์ทูเดย์  ค่าเงินบาทแข็งพ่นพิษประกันภัยขนส่งทางทะเลทำเบี้ยปี 2553 ไม่โต สวนทางส่งออกเพิ่ม<br><br>นายประวิทย์ มานะพงศ์ไพศาล รองประธานคณะกรรมการประกันภัยทางทะเลและโลจิสติกส์ สมาคมประกันวินาศภัย เปิดเผยว่า ปี 2553 คาดว่าเบี้ยประกันภัยขนส่งทางทะเลและโลจิสติกส์จะมีประมาณ 3,200 ล้านบาท เพิ่มขึ้นเล็กน้อยจากปี 2552 ที่เบี้ยประกันภัยรับรวมอยู่ที่ 3,100 ล้านบาท <br>ทั้งนี้ สาเหตุที่เบี้ยเพิ่มขึ้นเล็กน้อยเนื่องจากค่าเงินบาทที่แข็งทำให้มูลค่าสินค้าส่งออกลดลง ส่งผลต่อเบี้ยประกันภัยที่ลูกค้าจ่ายจะลดลงตามมูลค่าสินค้า <br><br>ค่าเงินบาทแข็งขึ้น 1 บาท เบี้ยประกันภัยหายไปเป็นล้านบาท นายประวิทย์ กล่าว <br><br>นายประวิทย์ กล่าวว่า แม้ปี 2553 จะมีการคาดการณ์ว่ามูลค่าการส่งออกจะเพิ่มขึ้น 10-15% มาจากการเปิดเสรีอาฟตาที่ไม่ต้องมีภาษีศุลกากรหรือภาษี 0% และภาวะเศรษฐกิจโลกที่ดีขึ้น แต่ผู้ซื้อจากต่างประเทศจะทำสัญญาซื้อแบบเอฟโอบี ที่ผู้ซื้อจะเป็นผู้จัดทำประกันภัยเอง ทำให้เบี้ยประกันอยู่ในต่างประเทศ เพราะผู้ซื้ออยู่ต่างประเทศ <br><br>รวมทั้งมูลค่าการส่งออกต่อเดือนลดลงมาก ปัจจุบันเหลือประมาณ 1.2-1.5 หมื่นล้านเหรียญสหรัฐ เมื่อเทียบกับช่วงก่อนหน้านี้ที่เฉลี่ยอยู่ประมาณ 1.7 หมื่นล้านเหรียญสหรัฐ ทำให้มูลค่าทุนประกันหายไปอย่างมาก โดยปีที่ผ่านมามูลค่าทุนประกันหายไป 8 แสนล้านบาท <br><br>นายประวิทย์ กล่าวว่า สำหรับปี 2553 ทางสมาคมมีแผนที่จะดึงให้ผู้ส่งออกหันมาทำประกันภัยกับบริษัทในประเทศเพิ่มขึ้น โดยเน้นพัฒนาบุคลากรของบริษัทประกันภัยให้เข้าใจกับกรมธรรม์ฉบับใหม่ที่ใช้เกณฑ์เดียวกับกรมธรรม์การขนส่งทางทะเลที่ใช้กันอยู่ทั่วโลก และยังได้นำบุคลากรไปศึกษากระบวนการขนส่งสินค้าจริง <br><br>