ดัชนีดาวโจนส์ตลาดหุ้นนิวยอร์กปิดลบเมื่อคืนนี้ (31 ส.ค.) เพราะได้รับแรงกดดันจากการร่วงลงของตลาดหุ้นจีน หลังจากมีรายงานว่าทางการจีนจะควบคุมอัตราการปล่อยกู้และภาคอุตสาหกรรมภายในประเทศ ซึ่งทำให้นักลงทุนส่วนใหญ่กังวลว่าจะส่งผลกระทบต่ออุตสาหกรรมส่งออกทั่วโลกด้วย นอกจากนี้ นักลงทุนยังจับตาดูตัวเลขจ้างงานของสหรัฐเพื่อประเมินแนวโน้มทางเศรษฐกิจ <br> ดัชนีเฉลี่ยอุตสาหกรรมดาวโจนส์ปิดลบ 47.92 จุด หรือ 0.50% แตะที่ 9,496.28 จุด ขณะที่ดัชนี S&amp;P 500 ปิดลบ 8.31 จุดหรือ 0.81% แตะที่ 1,020.62 จุด และดัชนี Nasdaq ปิดลบ 19.71 จุด หรือ 0.97% แตะที่ 2,009.06 จุด <br><br>         -- สัญญาน้ำมันดิบตลาดนิวยอร์กปิดร่วงลงต่ำกว่าระดับ 70 ดอลลาร์/บาร์เรลเมื่อคืนนี้ (31 ส.ค.) เนื่องจากนักลงทุนเทขายทำกำไร และจากความวิตกกังวลที่ว่าเศรษฐกิจโลกอาจฟื้นตัวช้ากว่าที่คาดการณ์ไว้หลังจากมีข่าวว่าทางการจีนวางแผนควบคุมภาคการผลิต ซึ่งข่าวดังกล่าวส่งผลให้ตลาดหุ้นทั่วโลกร่วงลงถ้วนหน้า <br>         บลูมเบิร์กรายงานว่า สัญญาน้ำมันดิบตลาด NYMEX (New York Mercantile Exchange) ส่งมอบเดือนต.ค.ร่วงลง 2.78 ดอลลาร์ ปิดที่ 69.96 ดอลลาร์/บาร์เรล ซึ่งนับเป็นครั้งแรกในรอบ 2 สัปดาห์ที่สัญญาน้ำมันดิบปิดต่ำกว่าระดับ 70 ดอลลาร์ <br><br>         -- สัญญาทองคำตลาดนิวยอร์กปิดร่วงลงอย่างหนักเมื่อคืนนี้ (31 ส.ค.) เนื่องจากความกังวลที่ว่าการควบคุมภาคอุตสาหกรรมของจีนจะส่งผลให้ดีมานด์โลหะมีค่าและโลหะพื้นฐาน น้ำมันดิบ และสินค้าโภคภัณฑ์ประเภทอื่นๆร่วงลงด้วย <br>         บลูมเบิร์กรายงานว่า สัญญาทองคำตลาด COMEX ส่งมอบเดือนธ.ค.ปิดที่ 953.50 ดอลลาร์/ออนซ์ ร่วงลง 5.30 ดอลลาร์ หลังจากเคลื่อนตัวในช่วง 944.30-962.10 ดอลลาร์ <br><br>         -- ค่าเงินเยนทะยานขึ้นเมื่อเทียบกับดอลลาร์สหรัฐเมื่อคืนนี้ (31 ส.ค.) ขานรับการผลการเลือกตั้งในญี่ปุ่น ขณะที่ค่าเงินดอลลาร์สหรัฐร่วงลงเมื่อเทียบกับสกุลเงินหลักๆ หลังจากสหรัฐเผยกิจกรรมทางธุรกิจปรับตัวขึ้นมากเกินคาดในเดือนส.ค. <br>         บลูมเบิร์กรายงานว่า ค่าเงินดอลลาร์สหรัฐร่วงลง 0.27% เมื่อเทียบกับยูโรที่ระดับ 1.4335 ยูโร/ดอลลาร์ จากระดับของวันศุกร์ 1.4296 ยูโร/ดอลลาร์ และอ่อนตัวลง 0.10% เมื่อเทียบกับเงินปอนด์ที่ 1.6283 ปอนด์/ดอลลาร์ จากระดับ 1.6267 ปอนด์/ดอลลาร์ <br><br>         -- ตลาดหุ้นลอนดอนปิดทำการวันจันทร์ที่ 31 ส.ค.เนื่องในวันหยุดธนาคาร<br><br><br>