9 กันยายน 2552 - 00:00<br><br>  หุ้นไทยฉุดไม่อยู่  วิ่งตะกาย  700  จุด  ต่างชาติซื้อหนัก  วันเดียว  4  พันล้านบาท  โบรกฯ  เตือนร้อนแรงเกินไปแล้ว  ด้านทองคำตลาดโลกแตะ  1  พันเหรียญฯ  ดันทองแท่งทะลุ  &quot;หมื่นหก&quot;  แล้ว  ธปท.เล็งขายบอนด์อีกรอบ  หลังล็อตแรกแห่ซื้อ  1.3  แสนล้านบาท  รอถกคลังหาจังหวะเหมาะ<br><br>     ดัชนีหุ้นไทยยังปรับเพิ่มขึ้นร้อนแรงหลังจากวันที่  7  ก.ย.  ทำสถิติสูงสุดในรอบกว่า  1  ปี  โดยดัชนีวันที่  8  ก.ย.พยายามวิ่งไปแตะระดับ  700  จุด  โดยมีจุดสูงสุดที่  696.34  จุด  ก่อนจะย่อลงมาปิดที่  691.73  จุด  เพิ่มขึ้น  9.16  จุด  มูลค่าการซื้อขาย  42,674.65   ล้านบาท   ซึ่งสูงสุดในรอบกว่า  2  ปี  นับจากวันที่  24  ก.ค.ที่มีมูลค่าซื้อขาย   43,880.11  ล้านบาท  โดยนักลงทุนต่างชาติซื้ออย่างหนัก  4,169.05  ล้านบาท  สถาบันซื้อ  1,253.70  ล้านบาท  รายย่อยขาย  5,422.75  ล้านบาท<br><br>     นางสาวจิตรา   อมรธรรม  ผู้อำนวยการอาวุโสฝ่ายวิเคราะห์หลักทรัพย์  บล.ฟินันเซีย  ไซรัส  กล่าวว่า  ดัชนีตลาดหุ้นปรับตัวเพิ่มขึ้น  โดยได้รับปัจจัยหนุนจากตลาดหุ้นในภูมิภาคเอเชียที่ปรับตัวเพิ่มขึ้นแรง   ประกอบกับแรงซื้อจากนักลงทุนต่างประเทศที่ไหลเข้ามาอย่างต่อเนื่อง  ประกอบกับแรงซื้อหุ้นในกลุ่ม  ปตท.เก็งกำไรข่าวการควบรวมกิจการ  ส่งผลดีต่อบรรยากาศการลงทุนโดยรวม<br><br>     อย่างไรก็ตาม  มองว่าความเสี่ยงของตลาดเริ่มมีมากขึ้น  ภายหลังดัชนีปรับตัวเพิ่มขึ้นมาแรง  และราคาหุ้นหลายตัวปรับตัวเพิ่มขึ้นเกินราคาเป้าหมาย  โดยประเมินแนวต้านไว้ที่  710-715  จุด  แนวรับ  690  จุด<br><br>     ด้านราคาทองคำตลาดโลกปรับขึ้นมาทำสถิติสูงสุดอีกครั้ง  โดยทะลุระดับ  1,006  เหรียญสหรัฐต่อออนซ์  ส่งผลให้ราคาขายปลีกในประเทศปรับขึ้นตาม  โดยทองคำแท่งที่ร้านค้าทองรับซื้ออยู่ที่บาทละ  15,950  บาท  ขายออกบาทละ  16,050  บาท  ขณะที่ทองคำรูปพรรณรับซื้อบาทละ  15,720  บาท  ขายออกบาทละ  16,450  บาท<br><br>     นายจิตติ  ตั้งสิทธิ์ภักดี  นายกสมาคมค้าทองคำ  มองว่า  ราคาทองคำที่ทะยานตัวสูงกว่าระดับ  1,000  เหรียญสหรัฐต่อออนซ์  คาดว่าจะทำนิวไฮอีกครั้งในเร็วๆ  นี้  จากก่อนหน้านี้ที่ราคาทองคำเคยปรับไปสูงสุดที่  1,035  เหรียญสหรัฐต่อออนซ์<br><br>     สำหรับสาเหตุที่ทำให้ราคาทองปรับตัวสูงในเวลาเพียง  1  สัปดาห์ที่ผ่านมา  โดยทองคำแท่งในประเทศปรับเพิ่มขึ้นกว่าบาทละ  1  พันบาทตามทิศทางตลาดต่างประเทศ  หลังจากที่กองทุนเก็งกำไร  (เฮดจ์ฟันด์)  โยกเงินจากการเก็งกำไรในตลาดหุ้น  และน้ำมัน  เข้ามาลงทุนในทองคำ  จึงแนะนำให้ชะลอการเข้าลงทุนเพื่อรอให้ราคาปรับฐานลงมาก่อน<br><br>     นายหวาง  อิลตู  ผู้อำนวยการฝ่ายตลาดล่วงหน้า  เคบีอีฟิวเจอร์ส  กล่าวว่า  ในสิ้นปีนี้ราคาทองคำมีแนวโน้มเพิ่มขึ้นแตะระดับ  1,100  เหรียญสหรัฐต่อออนซ์<br><br>     นางสุชาดา   กิระกุล   ผู้ช่วยผู้ว่าการ  สายตลาดการเงิน  ธนาคารแห่งประเทศไทย   (ธปท.)  กล่าวว่า  ธปท.อาจจะพิจารณาออกขายพันธบัตรออมทรัพย์ครั้ง  2  ในช่วงที่เหลือปีนี้  หลังจากประสบความสำเร็จอย่างมากในการจำหน่ายครั้งที่  1  ระหว่างวันที่  3-4  และ  7  ก.ย.  แต่จะต้องหารือกับกระทรวงการคลังอีกครั้งเพื่อไม่ให้เกิดปัญหาแย่งสภาพคล่องกันเอง<br><br>     ทั้งนี้  ธปท.สรุปยอดจำหน่ายพันธบัตรออมทรัพย์  มีทั้งสิ้น  130,685.47  ล้านบาท  แยกเป็นอายุ  4  ปี  และ  7  ปี  สัดส่วน  40%  และ  60%  ตามลำดับ  มีผู้สนใจซื้อ  60,000  ราย  เฉลี่ยรายละ  2  ล้านบาท.<br>