วันพฤหัสบดีที่ 27 สิงหาคม พ.ศ. 2552 07:51 <br><br>สัญญาทองคำตลาดนิวยอร์กปิดขยับลง หลัง สกุลเงินดอลลาร์ที่แข็งแกร่งทำให้นักลงทุนเทขายทำกำไร<br><br> สัญญาทองคำตลาด COMEX ส่งมอบเดือนธ.ค.ปิดที่ 945.80 ดอลลาร์/ออนซ์ ลดลง 20 เซนต์ หลังจากเคลื่อนตัวในช่วง 941.20-951.70 ดอลลาร์  ขณะที่สัญญาโลหะเงินส่งมอบเดือนก.ย.ปิดที่ 14.255 ดอลลาร์/ออนซ์ ลดลง 5.50 เซนต์ และสัญญาโลหะทองแดงส่งมอบเดือนธ.ค.ลดลงสู่ระดับ 2.8770 ดอลลาร์/ปอนด์<br><br>ส่วนสัญญาพลาตินัมส่งมอบเดือนต.ค.ปิดที่ 1,238.40 ดอลลาร์/ออนซ์ ร่วงลง 9.40 ดอลลาร์ และสัญญาพัลลาเดียมส่งมอบเดือนก.ย.ปิดที่ 285.90 ดอลลาร์/ออนซ์ ลดลง 2.90 ดอลลาร์<br><br>จอห์น เนดเลอร์ นักวิเคราะห์จากบริษัท คิทโก อิงค์ กล่าวว่า สัญญาทองคำได้รับแรงกดดันจากสกุลเงินดอลลาร์ที่แข็งค่าขึ้นหลังจากสำนักข่าวซินหัวรายงานว่าทางการจีนกำลังวางแผนควบคุมภาวะ overcapacity ในอุตสาหกรรม ซึ่งทำให้เกิดความวิตกกังวลว่าเศรษฐกิจโลกจะฟื้นตัวช้าลง<br><br>นอกจากนี้ นักลงทุนเทขายสัญญาทองคำแม้สหรัฐรายงานว่ายอดขายบ้านใหม่เดือนก.ค.พุ่งขึ้น 9.6% แตะระดับ 433,000 ยูนิต ซึ่งเป็นสถิติที่เพิ่มขึ้นติดต่อกัน 4 เดือน และยอดสั่งซื้อสินค้าคงทนเดือนก.ค.พุ่งขึ้น 4.9% ซึ่งเป็นสถิติที่เพิ่มขึ้นติดต่อกัน 3 เดือน และมากกว่าที่นักวิเคราะห์คาดว่าจะเพิ่มขึ้นเพียง 3%<br><br>