วันพุธที่ 23 ธันวาคม พ.ศ. 2552 07:27 <br><br>ดาวโจนส์ปิดบวก50.79จุดรับข่าวยอดขายบ้านสหรัฐพุ่งเกินคาด<br><br>ดัชนีเฉลี่ยอุตสาหกรรมดาวโจนส์ดีดขึ้น 50.79 จุด หรือ 0.49% ปิดที่ 10,464.93 จุด ดัชนี S&amp;P 500 เพิ่มขึ้น 3.97 จุด หรือ 0.36% ปิดที่ 1,118.02 จุด และดัชนี Nasdaq เพิ่มขึ้น 15.01 จุด หรือ 0.67% ปิดที่ 2,252.67 จุด ปริมาณการซื้อขายในตลาดหุ้นนิวยอร์กมีอยู่ราว 955.5 ล้านหุ้น มีจำนวนหุ้นบวกมากกว่าหุ้นลบในอัตราส่วนเกือบ 2 ต่อ 1 ส่วนปริมาณการซื้อขายในตลาด Nasdaq มีอยู่ราว 1.75 พันล้านหุ้น    <br><br>ดัชนีดาวโจนส์ตลาดหุ้นนิวยอร์กปิดบวกเมื่อคืนนี้ (22 ธ.ค.) ทำสถิติปิดบวกติดต่อกัน 3 วันทำการ หลังจากสหรัฐเปิดเผยยอดขายบ้านที่เพิ่มขึ้นเกินคาด นับเป็นหลักฐานล่าสุดที่บ่งชี้ว่าภาคอสังหาริมทรัพย์ของสหรัฐฟื้นตัวในอัตราที่รวดเร็วขึ้น อย่างไรก็ตาม ดาวโจนส์ปิดบวกในกรอบที่จำกัด หลังจากกระทรวงพาณิชย์สหรัฐประกาศปรับลดการประเมินตัวเลขผลิตภัณฑ์มวลรวมภายในประเทศ (จีดีพี) ไตรมาส 3<br>           <br>นักวิเคราะห์จากซีบีไอแซท เวลธ์ เมเนจเมนท์ กรุ๊ป ในนิวยอร์ก กล่าวว่า ตลาดหุ้นนิวยอร์กดีดตัวขึ้นขานรับรายงานของสมาคมนายหน้าค้าอสังหาริมทรัพย์แห่งชาติของสหรัฐที่ระบุว่า ยอดขายบ้านมือสองเดือนพ.ย.พุ่งขึ้น 7.4% มากกว่าที่นักวิเคราะห์ส่วนใหญ่คาดว่าจะเพิ่มขึ้นเพียง 2.5% เนื่องจากรัฐบาลสหรัฐประกาศใช้มาตรการลดหย่อนภาษี ซึ่งช่วยกระตุ้นยอดขายบ้านทะยานขึ้นแตะระดับสูงสุดในรอบเกือบ 3 ปี<br>          <br>ยอดขายบ้านมือสองที่เพิ่มขึ้นเกินคาดเป็นหลักฐานล่าสุดที่บ่งชี้ว่าภาคอสังหาริมทรัพย์ของสหรัฐเริ่มฟื้นตัวขึ้น ซึ่งช่วยให้นักลงทุนคลายความวิตกกังวล และถือเป็นปัจจัยบวกที่ตลาดได้รับสืบเนื่องจากวันจันทร์ เมื่อบริษัท ซาโนฟี-เอเวนติส ซึ่งเป็นบริษัทผลิตยาของฝรั่งเศสประกาศแผนเข้าซื้อกิจการบริษัท แชทเทม อิงค์ ซึ่งเป็นผู้ผลิตและจำหน่ายผลิตภัณฑ์ดูแลสุขภาพของสหรัฐ มูลค่า 1.9 พันล้านดอลลาร์<br><br>          <br>