จำนวนคนอ่านล่าสุด 37 คน  วันที่ 12 ธันวาคม พ.ศ. 2551 ปีที่ 18 ฉบับที่ 6588 ข่าวสดรายวัน<br><br><br>ความเชื่อมั่นกู่ไม่กลับ-ดิ่งเหวรอบ 7 ปี หอการค้าหั่นจีดีพีปีหน้ารูด 0-2%-จี้ตั้งรัฐบาลฟื้นเครดิต<br><br><br><br>นางเสาวณีย์ ไทยรุ่งโรจน์ รองอธิการบดีฝ่ายวิจัย มหาวิทยาลัยหอการค้าไทย เปิดเผยถึงผลสำรวจความเชื่อมั่นผู้บริโภคประจำเดือน พ.ย.51 ว่า ดัชนีความเชื่อมั่นของผู้บริโภคเกี่ยวกับเศรษฐกิจโดยรวมปรับลดลงจาก 68.7 เหลือ 67.1 ซึ่งเป็นระดับต่ำที่สุดรอบ 82 เดือน หรือ 7 ปี นับตั้งแต่ก.พ.45 ส่วนดัชนีความเชื่อมั่นเกี่ยวกับโอกาสการหางานทำปรับลดลงจาก 69.2 เหลือ 67.9 ต่ำสุดรอบ 78 เดือน ดัชนีความเชื่อมั่นเกี่ยวกับเศรษฐกิจลดลงจาก 67.9 เป็น 66.6 ต่ำสุดรอบ 78 เดือน ส่วนดัชนีความเชื่อมั่นเกี่ยวกับโอกาสการหางานทำในอนาคตปรับลดลงจาก 70.1 เป็น 68.6 ต่ำสุดในรอบ 85 เดือน เนื่องจากมีปัจจัยลบมากโดยเฉพาะความวิตกกังวลเกี่ยวกับเสถียรภาพทางการเมือง การปิดสนามบิน วิกฤตสถาบันการเงินสหรัฐ รวมทั้งสภาพัฒนาการเศรษฐกิจและสังคมแห่งชาติ มีการปรับลดการคาดการณ์เติบโตทางเศรษฐกิจ (จีดีพี) ปี&quot;51 เหลือ 4.5% จากเดิม 5.2-5.7% ส่วนปี&quot;52 ปรับลดเหลือ 3-4% จากเดิม 4-5%<br><br>นายธนวรรธน์ พลวิชัย ผู้อำนวยการศูนย์พยากรณ์เศรษฐกิจและธุรกิจ มหาวิทยาลัยหอการค้าไทย กล่าวว่า ดัชนีความเชื่อมั่นเกือบทุกรายการปรับลดลงทำสถิติต่ำสุดรอบ 7 ปี ชี้ให้เห็นจุดเปลี่ยนของเศรษฐกิจไทย ขณะที่ 85.7% ระบุปัจจัยการเมืองมีผลเชิงลบมากขึ้นต่อความเชื่อมั่นของผู้บริโภค นับเป็นครั้งแรกที่ปัจจัยการเมืองมีผลแซงหน้าปัจจัยเรื่องราคาน้ำมัน<br><br>&quot;คาดว่าไตรมาส 4 ปีนี้เศรษฐกิจไทยโตเพียง 1% และถ้าการเมืองยังไม่คลี่คลาย อาจทำให้เศรษฐกิจไทยในช่วงครึ่งปีแรกของปี&quot;52 ติดลบ โดยไตรมาสแรกอาจขยายตัวติดลบ 1-2% ไตรมาส 2 ขยายตัวติดลบ 2-3% และอาจกระทบจีดีพีในปี&quot;52 ขยายตัวลดลงเหลือ 0-2% จากเป้าหมายเดิม 2-3% ซึ่งจะทำให้ยอดคนตกงานปีหน้าเพิ่มสูงขึ้นจาก 9 แสนคน เป็น 1.2-1.3 ล้านคน อีกปัจจัยหนึ่งที่จะทำให้จีดีพีโตต่ำกว่าเป้าหมายคือ การเติบโตของเศรษฐกิจโลกปี&quot;52 มีแนวโน้มเติบโตลดลงเหลือ 1% จากเป้าเดิม 1-2%&quot; นายธนวรรธน์ กล่าว<br><br>นายดุสิต นนทะนาคร รองประธานกรรมการหอการค้าไทย กล่าวว่า ต้องการเรียกร้องให้มีการเร่งจัดตั้งรัฐบาลแบบเร่งด่วนเพื่อเร่งฟื้นความเชื่อมั่นให้กลับคืนมา การลงทุนจะได้กลับคืนมา ถ้าตั้งรัฐบาลไม่ได้ประเทศก็จะอยู่ไม่ได้ <br><br>ด้านนายพงษ์ภาณุ เศวตรุนทร์ ผู้อำนวยการสำนักงานบริหารหนี้สาธารณะ (สบน.) กล่าวว่า จากการที่บริษัทจัดอันดับความน่าเชื่อถือของประเทศไทย 5 แห่ง ได้แก่ บริษัท แสตนดาร์ดแอนด์พัวร์ หรือเอสแอนด์พี บริษัทฟิตช์ เรตติ้ง บริษัทจัดอันดับข้อมูลเครดิต (อาร์แอนด์ไอ) บริษัทจัดอันดับเครดิตญี่ปุ่น (เจซีอาร์) และบริษัทมูดี้ส์ ได้ปรับลดแนวโน้มของระดับเครดิตของประเทศไทยจากระดับที่มีเสถียรภาพเป็นระดับที่เป็นลบทั้งหมด ในช่วงต้นเดือนธ.ค.ที่ผ่านมา เป็นการส่งสัญญาณอันตรายต่อความเชื่อมั่นของนักลงทุนต่างประเทศในเศรษฐกิจไทย ดังนั้น การจัดตั้งคณะรัฐมนตรีชุดใหม่ที่เป็นที่ยอมรับ น่าจะช่วยฟื้นความเชื่อมั่นได้ คาดใช้เวลาไม่ต่ำกว่า 6 เดือน ไทยจะกลับมามีแนวโน้มเครดิตในระดับที่มีเสถียรภาพเช่นเดิม<br> <br> <br> <br>