ราคาน้ำมันร่วงลงอีกกว่า1ดอลล่าร์หลังสต๊อกสหรัฐเพิ่ม แตะต่ำสุดของปี<br><br>สัญญาล่วงหน้าน้ำมันดิบชนิดไลต์สวีตครูดของสหรัฐฯ งวดส่งมอบเดือนกุมภาพันธ์ ลดลง 1.14 ดอลลาร์ ปิดที่ 79.65 ดอลลาร์ต่อบาร์เรล หลังจากช่วงหนึ่งดำดิ่งลงไปถึง 78.37 ดอลลาร์ ส่วนเบรนท์ทะเลเหนือลอนดอน งวดส่งมอบเดือนเดียวกัน ลดลง 99 เซนต์ ปิดที่ 78.31 ดอลลาร์<br><br>ตลาดขานรับต่อรายงานกระทรวงพลังงานสหรัฐฯ ที่เปิดเผยเมื่อวันพุธ(13) ว่าคลังน้ำมันดิบสำรองเพิ่มขึ้น 3.7 ล้านบาร์เรลในสัปดาห์สิ้นสุดวันที่ 8 มกราคม มากกว่าที่นักวิเคราะห์คาดหมายว่าจะเพิ่มขึ้นเพียง 1.0 ล้านบาร์เรล<br><br>ขณะที่คลังน้ำมันกลั่น ประกอบด้วยน้ำมันทำความร้อนและดีเซล  ก็เพิ่มขึ้น 1.4 ล้านบาร์เรล สวนทางจากที่นักวิเคราะห์คาดหมายว่าจะลดลงราว 1.8 ล้านบาร์เรล<br><br>สต๊อกดีเซลอยู่ภายใต้การเพ่งเล็งของตลาดท่ามกลางอากาศหนาวเหน็บในสหรัฐฯ อย่างไรก็ตามทางหน่วยงานอุตุนิยมวิทยาพยากรณ์อากาศว่าในช่วงไม่กี่สัปดาห์หน้าข้างหน้าสภาพอากาศน่าจะเบาบางลง<br><br>