วันพฤหัสบดีที่ 22 ตุลาคม พ.ศ. 2552 07:50 <br><br>น้ำมันดิบปิดสูงสุดในรอบปี หลังสหรัฐเผยสต็อกเบนซินร่วงเกินคาด<br><br>วันนี้(22 ต.ค.) สัญญาน้ำมันดิบตลาดนิวยอร์กปิดพุ่งขึ้นเหนือระดับ 81 ดอลลาร์/บาร์เรลเมื่อคืนนี้ (21 ต.ค.)โดยสัญญาปิดที่ระดับสูงสุดในรอบ 1 ปี หลังจากกระทรวงพลังงานสหรัฐเปิดเผยว่าสต็อกน้ำมันเบนซินร่วงลงมากกว่าที่คาดการณ์ไว้ ซึ่งบ่งชี้ว่าดีมานด์พลังงานในสหรัฐยังแข็งแกร่ง นอกจากนี้ ตลาดยังได้แรงหนุนจากสกุลเงินดอลลาร์ที่อ่อนค่าลง<br>          <br>บลูมเบิร์กรายงานว่า สัญญาน้ำมันดิบตลาดไนแม็กซ์ ส่งมอบเดือนธ.ค.พุ่งขึ้น 2.25 ดอลลาร์ หรือ 2.84% ปิดที่ 81.37 ดอลลาร์/บาร์เรล ซึ่งเป็นระดับสูงสุดในรอบ 1 ปี โดยในระหว่งวันสัญญาเดือนธ.ค.เคลื่อนตัวในช่วง 82.00-78.40 ดอลลาร์ <br><br>ขณะที่สัญญาน้ำมันฮีทติ้งออยล์ส่งมอบเดือนพ.ย.เพิ่มขึ้น 5.8 เซนต์ ปิดที่ 2.1053 ดอลลาร์/แกลลอน และสัญญาน้ำมันเบนซินเดือนพ.ย.เพิ่มขึ้น 6.66 เซนต์ ปิดที่ 2.0543 ดอลลาร์/แกลลอน ส่วนสัญญาน้ำมันดิบเบรนท์ที่ตลาด ICE กรุงลอนดอน ส่งมอบเดือนธ.ค.พุ่งขึ้น 2.45 ดอลลาร์ ปิดที่ 79.69 ดอลลาร์/บาร์เรล<br>          <br>นักลงทุนเข้าซื้อสัญญาน้ำมันดิบเดือนธ.ค.อย่างหนาแน่นหลังจากกระทรวงพลังงานสหรัฐรายงานว่า สต็อกน้ำมันเบนซินในรอบสัปดาห์ที่สิ้นสุด ณ วันที่ 16 ต.ค.ร่วงลง 2.3 ล้านบาร์เรล แตะระดับ 206.9 ล้านบาร์เรล มากกว่าที่นักวิเคราะห์คาดว่าจะลดลงเพียง 1.0 ล้านบาร์เรล<br><br>