วันพฤหัสบดีที่ 1 ตุลาคม พ.ศ. 2552 07:40 <br><br>สัญญาน้ำมันดิบตลาดนิวยอร์กปิดพุ่งขึ้นเหนือระดับ 70 ดอลลาร์/บาร์เรล หลังสต็อกเบนซินสหรัฐร่วง<br><br>สัญญาน้ำมันดิบตลาด NYMEX (New York Mercantile Exchange) ส่งมอบเดือนพ.ย.พุ่งขึ้น 3.90 ดอลลาร์ หรือ 5.9% ปิดที่ 70.61 ดอลลาร์/บาร์เรล หลังจากเคลื่อนตัวในกรอบ 70.61-66.75 ดอลลาร์<br><br>ขณะที่สัญญาน้ำมันเบนซินส่งมอบเดือนต.ค.พุ่งขึ้น 9.78 เซนต์ ปิดที่ 1.7259 ดอลลาร์/แกลลอน ส่วนสัญญาน้ำมันดิบเบรนท์ที่ตลาด ICE กรุงลอนดอนส่งมอบเดือนพ.ย.พุ่งขึ้น 3.58 ดอลลาร์ หรือ 5.5% แตะที่ 69.07 ดอลลาร์/บาร์เรล<br><br>แอนโทนี ฮาล์ฟ นักวิเคราะห์ด้านพลังงานจากบริษัท Newedge USA LLC ในนิวยอร์ก กล่าวว่า นักลงทุนเข้าซื้อสัญญาน้ำมันดิบอย่างคึกคักหลังจากสหรัฐเปิดเผยว่าสต็อกน้ำมันเบนซินร่วงลงเหนือความคาดหมาย ซึ่งบ่งชี้ว่าดีมานด์พลังงานในสหรัฐยังคงแข็งแกร่ง นอกจากนี้ ตัวเลขจีดีพีสหรัฐที่หดตัวน้อยกว่าคาดในไตรมาส 2 ยิ่งทำให้นักลงทุนเชื่อว่าภาวะเศรษฐกิจถดถอยรุนแรงของสหรัฐเริ่มผ่อนคลายลงแล้ว<br><br>กระทรวงพลังงานสหรัฐรายงานว่า สต็อกน้ำมันเบนซินในรอบสัปดาห์ที่สิ้นสุด ณ วันที่ 25 ก.ย.ร่วงลง 1.6 ล้านบาร์เรล แตะระดับ  211.5 ล้านบาร์เรล สวนทางกับที่นักวิเคราะห์ส่วนใหญ่คาดว่าจะพุ่งขึ้น 1.0 ล้านบาร์เรล<br><br> <br><br>