วันจันทร์ที่ 19 ตุลาคม พ.ศ. 2552 <br><br>หลังแตะจุดสูงสุดในรอบ 14 เดือน ที่ 752 จุด ดัชนีหุ้นไทยร่วงแรง 8% ท่ามกลางกระแสข่าวลือต่างๆ ที่อาจกระทบต่อเสถียรภาพของประเทศไทย<br><br>จนนักลงทุนต่างชาติตื่นเทขายสุทธิหุ้นไทยออกมาเกือบ 5,000 ล้านบาท ในช่วงวันพุธ-พฤหัสบดี อย่างไรก็ดีหลายฝ่ายได้ออกมาสยบข่าวลือ รวมถึงรัฐมนตรีว่าการกระทรวงการคลังที่สั่งการให้ก.ล.ต. ตรวจสอบต้นต่อของ ข่าวลือที่ก่อให้เกิดความโกลาหลในตลาดหุ้น สถานการณ์ตลาดหุ้นเริ่มคลี่คลายในวันศุกร์ ดัชนีหุ้นฟื้นตัวขึ้นมา 3.5% ขณะที่ต่างชาติหวนกลับเข้าซื้อสุทธิ 547 ล้านบาท <br><br>ก่อนหน้านี้ หุ้นไทยวิ่งขึ้นเกือบ 100% จากจุดต่ำสุด ในเดือนมี.ค. ทำให้หลายฝ่ายเตือนว่า อาจจะมีการปรับฐานตามมา มากบ้าง/น้อยบ้างตามแต่มุมมองของแต่ละคน จึงอาจมองได้ว่า การปรับตัวแรงในรอบสัปดาห์ที่ผ่านมา รวมถึงการพักสร้างฐานราคาที่อาจเกิดขึ้นต่อในช่วง 1-2 สัปดาห์ข้างหน้า จะช่วยลดความร้อนแรงของตลาดหุ้นไปได้ระดับหนึ่ง แต่ผมมองว่า การปรับตัวของตลาดหุ้นรอบนี้เป็นโอกาสของการทยอยซื้อหุ้นคืน รวมถึงการลงทุนในกองทุน LTF และ RMF ก่อนสิ้นปีด้วย <br><br>เนื่องจากวัฏจักรเศรษฐกิจไทยได้ผ่านจุด ต่ำสุดไปแล้ว ตั้งแต่ช่วงไตรมาสแรก ขณะนี้อยู่ในช่วงต้นของขาขึ้นรอบใหม่ การที่เศรษฐกิจโลกฟื้นตัวขึ้นเร็วกว่าที่เคยประเมินไว้ จะช่วยให้ ภาคส่งออกที่เคยหดตัวอย่างรุนแรงตั้งแต่ปลายปีที่ผ่านมา พลิกกลับมาขยายตัวอีกครั้งตั้งแต่ปลายปีนี้เป็นต้นไป ขณะที่แผนปฏิบัติการไทยเข้มแข็ง เริ่มฉีดเงินเข้าสู่ระบบเศรษฐกิจตั้งแต่ต้นเดือนต.ค. เป็นต้นมา <br><br>น่าสังเกตว่า ช่วงกลางปีที่เริ่มจัดทำแผนไทยเข้มแข็งในส่วนของพ.ร.ก.กู้เงิน 4 แสนล้านบาท ประเมินกันว่า อาจต้องกันเงินถึง 2 แสนล้านบาท เข้าอุดเงินคงคลังที่ร่อยหรอไปมาก จึงเหลือใช้กระตุ้นเศรษฐกิจได้แค่ 2 แสนล้านบาทเท่านั้น อย่างไรก็ดีการจัดเก็บรายได้ภาครัฐในช่วงหลายเดือนที่ผ่านมา มิได้เลวร้ายอย่างที่กังวล ทำให้มีความจำเป็นในการกันเงินคงคลังเพียง 5 หมื่นล้านบาท เหลือกระตุ้นเศรษฐกิจได้ถึง 3.5 แสนล้านบาท <br><br>ขณะที่พ.ร.บ.กู้เงินอีก 4 แสนล้านบาท ยังอยู่ในขบวนการพิจารณาของรัฐสภา คาดว่า จะผ่านออกมาได้เรียบร้อยก่อนสิ้นปีนี้ ซึ่งจะทำให้รัฐบาลมีวงเงินสำรองไว้ใช้สำหรับการปรับโครงสร้างและกระตุ้นเศรษฐกิจในระยะถัดไปได้เพิ่มขึ้น <br><br>ภายใต้แผนปฏิบัติการไทยเข้มแข็ง รัฐบาล จะอัดฉีดเม็ดเงินกระตุ้นเศรษฐกิจสูงถึง 1.43 ล้านล้านบาท หรือเฉลี่ย 5% ของ GDP ในช่วงปี 2553-2555 <br><br>การฟื้นตัวของภาคส่งออกและการเร่งรัดใช้จ่ายเงินจากภาครัฐตามแผนไทยเข้มแข็ง จะช่วยกระตุ้นให้เศรษฐกิจไทยพลิกกลับขึ้นมาขยายตัวเป็นบวกอีกครั้งตั้งแต่ไตรมาส 4 เป็นต้นไป ซึ่งจะช่วยหนุนความเชื่อมั่นของผู้บริโภคและ ผู้ลงทุนให้ดีขึ้นลำดับ โดยเฉพาะหากเราสามารถก้าวข้ามปัญหาความขัดแย้งทางเมืองไปได้ <br><br>แนวโน้มการฟื้นตัวของเศรษฐกิจไทย จะช่วยสนับสนุนให้ผลประกอบการของบริษัท จดทะเบียนในตลาดหุ้น (บจ.) ฟื้นตัวขึ้นเป็นลำดับ โดยฝ่ายวิเคราะห์หลักทรัพย์ของบล.ธนชาต ประเมินว่า กำไรของบจ.จะขยายตัว 19-20% ต่อปี ในปีนี้และปีหน้า ซึ่งจะช่วย ดึงค่าพีอีของตลาดหุ้นไทยในปี 2553 ลงเหลือ ต่ำกว่า 12 เท่า จัดว่าอยู่ในเกณฑ์ถูก เมื่อเปรียบเทียบกับตลาดหุ้นในภูมิภาค <br><br>เป้าหมายดัชนีหุ้นไทยปลายปี 2553 จะอยู่ที่ระดับ 820 จุด เป้าหมายนี้คำนวณจากราคาเป้าหมายรายหุ้นที่นักวิเคราะห์บล.ธนชาต ติดตาม อยู่คิดเป็นกว่า 70% ของมาร์เก็ตแคปตลาดหุ้นไทย นอกจากนั้นยังมีโอกาสถูกปรับเพิ่มได้อีก หากผลประกอบการของบจ. ในช่วง 2-3 ไตรมาสข้างหน้า ดีเกินคาด หรือความเสี่ยงต่างๆ ลดลง <br><br>การปรับฐานของตลาดหุ้นหากเกิดขึ้นอีก ยิ่งลึกยิ่งน่าสนใจสำหรับการทยอยซื้อลงทุน เพื่อรับการฟื้นตัวของเศรษฐกิจและผลประกอบการ ขออย่างเดียว คนไทยไม่ยิงปืนใส่เท้าตัวเองเสียก่อนครับ <br><br>พบกันใหม่สัปดาห์หน้าครับ <br><br>ลดเครียดจากข่าวชมภาพสวยๆจากพริตตี้สิคะ  <br><br><br>เรื่องอื่นๆในหมวด<br><br>2รับเหมาถอย โบกมือลาดูไบ<br>SCC ไตรมาส 3 ดีกว่า ช่วงเดียวกันของปีก่อน<br>วัฒน์ชัยปัดซื้อไทยคม<br>เข็นโกลด์ฟิวเจอร์ส1บ.<br>กลต.สั่งกองทุนไปนอก เปิดความเสี่ยงค่าเงิน<br>ปลื้มนายกฯกล่อมสหรัฐ เพิ่มน้ำหนักหุ้นไทย5%<br>รายย่อยเจ็บสองเด้ง<br>ร้านทองวูบดิ้นออนไลน์<br>รีบคืนมาร์จินTSFC<br>ก้องเกียรติเล็ง800จุด <br><br>  อ่านเรื่องทั้งหมด &gt;&gt;  <br>