วันที่ 15 ธันวาคม พ.ศ. 2551 ปีที่ 18 ฉบับที่ 6591 ข่าวสดรายวัน<br><br><br>ธปท.เล็งกดดอกเบี้ยสินเชื่อบุคคล-บัตรเครดิต จับตายอดผิดนัดชำระ-หวั่นเศรษฐกิจชะลอฉุดเอ็นพีแอลพุ่ง<br><br><br><br>นายเกริก วณิกกุล ผู้ช่วยผู้ว่าการธนาคารแห่งประเทศไทย (ธปท.) สายนโยบายสถาบันการเงิน เปิดเผยว่า มีผู้ตั้งข้อสังเกตว่าธนาคารพาณิชย์ได้ทยอยลดอัตราดอกเบี้ยเงินฝากและเงินกู้ลง ตามการส่งสัญญาณของ ธปท.เพื่อช่วยลดภาระกับประชาชน ดังนั้น ธปท.ควรจะพิจารณาลดเพดานอัตราดอกเบี้ยเงินกู้สำหรับบัตรเครดิต ซึ่งอยู่ที่ระดับ 20% และเพดานดอกเบี้ยสินเชื่อส่วนบุคคลที่อยู่ที่ระดับ 28% นั้นขณะนี้ ธปท.กำลังติดตามดูแนวโน้มการปล่อยสินเชื่อในปัจจุบัน และอนาคตของสินเชื่อทั้ง 2 ประเภทนี้ รวมถึงแนวโน้มการผิดนัดชำระหนี้ และการเป็นหนี้ที่ไม่ก่อให้เกิดรายได้ (เอ็นพีแอล) เพื่อนำมาพิจารณาว่า ควรจะมีการปรับลดเพดานอัตราดอกเบี้ยลงตามอัตราดอกเบี้ยเงินฝากและเงินกู้หรือไม่<br><br>ทั้งนี้ ต้องมองทั้ง 2 ด้าน ด้านหนึ่งการปรับลดเพดานอัตราดอกเบี้ยลงจะช่วยเรื่องการชำระเงินรายเดือนของลูกหนี้ แต่อาจจะทำให้ธนาคารพาณิชย์หันมาเข้มงวดการปล่อยสินเชื่อในส่วนนี้มากขึ้น เพราะอัตราผลตอบแทนในการให้กู้ต่ำลง ขณะที่ความเสี่ยงสูงเพราะไม่มีผู้ค้ำประกัน <br><br>&quot;ขณะนี้ในส่วนของเพดานดอกเบี้ยทั้งบัตรเครดิต และสินเชื่อส่วนบุคคลนั้น ธปท.ยังอยู่ในระหว่างการติดตามแนวโน้ม และผลกระทบที่จะเกิดขึ้นกับลูกค้าในระยะต่อไป เพราะในช่วงเศรษฐกิจชะลอตัวคนอาจจะต้องการกู้เงินมากขึ้น ขณะที่ธนาคารพาณิชย์คงระมัดระวังการปล่อยกู้มากขึ้นจากความเสี่ยงที่เพิ่มขึ้น&quot; นายเกริกกล่าว<br><br>นายเกริกกล่าวว่า การให้สินเชื่อบุคคลของธนาคารพาณิชย์มีการให้เงื่อนไขกับลูกค้าที่จะกู้เงิน ให้ทำประกันเงินกู้ดังกล่าว เพื่อเป็นหลักประกันในกรณีที่เสียชีวิต หรือไม่สามารถส่งได้ ธนาคารจะได้รับเงินกู้คืนจากประกันแทนว่า เรื่องนี้เป็นเรื่องที่ทำมานานแล้วถือเป็นการบริหารความเสี่ยงอย่างหนึ่งของธนาคารพาณิชย์ ซึ่งหากธนาคารพาณิชย์ไม่ได้ชาร์จค่าประกันแพงกว่าการทำประกันตามปกติก็สามารถทำได้ อย่างไรก็ตาม การทำประกันเงินกู้หรือไม่ควรจะเป็นการตัดสินใจของลูกค้า ธนาคารพาณิชย์ไม่ควรนำเงื่อนไขนี้มาเป็นเงื่อนไขในการให้กู้ หรือไม่ให้กู้<br><br>ล่าสุด เมื่อวันที่ 9 ธ.ค.ที่ผ่านมา สายนโยบายสถาบันการเงินได้ประกาศยอดการใช้จ่ายผ่านบัตรเครดิตของระบบสถาบันการเงิน ณ เดือนต.ค. พบระบบสถาบันการเงินมีปริมาณบัตรเครดิตทั้งสิ้น 12,867,379 บัตร เพิ่มขึ้นจากเดือนก.ย. 186,415 บัตร หรือเพิ่มขึ้น 1.47% โดยมีปริมาณการใช้จ่ายรวม 76,448.03 ล้านบาท เพิ่มขึ้นจากเดือนก่อนหน้า 2,078 ล้านบาท หรือเพิ่มขึ้น 2.79% ขณะที่มียอดสินเชื่อคงค้างมีทั้งสิ้น 182,843.26 ล้านบาท เพิ่มขึ้นจากเดือนก่อนหน้า 1,458.88 ล้านบาท หรือเพิ่มขึ้น 0.80% โดยธนาคารพาณิชย์ไทยมียอดคงค้างสินเชื่อเพิ่มขึ้น 706.11 ล้านบาท จากปัจจุบันที่มียอดคงค้าง 63,423.19 ล้านบาท<br><br>ขณะที่บริษัทให้บริการสินเชื่อบัตรเครดิตที่ไม่ใช่สถาบันการเงิน (นอนแบงก์) มียอดสินเชื่อคงค้างเพิ่มขึ้น 887.79 ล้านบาท จากยอดคงค้างที่มีอยู่ 84,605.29 ล้านบาท ส่วนสาขาธนาคารต่างชาติมียอดสินเชื่อคงค้างลดลง 135.01 ล้านบาท จากยอดที่มีอยู่ 34,814.78 ล้านบาท<br><br>