วันเสาร์ที่ 7 พฤศจิกายน พ.ศ. 2552 <br><br>โพสต์ทูเดย์  หุ้นไทยวิ่งตามดาวโจนส์ หลังตัวเลขเศรษฐกิจดี TOP กำไรไตรมาส 3 กว่า 1,977 ล้าน ADVANC ฟุ้งเงินสดแกร่งพร้อมลงทุน 3จี 4.5 หมื่นล้าน<br><br> <br><br>วานนี้ดัชนีหุ้นไทยขึ้นแรงตามดาวโจนส์ที่พุ่งรับตัวเลขเศรษฐกิจสหรัฐที่ดีขึ้น โดย ขึ้นมาปิดตลาดที่ระดับสูงสุดของวัน 698.63 จุด เพิ่มขึ้น 16.72 จุด หรือ 2.49% มูลค่าซื้อขาย 18,476 ล้านบาท โดยนักลงทุน กลับมาซื้อหุ้นขนาดใหญ่ทั้งพลังงานและธนาคารพาณิชย์ ต่างชาติซื้อสุทธิ 391 ล้านบาท อย่างไรก็ตามนักลงทุนต้องดูตัวเลขอัตราการจ้างงานในคืนวันที่ 6 พ.ย.นี้ด้วย หากออกมาอยู่ในอัตราน้อยกว่า 10% ก็จะดันให้ดัชนีพุ่งต่อ แต่หากมากกว่า 10% ก็มีผลให้ดัชนีย่อลงได้ <br><br> <br>ชัยพร<br> <br>น.ส.มยุรี โชวิกรานต์ ผู้อำนวยการอาวุโสฝ่ายวิเคราะห์หลักทรัพย์ บริษัทหลักทรัพย์ (บล.) กิมเอ็ง (ประเทศไทย) กล่าวในงานสัมมนา คุ้ยหุ้นเด่น...โค้งสุดท้ายหุ้นไทย ว่า หุ้นไทยเดือนพ.ย. ยังอยู่ใน ช่วงปรับฐานจากแรงขายทำกำไรหลังผลประกอบการออกมาหมดแล้ว มองแนวรับ 650-660 จุด และจะเป็นจังหวะสะสมหุ้น ที่อิงกับการบริโภคภายในประเทศ เพราะจะมีกำไรดีไปจนถึงปีหน้า และในเดือนธ.ค. หุ้นจะฟื้นมาอยู่ในกรอบแนวต้าน 740-750 จุด จากแรงซื้อกองทุนหุ้นระยะยาว (LTF) และกองทุนสำรองเลี้ยงชีพ (RMF) ซึ่งอาจผสมกับแรงซื้อต่างชาติทิ้งทวนก่อนหยุดช่วงปีใหม่ <br><br>นายชัยพร น้อมพิทักษ์เจริญ ผู้ช่วยกรรมการผู้อำนวยการ สายงานวิจัยหลักทรัพย์ บล.บัวหลวง กล่าวว่า แม้หุ้น จะปรับฐาน แต่มองว่าจะไม่ลงไปต่ำกว่า 600 จุด เพราะชัดเจนว่าเศรษฐกิจโลกจะฟื้นตัว แต่หุ้นไทยก็มีความเสี่ยงหากนักลงทุนไม่เชื่อมั่นต่อประเด็นการเมืองและนโยบายการบริหารของภาครัฐ <br><br>นายวิกรม ศรีประทักษ์ กรรมการ บริษัท แอดวานซ์ อินโฟร์ เซอร์วิส (ADVANC) หรือเอไอเอส กล่าวว่า บริษัทและบริษัทย่อยมีกำไรสุทธิงวดไตรมาส 3 ปี 2552 จำนวน 4,184.38 ล้านบาท มีกำไรต่อหุ้น 1.41 บาท ลดลง 7.68% จากงวดเดียวกันของปีก่อนที่มีกำไรสุทธิ 4,532.53 ล้านบาท ส่วนงวด 9 เดือนมีกำไรสุทธิ 1.29 หมื่นล้านบาท มีกำไรต่อหุ้น 4.37 บาท ลดลง 19.01% จากงวดเดียวกันของปีก่อนที่มีกำไรสุทธิ 1.59 หมื่นล้านบาท มีกำไรต่อหุ้น 5.40 บาท <br><br>สำหรับกระแสเงินสดอยู่ในภาวะที่ แข็งแกร่ง โดยขึ้นมาอยู่ที่ 2.48 หมื่นล้านบาท จากงวดเดียวกันของปีก่อนอยู่ที่ 2.24 หมื่นล้านบาท ซึ่งดีขึ้นเพราะบริษัทพยายามควบคุมค่าใช้จ่ายที่รัดกุมแม้รายได้จะลดลงจากผลกระทบเศรษฐกิจ <br><br>เงินสดที่แข็งแกร่งทำให้มีความคล่องตัว และพร้อมลงใน 3จี รวมไปถึงค่า ใบอนุญาตประกอบกิจการ ซึ่งมองว่าใน ช่วง 3 ปีจะลงทุนทั้งสิ้น 5 หมื่นล้านบาทสำหรับเครือข่าย โดยลงทุนใน 2จี เพียง 10% หรือ 5,000 ล้านบาท ที่เหลือ 4.5 หมื่นล้านเป็นเงินลงทุน 3จี <br><br>นายสุรงค์ บูลกุล ประธานเจ้าหน้าที่บริหาร บริษัท ไทยออยล์ (TOP) กล่าวว่า ผลดำเนินงานงวดไตรมาส 3 มีกำไรสุทธิ 1,977.66 ล้านบาท กำไรต่อหุ้น 0.97 บาท เพิ่มขึ้น 134.08% จากงวดเดียวกันของ ปีก่อนที่ขาดทุนสุทธิ 5,802.18 ล้านบาท ขาดทุนต่อหุ้น 2.84 บาท <br><br>บล.ยูไนเต็ด (US) ระบุว่า กำไร TOP ออกมาดีกว่าคาดเล็กน้อย ส่วนไตรมาส 4 ไม่สดใส เพราะค่าการกลั่นจะตกต่ำลงจากปริมาณการผลิตยังล้นตลาด และมาร์จินธุรกิจอะโรเมติกส์ก็จะอ่อนตัวหลังกำลังผลิตใหม่จากจีนและตะวันออกกลางที่จะเข้าสู่ตลาด <br><br>