วันจันทร์ที่ 19 ตุลาคม พ.ศ. 2552 <br><br>นายกสมาคมค้าทองคำชี้หลังเริ่มซื้อขายโกลด์ฟิวเจอร์ส 10 บาทต้นปีหน้า คาดยอดซื้อขายทองจริงหด 50% ร้านขายทองเจ๊งอีกเพียบ<br><br> <br>จิตติ ตั้งสิทธิ์ภักดี <br>นายจิตติ ตั้งสิทธิ์ภักดี นายกสมาคมค้าทองคำ เปิดเผยว่า ตลาดอนุพันธ์แห่งประเทศไทย (TFEX) จะเพิ่มสัญญาซื้อขายทองคำล่วงหน้า (โกลด์ฟิวเจอร์ส) อ้างอิง น้ำหนักทองคำ 10 บาทต่อสัญญาต้นปีหน้า จะทำให้ปริมาณการซื้อขายทองคำจริงผ่านร้านค้าทองลดลงถึง 50% เทียบจากปัจจุบันที่มีเพียงอ้างอิงน้ำหนักทองคำ 50 บาทต่อสัญญาก็ทำให้ปริมาณการซื้อขายทองคำจริงหายไปแล้ว 30% <br>นอกจากนั้น ยังเป็นปัจจัยหนึ่งที่ทำให้ร้านค้าทองคำปิดกิจการเพิ่ม โดยเทียบจาก ตั้งแต่ต้นปีประเมินว่ามีร้านทองปิดกิจการแล้ว 100 แห่ง จากที่มีทั้งหมดกว่า 7,000 แห่ง เนื่องจากผู้ซื้อทองหันไปเล่นโกลด์ฟิวเจอร์สมากขึ้น <br><br>หากร้านค้าทองปิดกิจการตอนที่ราคาทองยังปรับขึ้น ร้านค้ายังมีกำไรจากการปิดกิจการได้ นายจิตติ กล่าว <br><br>สำหรับแนวโน้มราคาทองคำในช่วงที่เหลือของปีนี้ คาดว่าจะเคลื่อนไหวในกรอบ 1,020-1,085 เหรียญสหรัฐต่อออนซ์ ซึ่งถือเป็นแนวต้านใหม่ เพราะตั้งแต่ต้นปีเคยประเมินไว้ที่ 1,060 เหรียญสหรัฐ และหากราคาทองสามารถฝ่ายแนวต้านใหม่ 1,085 เหรียญสหรัฐได้ จะทำให้ราคาทองสูงถึง 1,120 เหรียญสหรัฐต่อออนซ์ได้ โดยปัจจุบันราคาทองอยู่ที่ 1,049 เหรียญสหรัฐต่อออนซ์ <br><br>สาเหตุที่ทำให้ราคาทองคำปรับขึ้นสูงต่อ เป็นผลจากที่ค่าเงินสกุลเหรียญสหรัฐอ่อนค่าลงต่อเนื่อง จึงทำให้นักลงทุนหันไปลงทุนในสินทรัพย์ที่ให้อัตราผลตอบแทนที่สูงกว่าอย่างทองคำ ทั้งนี้เพื่อป้องกันความเสี่ยงจากการลงทุน แต่มั่นใจว่าราคาทองคำในประเทศปีนี้จะไม่แตะระดับ 1.8 หมื่นบาทอย่างแน่นอน เพราะเงินบาทยังแข็งค่า <br><br>นายสาธิต วรรณศิลปิน กรรมการผู้จัดการ บริษัท จีที เวลธ์ แมเนจเมนท์ กล่าวว่า หลังเพิ่มอ้างอิงทองคำโกลด์ฟิวเจอร์ส 10 บาท คาดว่าจะช่วยเพิ่มจำนวน ตัวแทนรับส่งคำสั่งซื้อขายโกลด์ฟิวเจอร์ส (เซลลิง เอเยนต์) ทั้งระบบได้อีกเท่าตัว จากปัจจุบันมีทั้งหมด 30 แห่ง อีกทั้งยังทำให้ผู้ลงทุนวางหลักประกันได้ถูกลง ซึ่งถือเป็นการช่วยเพิ่มจำนวนลูกค้ารายย่อยมากขึ้น <br><br>คาดว่าปีนี้บริษัทจะทำได้ตามเป้าหมาย มีส่วนแบ่งการตลาดในโกลด์ฟิวเจอร์สที่ 6% จากปัจจุบันกว่า 4% เนื่องจากปัจจุบันปริมาณการซื้อขายเพิ่มขึ้น เห็นได้จากเดือนก.ย.ที่ผ่านมา มีการซื้อขายถึง 1,080 สัญญาต่อวัน จากเดิมเฉลี่ย 800 สัญญาต่อวัน และส่งผลให้บริษัทมียอดการซื้อขาย 130 สัญญาต่อวัน ซึ่งถือว่าคุ้มกับค่าบริหารจัดการแล้ว แต่หากจะให้ถึงจุดคุ้มทุนบริษัทต้องมีการซื้อขาย 160 สัญญาต่อวัน <br><br>นายสาธิต กล่าวต่อว่า ปีหน้าถือเป็นปีการลงทุนทองคำที่ครอบคลุมมากขึ้น เพราะคาดว่า TFEX จะเพิ่มสินค้าการลงทุนอีทีเอฟ ทองคำ จากปัจจุบันที่ผู้ซื้อทองลงทุนผ่านทางร้านค้าทองและโกลด์ฟิวเจอร์สเท่านั้น <br><br>คาดว่าอีทีเอฟ ทองคำ จะเปิดได้ภายในปีหน้า เพราะที่ผ่านมาทางชมรมผู้ประกอบธุรกิจสัญญาซื้อขายล่วงหน้า (เอฟไอคลับ) ได้หารือกับทาง TFEX มาโดยตลอด และทราบว่ามีความคืบหน้ามาก <br><br>ขณะนี้อยู่ระหว่างการแก้ไขเกณฑ์อีทีเอฟ ทองคำ 3 ประเด็น คือ 1.ทางตลาดหลักทรัพย์ต้องแก้ไขเกณฑ์ให้บริษัทหลักทรัพย์ที่ค้าทองสามารถให้บริการซื้อขายในตลาดหุ้นได้ด้วย เนื่องจากอีทีเอฟต้องซื้อขายในตลาดหลักทรัพย์ แต่ปัจจุบันทางโบรกเกอร์ทองคำเป็นเพียงสมาชิกของ TFEX เท่านั้น <br><br>2.สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ต้องแก้ไขการขอใบอนุญาต ให้โบรกเกอร์ค้าทองประกอบธุรกิจอีทีเอฟได้ จากปัจจุบันมีเพียงใบอนุญาตประกอบธุรกิจค้าอนุพันธ์เท่านั้น <br><br>3.หน่วยงานกำกับทั้งตลาดหลักทรัพย์และก.ล.ต.เสนอเรื่องไปทางธนาคารแห่งประเทศไทย (ธปท.) เพื่อพิจารณาแก้ไขกฎหมายหรือเร่งตีความในการทำหน้าที่ผู้ดูแลหลักทรัพย์ (คัสโตเดียน) ของสถาบันการเงินว่า ได้ครอบคลุมไปถึงอีทีเอฟ ทองคำ หรือไม่ เพราะปัจจุบันธปท.กำหนดให้ครอบคลุมเพียงหลักทรัพย์หุ้นเท่านั้น <br><br>