วันอังคารที่ 29 กันยายน พ.ศ. 2552 07:56 <br><br>สัญญาน้ำมันดิบตลาดนิวยอร์กปิดพุ่งขึ้น หลังอิหร่านยิงทดสอบขีปนาวุธ<br><br>สัญญาน้ำมันดิบตลาด NYMEX (New York Mercantile Exchange) ส่งมอบเดือนพ.ย.เพิ่มขึ้น 82 เซนต์ หรือ 1.2% ปิดที่ 66.84 ดอลลาร์/บาร์เรล <br><br>ส่วนสัญญาน้ำมันดิบเบรนท์ที่ตลาด ICE กรุงลอนดอน เพิ่มขึ้น 43 เซนต์ หรือ 0.7% ปิดที่ 65.55 ดอลลาร์/บาร์เรล <br><br>ฟิล ไฟน์ นักวิเคราะห์จากบริษัทวิจัยด้านพลังงาน PFGBest ในเมืองชิคาโก กล่าวว่า นักลงทุนทุ่มซื้อสัญญาน้ำมันดิบ NYMEX หลังจากสถานีโทรทัศน์ของทางการอิหร่านรายงานเมื่อวานนี้ว่า อิหร่านได้ทดสอบยิงขีปนาวุธ &quot;ชาฮับ 3&quot; พิสัยระยะกลาง ซึ่งนักวิเคราะห์ด้านกลาโหมเชื่อว่าขีปนาวุธลูกนี้มีรัศมีทำการไกลถึงอิสราเอลและฐานทัพของสหรัฐในภูมิภาคอ่าวอาหรับ <br><br>รายงานระบุว่า การทดสอบยิงขีปนาวุธครั้งนี้มีขึ้นในระหว่างการซ้อมรบของกองกำลังปฏิวัติอิหร่าน ขณะที่เจ้าหน้าที่ระบุว่าขีปนาวุธชาฮับ 3 ซึ่งยิงทดสอบครั้งแรกในช่วงกลางปีพ.ศ.2551 มีรัศมีทำการไกลถึง 2,000 กิโลเมตร<br><br>นอกจากนี้ สัญญาน้ำมันดิบยังได้รับแรงหนุนจากการพุ่งขึ้นของตลาดหุ้นนิวยอร์ก หลังจากมีข่าวการควบรวมกิจการของบริษัทในอุตสาหกรรมและบริษัทอื่นๆ โดยบริษัท ซีร็อกซ์ คอร์ปตกลงที่จะซื้อบริษัท แอฟฟิลิเอเต็ด คอมพิวเตอร์ เซอร์ วิเซส อิงค์ และบริษัท แอ๊บบอต ลาบอราทอรีส์ จะซื้อบริษัทผลิตยาของโซลเวย์ เป็นเงิน 6.6 พันล้านดอลลาร์ นอกจากนี้ จอห์นสันแอนด์จอห์นสัน บรรลุข้อตกลงซื้อหุ้น 18% ในบริษัทครูเซลล์ เอ็นวี เป็นมูลค่า 301.8 ล้านยูโร (441 ล้านดอลลาร์สหรัฐ) <br><br>นักลงทุนจับตาดูรายงานสต็อกน้ำมันดิบซึ่งกระทรวงพลังงานสหรัฐจะเปิดเผยในคืนวันพุธ โดยนักวิเคราะห์ส่วนใหญ่คาดว่าสต็อกน้ำมันดิบจะพุ่งขึ้น 1.5 ล้านบาร์เรล <br><br>นอกจากนี้ นักลงทุนยังจับตาดูตัวเลขจ้างงานนอกภาคการเกษตร (nonfarm payroll) เดือนก.ย.ของสหรัฐ โดยนักวิเคราะห์ส่วนใหญ่เชื่อว่าตัวเลขการจ้างงานเดือนก.ย.จะลดลง 180,000 ตำแหน่ง หลังจากดิ่งลง 216,000  ตำแหน่งในเดือนส.ค. และอัตราว่างงานจะอยู่ที่ 9.8% ในเดือนก.ย. เพิ่มขึ้นจาก 9.7% ในเดือนส.ค<br><br>