วันจันทร์ที่ 1 กุมภาพันธ์ พ.ศ. 2553 09:18 <br><br>แนวโน้มดัชนีเช้าปรับลงตลาดยังไร้ปัจจัยบวก แต่มีลุ้นรีบาวน์ระหว่างเทรด<br><br>นักวิเคราะห์ฯคาดตลาดหุ้นไทยวันนี้อิงไปทางลบ มองแนวรับ 680-670 จุด แต่ระหว่างมีลุ้นรีบาวน์ได้บ้าง เหตุหุ้นบ้านเราอยู่ในเขต Oversold มองแนวต้าน 700-710 จุด ตลาดฯเวลานี้ถือว่าบอบบาง และไม่ได้มีปัจจัยบวกอะไร ปัจจัยการเมืองต้องติดตามดู แม้ช่วงนี้มีเรื่องประกาศงบฯ-ปันผล แต่เท่าที่ดูราคาหุ้นไม่ค่อยจะตอบสนองเท่าไร ส่วนตลาดภูมิภาคเช้านี้ส่วนใหญ่อยู่ในทิศทางลบ เวลานี้เริ่มหันไปจับตาทิศทางอัตราดอกเบี้ย<br>          <br>นายเจริญ เอี่ยมพัฒนธรรม ผู้อำนวยฝ่ายวิเคราะห์หลักทรัพย์ บล.เคที ซีมิโก้ กล่าวว่า ภาพรวมของตลาดหุ้นไทยวันนี้จะอิงไปในทิศทางปรับตัวลงมาที่แนวรับ 680-670 จุด แต่ระหว่างทางก็มีโอกาสที่จะรีบาวน์ขึ้นไปได้บ้าง เนื่องจากขณะนี้หุ้นบ้านเราก็ถือว่า Oversold จึงมองแนวต้านไว้ที่ 700-710 จุด <br>          <br>ตลาดฯเวลานี้ถือว่าบอบบาง และไม่ได้มีปัจจัยบวกอะไร ซึ่งตลาดฯยังมีภาพของปัจจัยทางการเมืองที่จะต้องคอยติดตามดู แม้ว่าช่วงนี้จะมีเรื่องของการประกาศผลประกอบการและปันผล ซึ่งเท่าที่ออกมาก็ถือว่าดีใช้ได้ แต่ดูเหมือนว่าราคาหุ้นไม่ค่อยจะตอบสนองเท่าไร<br>          <br>สำหรับตลาดหุ้นอื่นในภูมิภาคเอเชียเช้านี้ส่วนใหญ่อยู่ในทิศทางลบ ซึ่งปัจจัยภายนอกประเทศเวลานี้ในทางยุโรปก็มีการพูดถึงปัญหาของกรีซ, ส่วนจีนก็มีเรื่องการคุมเข้มมาตรการลดความร้อนแรงทางเศรษฐกิจ และเวลานี้ก็เริ่มที่จะหันไปจับตาทิศทางอัตราดอกเบี้ย แต่ภาพยังมองเป็นลักษณะลบอยู่<br>           <br><br>