วันจันทร์ที่ 30 พฤศจิกายน พ.ศ. 2552 07:41 <br><br>สรุปภาวะตลาดหุ้น น้ำมัน ทองคำ และตลาดเงินต่างประเทศ<br><br>ดัชนีดาวโจนส์ตลาดหุ้นนิวยอร์กปิดร่วงลงเมื่อวันศุกร์ที่ผ่านมา (27 พ.ย.) เนื่องจากนักลงทุนต่างส่งแรงเทขายหุ้นออกมาท่ามกลางความวิตกกังวลต่อรายงานข่าวเรื่องการเลื่อนนัดชำระหนี้ของบริษัทดูไบ เวิลด์ โดยตลาดหุ้นสหรัฐเปิดทำการเพียงครึ่งวันในเช้าวันศุกร์ หลังจากที่ได้ปิดทำการซื้อขายไปเมื่อวันพฤหัสบดีที่ผ่านมา เนื่องในวันขอบคุณพระเจ้า <br><br>ดัชนีเฉลี่ยอุตสาหกรรมดาวโจนส์ปิดร่วงลง 154.48 จุด หรือ 1.48% แตะที่ 10,309.92 จุด ขณะที่ดัชนี S&amp;P 500 ทรุดตัว 19.14 จุด หรือ 1.72% ปิดที่ 1,091.49 จุด และดัชนี Nasdaq ลดลง 37.61 จุด หรือ 1.73% ปิดที่ 2,138.44 จุด<br><br>สัญญาน้ำมันดิบตลาดนิวยอร์กปิดปรับตัวลดลงเมื่อวันศุกร์ที่ผ่านมา (27 พ.ย.) หลังจากที่ปิดทำการไปเมื่อวันพฤหัสบดีที่ผ่านมาเนื่องในวันขอบคุณพระเจ้า โดยบรรยากาศการซื้อขายในตลาดน้ำมันเมื่อวันศุกร์เป็นไปอย่างซบเซา เพราะได้รับผลกระทบจากรายงานข่าวที่ว่า บริษัทดูไบ เวิลด์ ของรัฐบาลดูไบเลื่อนนัดชำระหนี้ <br>          <br>สัญญาน้ำมันดิบไนแม็กซ์ ส่งมอบเดือนม.ค.ปรับตัวลดลง 1.91 ดอลลาร์ หรือ 2.5% ปิดที่ 76.05 ดอลลาร์/บาร์เรล หลังจากเคลื่อนตัวในช่วง 72.39 - 77.94 ดอลลาร์<br><br>สัญญาทองคำตลาดนิวยอร์กปิดดิ่งลงเมื่อวันศุกร์ที่ผ่านมา (27 พ.ย.) เนื่องจากวิกฤตการณ์หนี้สินในดูไบได้ส่งผลให้นักลงทุนเทขายสินทรัพย์ในตลาดทองคำและตลาดหุ้นพร้อมกับหันไปซื้อขายในตลาดเงินแทน ซึ่งความเคลื่อนไหวดังกล่าวได้หนุนให้เงินดอลลาร์แข็งค่าขึ้น<br>          <br>สัญญาทองคำตลาดโคแม็กซ์ ส่งมอบเดือนก.พ.ปิดที่ 1,175.50 ดอลลาร์/ออนซ์ ดิ่งลง 13.10 ดอลลาร์ หลังจากเคลื่อนตัวอยู่ระหว่าง 1,155.50 - 1,180.30 ดอลลาร์<br><br>ค่าเงินดอลลาร์สหรัฐแข็งค่าขึ้นเมื่อเทียบกับสกุลเงินหลักๆ ในการซื้อขายที่ตลาดปริวรรตเงินตรานิวยอร์กเมื่อวันศุกร์ที่ผ่านมา (27 พ.ย.) ท่ามกลางความหวั่นวิตกต่อวิกฤตหนี้สินในดูไบ ซึ่งกระตุ้นให้นักลงทุนหันมาถือครองสินทรัพย์ปลอดความเสี่ยงอย่างสกุลเงินดอลลาร์สหรัฐกันมากขึ้น<br>          <br>ค่าเงินดอลลาร์สหรัฐแข็งค่าขึ้น 0.33% เมื่อเทียบกับยูโรที่ 1.4962 ยูโร/ดอลลาร์ จากระดับ 1.5011 ยูโร/ดอลลาร์ และพุ่งขึ้น 0.30% เมื่อเทียบกับเงินเยนที่ 86.740 ดอลลาร์/เยน จากระดับ 86.480 ดอลลาร์/เยน<br>          <br>นอกจากนี้ ดอลลาร์สหรัฐแข็งค่าขึ้น 0.38% เมื่อเทียบกับฟรังค์สวิสที่ 1.0066 ฟรังค์/ดอลลาร์ จากระดับ 1.0028 ฟรังค์/ดอลลาร์ ส่วนเงินปอนด์อ่อนค่าลง0.12% เมื่อเทียบกับดอลลาร์ที่ 1.6489 ปอนด์/ดอลลาร์ จากระดับ 1.6509 ปอนด์/ดอลลาร์ <br><br>ดัชนี FTSE 100 ตลาดหุ้นลอนดอนปิดดีดตัวขึ้นเมื่อวันศุกร์ที่ผ่านมา (27 พ.ย.) จากการนำของหุ้นกลุ่มสถาบันการเงินที่ฟื้นตัว เนื่องจากนักลงทุนเริ่มคลายความวิตกกังวลจากข่าวที่ว่าบริษัท ดูไบ เวิลด์ ของรัฐบาลดูไบ มีแผนเลื่อนการชำระหนี้ หลังจากที่เหตุการณ์ดังกล่าวทำให้ตลาดหุ้นลอนดอนปิดดิ่งลงแตะระดับต่ำสุดในรอบ 8 เดือนเมื่อวันพฤหัสบดีที่ผ่านมา โดยดัชนี FTSE 100 ดีดตัวขึ้น 51.60 จุด หรือ 1% ปิดที่ระดับ 5,245.73 จุด<br>