วันศุกร์ที่ 18 ธันวาคม พ.ศ. 2552 08:33 <br><br>สัญญาทองคำตลาดนิวยอร์กปิดร่วงลงอย่างหนัก แรงกดดันจากสกุลเงินดอลลาร์สหรัฐที่แข็งค่าขึ้น<br><br>สัญญาทองคำตลาด COMEX (Commodity Exchange) ส่งมอบเดือนก.พ.ปิดที่ 1,107.40 ดอลลาร์/ออนซ์ ร่วงลง 28.80 ดอลลาร์ หลังจากเคลื่อนตัวในช่วง 1,095.70-1,142.90 ดอลลาร์<br><br>ขณะที่สัญญาโลหะเงินส่งมอบเดือนมี.ค.ปิดที่ 17.1950 ดอลลาร์/ออนซ์ ลดลง 49.80 เซนต์ และสัญญาโลหะทองแดงส่งมอบเดือนมี.ค.ลดลง 7.75 เซนต์ ปิดที่ 3.128 ดอลลาร์/ปอนด์<br><br>ส่วนสัญญาพลาตินัมส่งมอบเดือนม.ค.ปิดที่ 1,425.90 ดอลลาร์/ออนซ์ ดิ่งลง 31.70 ดอลลาร์ และสัญญาพัลลาเดียมส่งมอบเดือนมี.ค.ปิดที่ 370.00 ดอลลาร์/ออนซ์ ลดลง 3.15 ดอลลาร์<br><br>ตลาดทองคำ COMEX ดิ่งลงอย่างหนักเพราะได้รับปัจจัยลบจากสกุลเงินดอลลาร์ที่แข็งค่าขึ้นเมื่อเทียบกับยูโร ซึ่งส่งผลให้ตลาดหุ้นนิวยอร์กร่วงลงด้วย เนื่องจากดอลลาร์ที่แข็งค่าขึ้นจะส่งผลกระทบต่อกำไรของบริษัทสหรัฐในต่างประเทศและทำให้สัญญาสินค้าโภคภัณฑ์มีราคาแพงขึ้นด้วย<br><br>ดอลลาร์แข็งแกร่งขึ้นหลังจากมีกระแสคาดการณ์ว่าธนาคารกลางสหรัฐ (เฟด) จะปรับขึ้นอัตราดอกเบี้ยในไม่ช้านี้ หลังจากที่เฟดส่งสัญญาณการถอนมาตรการกระตุ้นเศรษฐกิจในการประชุมครั้งล่าสุด รวมถึงชะลอโครงการเข้าซื้อตราสารหนี้และหลักทรัพย์ที่มีสัญญาจำนองค้ำประกัน<br><br>รายงานระบุว่า กองทุน SPDR Gold Trust ซึ่งเป็นกองทุน ETF ทองรายใหญ่ที่สุดในโลก ได้ถือครองทองคำในปริมาณ 1,120.514 ตัน ณ วันที่ 16 ธ.ค. เพิ่มขึ้น 3.963 ตัน จากวันที่ 14 ธ.ค.<br><br>