ธนาคารกรุงศรีอยุธยา รายงาน เงินบาทแตะ 32.80/82 แข็งค่าทะลุ high เดิม จากเปิดที่ 32.84/86<br><br>นักบริหารเงินจากธนาคารกรุงศรีอยุธยา เปิดเผยว่า เงินบาทเปิดตลาดเช้านี้อยู่ที่ระดับ 32.84/86 บาท/ดอลลาร์ ใกล้เคียงกับปิดตลาดเย็นวานนี้ และได้เริ่มปรับแข็งค่าขึ้นตามสกุลเงินอื่นในภูมิภาค <br><br>เช้านี้เงินบาทเริ่มแข็งค่าตามเงินสกุลอื่นในภูมิภาค โดยล่าสุดอยู่ที่ 32.80/82 บาท/ดอลลาร์ ทะลุ high เดิมของสัปดาห์ก่อนที่แข็งค่าอยู่ที่ระดับ 32.83 บาท/ดอลลาร์ ซึ่งขณะนี้ให้แนวรับไว้ที่ 32.80 บาท/ดอลลาร์ ถ้าหลุดจากนี้ไปก็มีโอกาสจะแข็งค่าได้อีก เพียงแต่ตอนนี้ธนาคารแห่งประเทศไทย(ธปท.)กำลังเข้ามาดูแลอยู่<br><br>&quot;บาทมีโอกาสจะแข็งค่าไปมากกว่า 32.80 หากเงินสกุลอื่นขยับเยอะ ก็มีโอกาสแข็งค่าไปถึง 32.65 บาท/ดอลลาร์ แต่ต้องขึ้นกับตัวอื่นด้วย เพราะตอนนี้แบงก์ชาติเข้ามาดูแลไว้ไม่ให้หลุดไปจากระดับนี้ ซึ่งหากไม่มีการเข้ามาแทรกแซงก็เชื่อว่าจะรูดลงไปอยู่แถว 32.65 บาทได้&quot; นักบริหารเงิน กล่าว<br><br>อย่างไรก็ดี การที่เงินบาทและเงินสกุลอื่นในภูมิภาคดูเหมือนจะปรับตัวแข็งค่าเร็วในช่วงเปิดตลาดเช้านี้ เป็นเพราะการซื้อขายในตลาดเงินค่อนข้างจะบาง เนื่องจากเมื่อคืนตลาดนิวยอร์กหยุดทำการ 1 วัน  <br><br>ส่วนสกุลเงินต่างประเทศช่วงเปิดตลาดเช้านี้ เงินเยนอยู่ที่ระดับ 90.67/70 เยน/ดอลลาร์ ส่วนเงินยูโรอยู่ที่ระดับ 1.4397/4400 ดอลลาร์/ยูโร<br><br>คืนนี้ สหรัฐฯ จะมีการรายงานตัวเลขเศรษฐกิจที่สำคัญ ได้แก่ สมาคมผู้สร้างบ้านแห่งชาติ(NAHB) เปิดเผยดัชนีตลาดที่อยู่อาศัยเดือนม.ค., กระทรวงการคลังสหรัฐฯ รายงานข้อมูลเงินทุนไหลเข้าสุทธิและปริมาณการซื้อพันธบัตรรัฐบาลสหรัฐของต่างชาติเดือนพ.ย.  <br><br>นักบริหารเงิน คาดว่า วันนี้เงินบาทจะเคลื่อนไหวอยู่ในกรอบ 32.70-32.85 บาท/ดอลลาร์<br>