หุ้นสหรัฐปิดบวกขานรับสว.มะกันเบอร์นันเก้นั่งปธ.เฟดสมัยสอง<br><br>ดัชนีดาวโจนส์ตลาดหุ้นนิวยอร์กปิดบวกเมื่อคืนนี้ (25 ม.ค.) เนื่องจากข่าวที่ว่า เบน เบอร์นันเก้ ประธานธนาคารกลางสหรัฐ (เฟด) มีความเป็นไปได้สูงที่จะได้รับเสียงสนับสนุนให้ดำรงตำแหน่งประธานเฟดต่อเป็นสมัยที่สอง<br>          <br>ดัชนีเฉลี่ยอุตสาหกรรมดาวโจนส์ปิดบวก 23.88 จุด หรือ 0.23% แตะที่ 10,196.86 จุด ดัชนี S&amp;P 500 ขยับขึ้น 5.02 จุด หรือ 0.46% ปิดที่ 1,096.78 จุด และดัชนี Nasdaq ปรับตัวขึ้น 5.51 จุด หรือ 0.25% ปิดที่ 2,210.80 จุด ปริมาณการซื้อขายในตลาดหุ้นนิวยอร์กมีอยู่ราว 1.05 พันล้านหุ้น มีจำนวนหุ้นบวกมากกว่าหุ้นลบในอัตราส่วน 4 ต่อ 3 ส่วนปริมาณการซื้อขายในตลาดหุ้นนิวยอร์กมีอยู่ราว 2.18 พันล้านหุ้น<br>          <br>ตลาดหุ้นนิวยอร์กดีดตัวขึ้นขานรับข่าวที่ว่าวุฒิสมาชิกแม็กซ์ โบคัส ประธานคณะกรรมาธิการด้านการเงินแห่งวุฒิสภาสหรัฐ และวุฒิสมาชิกไดแอน เฟ็นสเต็น จากรัฐแคลิฟอร์เนีย ยืนยันว่า พวกเขาจะสนับสนุนการแต่งตั้งเบอร์นันเก้ให้เป็นประธานเฟดสมัยที่สอง ขณะที่เดวิด เอ็กเซลร็อด ที่ปรึกษาอาวุโสของทำเนียบขาวระบุว่า เบอร์นันเก้มีฐานเสียงมาพอที่จะรั้งตำแหน่งได้อีกครั้ง<br>          <br>เบอร์นันเก้จะครบวาระการดำรงตำแหน่งประธานเฟดในวันอาทิตย์ที่ 31 ม.ค.นี้ และวุฒิสภาสหรัฐจะประชุมเพื่อลงคะแนนแต่งตั้งเบอร์นันเก้ในสัปดาห์หน้า โดยเบอร์นันเก้เป็นบุคคลสำคัญที่สามารถนำพาสหรัฐฝ่าฟันวิกฤตการณ์การเงินครั้งรุนแรงไปได้ และได้ให้คำมั่นสัญญาว่าจะคงอัตราดอกเบี้ยที่ระดับต่ำต่อไปอีกระยะหนึ่งเพื่อเป็นการกระตุ้นเศรษฐกิจ พร้อมกับแสดงความเชื่อมั่นว่าอัตราดอกเบี้ยที่อยู่ในระดับต่ำของเฟดไม่ได้ก่อให้เกิดภาวะเงินเฟ้อในตลาดอสังหาริมทรัพย์ในช่วงที่ผ่านมา. <br>