ดัชนีนิกเกอิตลาดหุ้นโตเกียวปิดตลาดภาคเช้าดิ่งลงกว่า 100 จุดในวันนี้ เนื่องจากนักลงทุนกระหน่ำขายหุ้นกลุ่มการเงิน หลังจากมีข่าวว่าบริษัท เออิฟูล คอร์ป ซึ่งเป็นบริษัทปล่อยกู้เพื่อผู้บริโภคของญี่ปุ่น ยื่นขอพลัดผ่อนการชำระหนี้แก่เจ้าหนี้ นอกจากนี้ นักลงทุนส่วนใหญ่ยังหลีกเลี่ยงการทำโพสิชั่นก่อนที่จะถึงช่วงวันหยุดยาว 5 วันในญี่ปุ่น <br>สำนักข่าวเกียวโดรายงานว่า ดัชนีนิกเกอิปิดตลาดภาคเช้าร่วงลง 128.39 จุด หรือ 1.23% แตะที่ 10,315.41 จุด <br>         ยูมิ นิชิมูระ นักวิเคราะห์จากบริษัทหลักทรัพย์ไดวา ซีเอ็มบีซี กล่าวว่า ราคาหุ้นดิ่งลงทั่วทั้งกระดาน โดยหุ้นกลุ่มไฟแนนซ์ กลุ่มอสังหาริมทรัพย์ และกลุ่มโลหะ ร่วงลง แต่หุ้นกลุ่มการเงินร่วงลงหนักสุดหลังจากบริษัท เออิฟูล คอร์ป ยื่นขอพลัดผ่อนการชำระหนี้แก่เจ้าหนี้ <br>         ภาวะการซื้อขายในตลาดหุ้นโตเกียวเป็นไปอย่างซบเซาในช่วงเช้าวันนี้ เนื่องจากนักลงทุนหลีกเลี่ยงการเข้าทำโพสิชั่นก่อนที่จะถึงวันหยุดยาว 5 วันในญี่ปุ่น และก่อนที่จะทราบผลการประชุมธนาคารกลางสหรัฐ (เฟด) และการประชุมสุดยอด G20 ในสัปดาห์หน้า <br>         นอกจากนี้ นักลงทุนยังจับตาดูรายชื่อคณะรัฐมนตรีชุดใหม่ภายใต้การนำของนายกรัฐมนตรียูคิโอะ ฮาโตยามะ แห่งพรรคประชาธิปไตยญี่ปุ่น (แอลดีพี) <br>         ตลาดหุ้นโตเกียวจะปิดทำการในวันจันทร์ที่ 21 ก.ย.จนถึงวันพุธที่ 23 ก.ย. เนื่องในวันหยุดประจำชาติ <br><br>