วันพุธที่ 14 ตุลาคม พ.ศ. 2552 07:35 <br><br>นักลงทุนวิตกผลประกอบการเอกชนฉุดดาวโจนส์ปิดลบ14.74 จุด<br><br>ตลาดหุ้นสหรัฐ ปิดลบ 14.74 จุด หรือ 0.15% แตะที่ 9,871.06 จุด ขณะที่ดัชนี S&amp;P 500 ปิดลดลง 3.00 จุด หรือ 0.28% แตะที่ 1,073.19 จุด และดัชนี Nasdaq ปิดบวก 0.75 จุด หรือ 0.04% แตะที่ 2,139.89 จุด ปริมาณการซื้อขายในตลาดหุ้นนิวยอร์กมีอยู่ราว 1.14 พันล้านหุ้น มีจำนวนหุ้นลบมากกว่าหุ้นบวกในอัตราส่วน 17 ต่อ 13 ส่วนปริมาณการซื้อขายในตลาด Nasdaq มีอยู่ราว 2.07 พันล้านหุ้น<br><br>ดัชนีดาวโจนส์ปิดลบเมื่อคืนนี้ (13 ต.ค.) เนื่องจากนักลงทุนวิตกกังวลเกี่ยวกับแนวโน้มผลประกอบการของภาคเอกชน หลังจากบริษัท จอห์นสัน แอนด์ จอห์นสัน เปิดเผยรายได้ที่น้อยเกินคาด นอกจากนี้ หุ้นกลุ่มธนาคารถูกเทขายหลังจากนักวิเคราะห์ชื่อดังได้ปรับลดน้ำหนักความน่าลงทุนของหุ้นโกลด์แมน แซคส์<br><br>เจอร์รี่ เว็บแมน หัวหน้านักวิเคราะห์จาก OppenheimerFunds Inc กล่าวกับเอพีว่า ภาวะการซื้อขายในตลาดหุ้นนิวยอร์กซบเซาลงหลังจากบริษัท จอห์นสัน แอนด์ จอห์นสัน มียอดขายลดลง 5.3% และมีกำไรในไตรมาส 3 ราว 3.3 พันล้านดอลลาร์ ซึ่งน้อยกว่าที่คาดการณ์ไว้ ซึ่งข่าวดังกล่าวฉุดหุ้นกลุ่มสุขภาพดิ่งลงด้วย<br><br>หุ้นกลุ่มธนาคารถูกเทขายอย่างหนักหลังจากนางเมเรดิธ วิทนีย์ นักวิเคราะห์ชื่อดังในแวดวงธนาคารได้ปรับน้ำหนักความน่าลงทุนของหุ้นโกลด์แมน แซคส์ ลงสู่ระดับ &quot;neutra&quot; จากเดิมที่ระดับ &quot;buy&quot;  โดยในช่วงที่ผ่านมาราคาหุ้นโกลด์แมน แซคส์ ทะยานขึ้นถึง 34% นับตั้งแต่นางวิทธีย์แนะนำให้นักลงทุนซื้อหุ้นโกลด์แมน แซคส์<br>          <br><br>