ค่าเงินดอลลาร์สหรัฐอ่อนตัวลงเมื่อเทียบกับเงินเยนและสกุลเงินหลักๆ ในการซื้อขายที่ตลาดปริวรรตเงินตรานิวยอร์กเมื่อคืนนี้ (8 ก.พ.) เนื่องจากนักลงทุนกังวลว่าตัวเลขหนี้สินและยอดขาดดุลงบประมาณของยุโรปกำลังกลายเป็นปัญหาสำคัญที่อาจถ่วงเศรษฐกิจโลกชะลอตัวลง<br><br>ค่าเงินดอลลาร์สหรัฐอ่อนตัวลง 0.04% แตะที่ 89.290 เยน/ดอลลาร์ จากระดับของวันศุกร์ที่ 89.330 เยน/ดอลลาร์ และอ่อนตัวลง 0.05% แตะที่ 1.0726 ฟรังค์/ดอลลาร์ จากระดับ 1.0731 ฟรังค์/ดอลลาร์<br><br>นอกจากนี้ ค่าเงินดอลลาร์สหรัฐขยับขึ้น 0.04% แตะที่ 1.3656 ยูโร/ดอลลาร์ จากระดับของวันศุกร์ที่ 1.3662 ยูโร/ดอลลาร์ และดีดขึ้น 0.21% เมื่อเทียบกับเงินปอนด์ที่ 1.5600 ปอนด์/ดอลลาร์ จากระดับ 1.5633 ปอนด์/ดอลลาร์<br><br>ส่วนค่าเงินดอลลาร์ออสเตรเลียร่วงลง 0.31% แตะที่ 0.8647 ดอลลาร์สหรัฐ/ดอลลาร์ออสเตรเลีย จากระดับของวันศุกร์ที่   0.8674 ดอลลาร์สหรัฐ/ดอลลาร์ออสเตรเลีย และค่าเงินดอลลาร์นิวซีแลนด์ดิ่งลง 0.60% แตะที่ 0.6833 ดอลลาร์สหรัฐ/ดอลลาร์นิวซีแลนด์ จากระดับ 0.6874 ดอลลาร์สหรัฐ/ดอลลาร์นิวซีแลนด์<br><br>นักวิเคราะห์จากบริษัท Brown Brothers Harriman กล่าวว่า ปัญหาหนี้สาธารณะและยอดขาดดุลงบประมาณของหลายประเทศในยุโรป รวมถึงกรีซ สเปน และโปรตุเกส ทำให้นักลงทุนกังวลว่าปัญหาดังกล่าวอาจทำให้เศรษฐกิจโลกชะลอตัวลงด้วย โดยเมื่อวานนี้ รมว.คลังของกรีซออกแถลงการณ์ว่า รัฐบาลเตรียมใช้มาตรการเรียกเก็บภาษีบางประเภทเพื่อกระตุ้นเม็ดเงินคงคลัง แต่กลุ่มลูกจ้างในกรีซได้แสดงความไม่พอใจและเตรียมก่อเหตุประท้วงในวันพุธ<br><br>เทรดเดอร์ขาดความเชื่อมั่นในความสามารถด้านการลดยอดขาดดุลงบประมาณของรัฐบาลกรีซ แม้นายจอร์จ ปาปันเดรอู นายกรัฐมนตรีของกรีซ ประกาศมาตรการวินัยด้านการเงินการคลังที่ครอบคลุมถึงการระงับการขึ้นเงินเดือนข้าราชการ และขึ้นภาษีเชื้อเพลิง เพื่อพยุงให้กรีซรอดพ้นจากวิกฤตเศรษฐกิจครั้งรุนแรง<br><br>นักลงทุนจับตาดูรายงานเศรษฐกิจที่สำคัญของสหรัฐในสัปดาห์นี้ รวมถึงข้อมูลสต็อกสินค้าภาคค้าส่งเดือนธ.ค.,ข้อมูลการค้าระหว่างประเทศเดือนธ.ค., งบประมาณของรัฐบาลกลางประจำเดือนม.ค. และจำนวนผู้ขอรับสวัสดิการว่างงานรายสัปดาห์<br><br>