วันพฤหัสบดีที่ 18 ธันวาคม พ.ศ. 2551 07:39 <br><br>โอเปค มีมติลดกำลังการผลิตลง 2.2 ล้านบาร์เรล/วัน มากสุดเป็นประวัติการณ์ โดยให้มีผลบังคับใช้ตั้งแต่วันที่ 1 ม.ค.นี้ ขณะที่ น้ำมันไนเม็กซ์ปิดร่วง 3.54 ดอลล่าร์ที่ระดับ 40.06 ดอลล่าร์/บาร์เรล<br><br>นายอาลี อัล นูไอมี รัฐมนตรีกระทรวงพลังงานของซาอุดิอาระเบียเปิดเผยที่เมืองโอราน ประเทศอัลจีเรีย ว่า โอเปคมีมติเป็นเอกฉันท์ให้ลดกำลังการผลิตลง 2.2 ล้านบาร์เรล/วัน ซึ่งถือเป็นการลดกำลังการผลิตครั้งใหญ่สุดนับตั้งแต่เริ่มมีการกำหนดโควตาผลิตน้ำมันครั้งแรกในปีพ.ศ.2525 <br><br>ขณะที่นาย อนาโตลี  ยานอฟสกี รัฐมนตรีช่วยกระทรวงพลังงานของรัสเซียเปิดเผยว่า รัสเซียจะไม่หารือกับกลุ่มโอเปคในเรื่องการเข้าเป็นสมาชิกของโอเปค ซึ่งถือเป็นสัญญาณว่ารัสเซียไม่ได้มองว่าการเข้าร่วมเป็นสมาชิกโอเปคเป็นเรื่องเร่งด่วนตามที่หลายฝ่ายคาดการณ์ <br><br>เมื่อสัปดาห์ที่แล้ว ประธานาธิบดี  ดิมิทรี เมดเวเดฟ ของรัสเซีย กล่าวว่า รัสเซียพร้อมที่จะร่วมมือกับโอเปคเพื่อแก้ปัญหาความตกต่ำของราคาน้ำมันโลก รวมถึงประเด็นการเข้าเป็นสมาชิกโอเปคด้วย ขณะที่นายโมฮัมหมัด อัล-โอเลม รัฐมนตรีน้ำมันคูเวตเปิดเผยว่า รัสเซียอาจปรับลดกำลังการผลิตน้ำมันลงมากสุดถึง 400,00 บาร์เรล/วัน หลังจากที่นายอิกอร์ เซชิน รองนายกรัฐมนตรีรัสเซียให้คำมั่นว่าจะดำเนินการตามแนวทางที่จะส่งผลดีต่อตลาดน้ำมัน ในยามที่อุปสงค์น้ำมันปรับตัวลดลงอันเป็นผลสืบเนื่องจากภาวะเศรษฐกิจโลกที่ถดถอย สำนักข่าวเอพีรายงาน<br><br>ด้านราคาน้ำมันดิบตลาดไนเม็กซ์ ปรับลดลงถึง 3.54 ดอลลาร์สหรัฐ ไปอยู่ที่ระดับ 40.06 ดอลลาร์สหรัฐต่อบาร์เรล <br><br>