ดัชนีดาวโจนส์ตลาดหุ้นนิวยอร์กปิดลบเมื่อคืนนี้ (8 มี.ค.) เนื่องจากแรงขายทำกำไร อย่างไรก็ตาม ตลาดได้แรงหนุนจากข่าวการควบรวมกิจการและเข้าซื้อกิจการของบริษัทบางแห่ง รวมถึง อเมริกัน  อินเตอร์เนชันแนล กรุ๊ป อิงค์ (AIG) ที่ตกลงขายธุรกิจประกันชีวิต Alico ให้กับบริษัท  MetLife Inc ขณะที่การทะยานขึ้นของหุ้นรีเสิร์ช อิน โมชั่น ผู้ผลิตแบล็คเบอร์รี ช่วยหนุนดัชนี Nasdaq ปิดบวกดัชนีเฉลี่ยอุตสาหกรรมดาวโจนส์ปิดลบ 13.68 จุด หรือ 0.13% มาอยู่ที่ระดับ 10,552.52 จุด ดัชนี S&amp;P 500 รูดลง 0.20 จุด หรือ 0.02% ปิดที่ 1,138.50 จุด แต่ดัชนี Nasdaq ดีดขึ้น 5.86 จุด หรือ 0.25% ปิดที่ 2,332.21 จุด ซึ่งเป็นระดับปิดสูงสุดในรอบ 18 เดือน<br><br>-- สัญญาน้ำมันดิบตลาดนิวยอร์กปิดบวกเมื่อคืนนี้ (8 มี.ค.) โดยสัญญาเคลื่อนตัวเข้าใกล้ระดับ 82 ดอลลาร์/บาร์เรล เนื่องจากนักลงทุนเชื่อมั่นว่าเศรษฐกิจสหรัฐจะขยายตัวแข็งแกร่ง หลังจากตัวเลขจ้างงานเดือนก.พ.ปรับตัวลดลงน้อยกว่าที่นักวิเคราะห์ส่วนใหญ่คาดการณ์ไว้<br><br>สัญญาน้ำมันดิบ NYMEX (New York Mercantile Exchange) ส่งมอบเดือนเม.ย.เพิ่มขึ้น 37 เซนต์ ปิดที่ระดับ 81.87 ดอลลาร์/บาร์เรล<br><br>-- ค่าเงินยูโรฟื้นตัวขึ้นเมื่อเทียบกับดอลลาร์สหรัฐ ในการซื้อขายที่ตลาดปริวรรตเงินตรานิวยอร์กเมื่อคืนนี้ (8 มี.ค.) เนื่องจากความวิตกกังวลเกี่ยวกับวิกฤตการณ์ด้านการเงินของกรีซเริ่มบรรเทาลง หลังจากนายนิโคลาส์ ซาร์โกซี ประธานาธิบดีฝรั่งเศส ระบุว่าหากมีความจำเป็น ยุโรปจะใช้แผนให้ความช่วยเหลือกรีซ และผู้อำนวยการกองทุนการเงินระหว่างประเทศ (ไอเอ็มเอฟ) กล่าวว่าการที่กรีซสามารถขายพันธบัตรได้เป็นจำนวนมากจะช่วยให้ยอดขาดดุลงบประมาณลดลงได้<br><br>ค่าเงินยูโรขยับขึ้น 0.06% แตะที่ 1.3629 ยูโร/ดอลลาร์ จากระดับของวันศุกร์ที่ 1.3621 ยูโร/ดอลลาร์ ขณะที่เงินปอนด์ดิ่งลง 0.48% แตะที่ 1.5061 ปอนด์/ดอลลาร์ จากระดับ 1.5134 ปอนด์/ดอลลาร์<br><br>-- สัญญาทองคำตลาดนิวยอร์กปิดร่วงลงเมื่อคืนนี้ (8 มี.ค.) เนื่องจากนักลงทุนเทขายทำกำไรหลังจากสัญญาทองคำทะยานขึ้นแข็งแกร่งในช่วงหลายวันก่อนหน้านี้ นอกจากนี้ การที่สกุลเงินยูโรแข็งค่าขึ้นทำให้ดีมานด์ทองคำซบเซาลงด้วย<br><br>สัญญาทองคำตลาด COMEX (Commodity Exchange) ส่งมอบเดือนเม.ย.ร่วงลง 11.20 ดอลลาร์ ปิดที่ 1,124.00 ดอลลาร์/ออนซ์ หลังจากเคลื่อนตัวในช่วง 1,118.50-1,138.00 ดอลลาร์<br><br>-- ดัชนี FTSE 100 ตลาดหุ้นลอนดอนปิดบวกเมื่อคืนนี้ (8 มี.ค.) ขานรับข่าวที่ว่านายนิโคลาส์ ซาร์โกซี ประธานาธิบดีฝรั่งเศสเตรียมใช้แผนให้ความช่วยเหลือกรีซที่กำลังเผชิญกับยอดขาดดุลงบประมาณ และผลประกอบการที่แข็งแก่งเกินคาดของบริษัท ปิโตรแฟค<br><br>ดัชนี FTSE 100 ขยับขึ้น 6.96 จุด หรือ 0.1% ปิดที่ 5,606.72 จุด ซึ่งเป็นระดับปิดตลาดสูงสุดนับตั้งแต่วันที่ 2 ก.ย.ปีที่แล้ว<br><br>