ดัชนี FTSE 100 ตลาดหุ้นลอนดอนปิดบวกเมื่อคืนนี้ (19 ก.พ.) เนื่องจากนักลงทุนคลายความวิตกกังวลเรื่องเงินเฟ้อ หลังจากสหรัฐเปิดเผยดัชนีราคาผู้บริโภคพื้นฐานที่ปรับตัวลดลง อย่างไรก็ตาม ดัชนีเคลื่อนตัวผันผวนเพราะตลาดถูกกดดันจากรายงานยอดค้าปลีกของอังกฤษที่หดตัวลง รวมทั้งยอดขาดดุลงบประมาณของรัฐบาลอังกฤษ<br><br>ดัชนี FTSE 100 ปิดบวก 33.08 จุด หรือ 0.6% แตะที่ 5,358.17 จุด<br>ตลาดหุ้นลอนดอนดีดตัวขึ้นเพราะได้แรงหนุนจากข้อมูลที่บ่งชี้ว่าภาวะเงินเฟ้อในสหรัฐอ่อนตัวลง โดยเมื่อวานนี้กระทรวงพาณิชย์สหรัฐรายงานว่า ดัชนีราคาผู้บริโภค (ซีพีไอ) ทั่วไป เดือนม.ค.เพิ่มขึ้นน้อยเกินคาด 0.2% และดัชนีซีพีไอพื้นฐานซึ่งไม่นับรวมราคาในหมวดอาหารและพลังงาน ลดลง 0.1% ซึ่งปรับตัวลงเป็นครั้งแรกในรอบ 27 ปี<br><br>อย่างไรก็ตาม ตลาดหุ้นลอนดอนถูกกดดันจากรายงานที่ว่ายอดค้าปลีกของอังกฤษในเดือนม.ค.อ่อนตัวลง 1.2% และยอดขาดดุลงบประมาณของรัฐบาลอังกฤษในเดือนม.ค.อยู่ที่ 4.3 พันล้านปอนด์ (6.7 พันล้านดอลลาร์) สวนทางกับที่นักวิเคราะห์คาดว่าจะมียอดเกินดุล 2.8 พันล้านปอนด์<br><br>หุ้นไชร์ปิดบวก 4.6% หลังจากบริษัทเปิดเผยกำไรไตรมาส 4 พุ่งขึ้น 23% ขณะที่หุ้นเรนโตคิล อินิเชียล ปิดบวก 9.9% หลังจากบริษัทปรับเพิ่มคาดการณ์ผลประกอบการปี 2552<br><br>ส่วนหุ้นมิลเลนเนียม แอนด์ คอปโธร์น โฮเทล ปิดบวก 11% และหุ้นแองโกล อเมริกันปิดลบ 1.8% หลังจากบริษัทเปิดเผยกำไรปี 2552 หดตัวลงถึง 53%<br>