วันอังคารที่ 22 กันยายน พ.ศ. 2552 <br><br>สวัสดีครับ...ทุกท่าน สัปดาห์นี้ผมจะขอนำเสนอความคิดเห็นของผมเกี่ยวกับทิศทางของค่าเงินดอลลาร์สหรัฐ<br><br>ทั้งนี้เนื่องจากในช่วงของการครบรอบ 1 ปี วิกฤต Lehman Brothers ล้มละลาย ปรากฏว่าค่าเงินดอลลาร์สหรัฐได้อ่อนค่าลดลงต่ำสุดในรอบ 1 ปีเช่นกัน<br><br>ในความเป็นจริงแล้ว การอ่อนค่าของเงินดอลลาร์สหรัฐไม่ใช่เรื่องใหม่ ภาษาฝรั่งเศสเรียกว่า Deja vu หรือเป็นเรื่องที่เคยพบเห็นมาแล้ว เนื่องจากมีนักเศรษฐศาสตร์หลายสำนักได้มีการคาดการณ์ไว้ตั้งแต่ปี 2547 โดยในช่วงครึ่งแรกของปี 2551 ค่าเงิน ดอลลาร์สหรัฐก็เคยสร้างสถิติอ่อนค่าสุดในประวัติศาสตร์ที่ 1.60 ดอลลาร์สหรัฐต่อยูโร แต่เนื่องจากวิกฤตเศรษฐกิจในปีรอบ 1 ปีที่ผ่านมา ได้มีส่วนช่วยให้ค่าเงินดอลลาร์สหรัฐกลับแข็งค่าขึ้น เนื่องจากการเป็นสินทรัพย์เสี่ยงต่ำ (Safe Heaven) ดังนั้น เมื่อภาวะเศรษฐกิจกลับเข้าสู่ภาวะปกติ จึงเป็นไปได้มากที่ค่าเงินดอลลาร์สหรับจะกลับมาอ่อนค่าให้เห็นอีกครั้ง <br><br>ในความเห็นส่วนตัวของผม การที่ค่าเงินดอลลาร์สหรัฐกลับมาอ่อนค่าอีกครั้งถือเป็นประเด็นใหม่สุดที่น่าติดตามในช่วงนี้ เนื่องจากหากการอ่อนค่าของเงินดอลลาร์สหรัฐยังคงดำเนินต่อไป ย่อมหมายถึงโอกาสที่จะมีเงินทุนต่างประเทศไหลเข้ามาเก็งกำไรค่าเงินในเอเชีย <br><br>ถึงแม้ในรอบนี้ความรุนแรงอาจจะไม่มากเท่ากับในช่วงปลายปี 2549 โดยในขณะนั้นส่งผลให้ธนาคารแห่งประเทศไทย (ธปท.) ต้องออกมาตรการกันสำรอง 30% เนื่องจากผมประเมินว่าระดับการเกินดุลบัญชีเดินสะพัดของไทยจะไม่สูงเท่ากับช่วงปี 2549-2550 อย่างไรก็ตามปริมาณเงินก็ยังคงมากพอที่จะมีผลกระทบให้ราคาสินทรัพย์ในไทยปรับตัวขึ้นได้ โดยเฉพาะตลาดหุ้นมีโอกาสปรับตัวเพิ่มขึ้นต่อเนื่องไปอีก ถึงแม้ว่าระดับราคาปัจจุบันจะแพงแล้วก็ตาม นอกจากนี้ยังมีผลกระทบต่อ ผู้ส่งออก แต่จะส่งผลดีต่อผู้นำเข้าและผู้ที่มีหนี้สินในสกุลเงินดอลลาร์สหรัฐ <br><br>คงจำกันได้ดีว่าในช่วงตั้งแต่ปลายปี 2549 จนถึงกลางปี 2551 เหตุการณ์ที่ค่าเงินดอลลาร์สหรัฐอ่อนค่าอย่างรุนแรงและรวดเร็วเคยเกิดขึ้นมาแล้วหนหนึ่ง และในครั้งนั้นพบว่า ค่าเงินดอลลาร์สหรัฐเมื่อเทียบกับค่าเงินยูโรอ่อนค่าลงต่ำสุดเป็นประวัติการณ์ที่ 1.60 ดอลลาร์สหรัฐต่อยูโร โดยหากเทียบกับเงินบาทจะอยู่ที่ประมาณ 30 บาทต่อดอลลาร์สหรัฐ ในขณะที่ปัจจุบันอยู่ที่ระดับ 1.47 ดอลลาร์สหรัฐต่อยูโร หรือ 33.7 บาทต่อดอลลาร์สหรัฐ <br><br>ดังนั้น สิ่งสำคัญของนักวิเคราะห์และนักลงทุนที่ต้องประเมินจากนี้ไป คือ ค่าเงินบาทต่อดอลลาร์สหรัฐที่เหมาะสมจะอยู่บริเวณใด เนื่องจากการประเมินทิศทางค่าเงินบาทที่ถูกต้องจะมีส่วนช่วยในการประเมินทิศทางการไหลเข้า-ออกของเงินทุนต่างประเทศได้ในระดับหนึ่ง <br><br>ผมอยากให้ทุกท่านลองวิเคราะห์ดูครับว่า แนวโน้มค่าเงินดอลลาร์สหรัฐจากนี้ไปจนถึงสิ้นปี 2552 จะเป็นอย่างไร ผมประเมินดูแล้วได้คำตอบว่า ค่าเงินดอลลาร์สหรัฐมีโอกาสอ่อนค่าอีกครับ ทั้งนี้เพราะประเมินจากพื้นฐานเศรษฐกิจสหรัฐที่ยังคงไม่เห็นว่าจะมีปัจจัยบวกต่อค่าเงินดอลลาร์สหรัฐ โดยเฉพาะประเด็นปัญหาเดิมในเรื่องการขาดดุลแฝด (ดุลบัญชีเดินสะพัดลบ 3% ของผลิตภัณฑ์มวลรวมในประเทศ (GDP) และดุลการคลังลบ 13.5% ของ GDP) <br><br>นอกจากนี้ ปัจจัยกดดันใหม่ที่เกิดขึ้น ในช่วงวิกฤตเศรษฐกิจ คือ การที่ธนาคาร กลางสหรัฐอัดฉีดเงินเข้าสู่ระบบ ซึ่งถือเป็นการเพิ่มปริมาณเงินดอลลาร์สหรัฐในตลาดการเงินให้เพิ่มขึ้นอีก ถือเป็นอีกปัจจัยที่กดดันเพิ่มเติม <br><br>หากธนาคารกลางสหรัฐไม่ได้มีการดูดเงินคืนออกจากระบบ ผมก็ไม่เห็นว่าจะมีปัจจัยบวกสนับสนุนให้ค่าเงินดอลลาร์สหรัฐกลับแข็งค่าขึ้นได้ อย่างไรก็ตามมีอีกปัจจัยหนึ่งที่จะส่งผลให้ค่าเงินดอลลาร์สหรัฐแข็งค่าขึ้น คือ การเกิดวิกฤตการเงินรอบใหม่ หรือการ เกิดสงครามในเรื่องการเก็งกำไรค่าเงินนั้น สามารถประเมินได้จากเงินทุนต่างประเทศที่ไหลเข้ามาลงทุนในตลาดหุ้นได้ สำหรับตลาดหุ้นไทยพบว่า นักลงทุนต่างประเทศมีมูลค่าซื้อสุทธิในเดือนก.ย. ซึ่งยังไม่จบเดือนไปแล้ว 18,349 ล้านบาท เป็นระดับการซื้อสุทธิที่สูงสุดในรอบปี แต่ยังคงถือว่าต่ำหากเทียบกับช่วงที่เงินทุนต่างประเทศเคยไหลเข้าในปี 2551 ที่มีมูลค่าสุทธิเดือนละ 3 หมื่นล้านบาท <br><br>ลองหันมาดูการเคลื่อนไหวของตลาดหุ้นรอบโลกจะพบว่ามีบางตลาดฯ ที่เห็นได้ชัดเจนเลยว่า นักลงทุนต่างประเทศมีกำไรจากอัตราแลกเปลี่ยนไปพอสมควรแล้วจากการที่ค่าเงินดอลลาร์สหรัฐอ่อนค่าเมื่อเทียบกับเงินสกุลท้องถิ่น <br><br>ตลาดหุ้นบราซิล ออสเตรเลีย แคนนาดา และอินโดนีเซีย เป็นตัวอย่างของตลาดหุ้นที่นักลงทุนต่างประเทศสามารถสร้างกำไรจากอัตราแลกเปลี่ยนได้อย่างมาก ซึ่งหากมองในเชิงลบ คือ เป็นตลาดหุ้นแรกๆ ที่มีโอกาสถูกขายทำกำไร หากค่าเงินดอลลาร์สหรัฐไม่อ่อนค่าตามคาดการณ์ ในขณะที่ตลาดหุ้นไทยเพิ่งเริ่มต้นเห็นกำไรจากอัตราแลกเปลี่ยนเท่านั้น ดังนั้นหากประเมินจากภาพก็แสดงว่ามีโอกาสที่จะมีเงินทุนไหลเข้าตลาดหุ้นไทยอีกพอสมควร <br><br>ดังนั้น บทสรุปของผมในวันนี้ คือ ผม แนะนำให้เตรียมความพร้อมที่จะรับมือกับ เงินทุนต่างประเทศที่อาจไหลเข้ามาอย่างที่ไม่คาดคิดมาก่อน <br><br><br><br>