วันอังคารที่ 3 พฤศจิกายน พ.ศ. 2552 08:17 <br><br>สัญญาทองคำตลาดนิวยอร์กปิดพุ่งขึ้น หลังดอลล่าร์อ่อน-ข้อมูลเศรษฐกิจที่แข็งแกร่ง<br><br>สัญญาทองคำตลาด COMEX (Commodity Exchange) ส่งมอบเดือนธ.ค.ปิดที่ 1,054.00 ดอลลาร์/ออนซ์ พุ่งขึ้น 13.60 ดอลลาร์ หลังจากเคลื่อนตัวในช่วง 1,042.20-1,063.40 ดอลลาร์<br><br>ขณะที่สัญญาโลหะเงินส่งมอบเดือนธ.ค.ปิดที่ 16.44 ดอลลาร์/ออนซ์ เพิ่มขึ้น 18.50 เซนต์ และสัญญาโลหะทองแดงส่งมอบเดือนธ.ค.ลดลง 1.05 เซนต์ ปิดที่ 2.945 ดอลลาร์/ปอนด์<br><br>ส่วนสัญญาพลาตินั่มเดือนม.ค.ปิดที่ 1,338.10 ดอลลาร์/ออนซ์ เพิ่มขึ้น 11.80 ดอลลาร์ และสัญญาพัลลาเดียมส่งมอบเดือนธ.ค.ปิดที่ 326.35 ดอลลาร์/ออนซ์ เพิ่มขึ้น 3.10 ดอลลาร์<br><br>สัญญาทองคำนิวยอร์กดีดตัวขึ้นและทะยานขึ้นแตะระดับสูงสุดในระหว่างวันที่ 1,063.40 ดอลลาร์ เพราะได้แรงหนุนจากสกุลเงินดอลลาร์ที่อ่อนตัวลงและข้อมูลเศรษฐกิจที่แข็งแกร่งของจีนและสหรัฐ โดยทางการจีนรายงานว่าดัชนีผู้จัดการฝ่ายจัดซื้อ (PMI) ซึ่งเป็นดัชนีวัดความแข็งแกร่งในภาคอุตสาหกรรม พุ่งขึ้นแตะระดับ 55.2 จุดในเดือนต.ค. ซึ่งเป็นระดับสูงสุดในรอบ 18 เดือน จากเดือนก.ย.ที่ระดับ 54.3 จุด<br><br>สถาบันจัดการด้านอุปทานของสหรัฐ (ISM) เปิดเผยว่าดัชนีภาคการผลิตเดือนต.ค.พุ่งขึ้นแตะ 55.7 จุด จากเดือนก.ย.ที่ 52.6 จุด มากกว่าที่นักวิเคราะห์ส่วนใหญ่คาดว่าดัชนี ISM ภาคการผลิตเดือนต.ค.จะอยู่ที่ 53.0 จุด<br><br>