วันที่ 06 ธันวาคม พ.ศ. 2551 ปีที่ 18 ฉบับที่ 6582 ข่าวสดรายวัน<br><br><br>พิษเศรษฐกิจฉุดน้ำมันดิ่ง-แตะต่ำสุด4ปี ลุ้นดีเซลลดอีกรอบเหลือ19บาท-แก๊สโซฮอล์15บาท<br><br><br><br>นายพรชัย รุจิประภา ปลัดกระทรวงพลังงาน เปิดเผยว่า ราคาน้ำมันดิบที่ลดลงมาในระดับ 40 เหรียญสหรัฐจนเกือบแตะระดับต่ำสุดรอบ 4 ปีนั้นคิดว่าเป็นราคาที่อยู่ต่ำได้อีกไม่นาน เนื่องจากราคาน้ำมันในระดับดังกล่าวไม่คุ้มทุนในการขุดเจาะ โดยต้นทุนขุดเจาะน้ำมันหากเป็นแหล่งน้ำมันเก่าที่ลงทุนมาก่อนหน้านี้แล้วจะอยู่ที่ 30-40 เหรียญสหรัฐ/บาร์เรล แต่ถ้าเป็นแหล่งขุดเจาะที่ต้องลงทุนใหม่จะอยู่ที่ 70 เหรียญสหรัฐ/บาร์เรล ซึ่งราคาน้ำมันที่ปรับลดลงเร็วในขณะนี้เกิดจากความตื่นตระหนกในภาวะเศรษฐกิจโลกที่ปรับลดลงเร็วมาก จนทำให้คนไม่กล้าบริโภค ไม่กล้าใช้จ่าย ประกอบกับปริมาณสำรองน้ำมัน (สต๊อก) มีมาก แต่คนใช้น้อยลง ราคาจึงปรับลดลงมาก<br><br>ทั้งนี้ ขณะนี้ราคาน้ำมันปรับลดลงมากว่า 100 เหรียญสหรัฐ ก่อนหน้านี้ที่จะปรับลดลงเคยปรับไปสูงสุดเมื่อเดือนก.ค.ถึง 147 เหรียญสหรัฐ ทั้งๆ ที่เคยทรงตัวในระดับ 60 เหรียญสหรัฐมานาน ในช่วงที่น้ำมันปรับขึ้นจาก 60 เหรียญสหรัฐไป 147 เหรียญสหรัฐไทยต้องสูญเงินไปจากการนำเข้าถึง 3 แสนล้านบาท แม้ปริมาณนำเข้าจะเท่าเดิม แต่ราคาปรับสูงมาก แต่ช่วงนี้เบาใจหน่อยที่ราคาปรับลดลง คาดว่าจะไม่ลดต่ำถึงระดับ 25-30 เหรียญสหรัฐ อย่างที่นักวิเคราะห์คาดการณ์เพราะไม่คุ้มกับการขุดเจาะ หากคนหายตกใจจากวิกฤตเศรษฐกิจราคาน้ำมันน่าจะอยู่ที่ 50-60 เหรียญสหรัฐ <br><br>รายงานจากกระทรวงพลังงานแจ้งว่า ราคาน้ำมันดิบปรับลดอย่างต่อเนื่อง ล่าสุดเมื่อ 5 ธ.ค.ในการซื้อขายน้ำมันที่ตลาดเอเชีย น้ำมันดิบไลต์สวีตงวดส่งมอบเดือนม.ค.ลดลง 0.10 เหรียญสหรัฐ/บาร์เรล มาอยู่ที่ 43.57 เหรียญสหรัฐ/บาร์เรล ถือเป็นการปรับลดลงอย่างต่อเนื่องโดยน้ำมันปิดตลาด 4 ธ.ค.ตลาดสหรัฐปรับลดลง 3.12 เหรียญสหรัฐ อยู่ที่ 43.67 เหรียญสหรัฐ/บาร์เรล น้ำมันดิบเบรนต์ของอังกฤษ งวดส่งมอบเดือนม.ค.ลดลง 0.08 เหรียญสหรัฐ อยู่ที่ 42.20 เหรียญสหรัฐ/บาร์เรล ราคาน้ำมันที่เคลื่อนไหวขณะนี้เกือบต่ำสุดในรอบ 4 ปี โดยนักวิเคราะห์ระบุว่ามีแนวโน้มจะลดมาอยู่ในระดับ 30 เหรียญสหรัฐ/บาร์เรล เนื่องจากมีสัญญาณว่าเศรษฐกิจโลกจะอยู่ในช่วงขาลงรุนแรงและยาวนานกว่าที่คาดไว้ และอาจจะลุกลามไปยังประเทศจีน หากกลุ่มประเทศผู้ส่งออกน้ำมัน (โอเปก) ไม่สามารถพยุงราคาน้ำมันให้ดีดกลับขึ้นมาได้ คงทำให้ราคาน้ำมันปรับลดลงอย่างต่อเนื่อง<br><br>สำหรับราคาขายปลีกน้ำมันในไทยมีแนวโน้มจะปรับลดลงอีกครั้งเร็วๆ นี้ เนื่องจากขณะนี้ค่าการตลาดอยู่ในระดับที่เฉลี่ยสูงกว่า 3 บาท/ลิตร สูงกว่าระดับปกติที่ควรได้ 1.50 บาท/ลิตร ซึ่งหากราคาน้ำมันในไทยปรับลดลงอีกครั้งจะทำให้ดีเซลมีโอกาสลดมาอยู่ในระดับ 19 บาท/ลิตร จากขณะนี้ที่อยู่ระดับ 20.44 บาท/ลิตร ส่วนแก๊สโซฮอล์มีแนวโน้มลดลงมาในระดับ 15 บาท/ลิตร จากขณะนี้แก๊สโซฮอล์ 95 อยู่ที่ 17.49 บาท/ลิตร แก๊สโซฮอล์ 91 อยู่ที่ 16.69 บาท/ลิตร อี20 อยู่ที่ 16.19 บาท/ลิตร<br><br>ทั้งนี้ ในช่วงที่ราคาน้ำมันปรับลดลงกระทรวงพลังงานมีแผนจะเรียกเก็บเงินเข้ากองทุนน้ำมันเพื่อสะสมไว้ใช้จ่ายยามฉุกเฉิน แต่ช่วงนี้เป็นรัฐบาลรักษาการไม่สามารถดำเนินการในเรื่องนี้ได้ อาจจะมีผลต่อฐานะของกองทุนน้ำมันในอนาคตได้ <br><br>หน้า 9<br><br>