วันพฤหัสบดีที่ 8 ตุลาคม พ.ศ. 2552 08:18 <br><br>สัญญาน้ำมันดิบตลาดนิวยอร์กปิดร่วงลงกว่า 1 ดอลลาร์ หลังจากกระทรวงพลังงานสหรัฐเปิดเผยสต็อกน้ำมันเบนซินและน้ำมันกลั่นปรับตัวสูงขึ้น<br><br>สัญญาน้ำมันดิบตลาด NYMEX (New York Mercantile Exchange) ส่งมอบเดือนพ.ย.ร่วงลง 1.31 ดอลลาร์ หรือ 1.9% ปิดที่ 69.57 ดอลลาร์/บาร์เรล หลังจากเคลื่อนตัวในช่วง 69.57-69.57 ดอลลาร์<br><br>ขณะที่สัญญาน้ำมันฮีทติ้งออยล์ส่งมอบเดือนพ.ย.ร่วงลง 3.31 เซนต์ ปิดที่ 1.7811 ดอลลาร์/แกลลอน และสัญญาน้ำมันเบนซินส่งมอบเดือนพ.ย.ดิ่งลง 5.24 เซนต์ ปิดที่ 1.7203 ดอลลาร์/แกลลอน<br><br>ส่วนสัญญาน้ำมันดิบเบรนท์ที่ตลาด ICE กรุงลอนดอน ส่งมอบเดือนพ.ย.ร่วงลง 1.36 ดอลลาร์ หรือ 2% แตะที่ 67.20 ดอลลาร์/บาร์เรล<br><br>ทิม อีแวนส์ นักวิเคราะห์จากบริษัท Citi Futures Perspective ในนิวยอร์ก กล่าวว่า นักลงทุนกระหน่ำขายสัญญาน้ำมันดิบหลังจากกระทรวงพลังงานรายงานว่าสต็อกน้ำมันกลั่นในรอบสัปดาห์ที่สิ้นสุด ณ วันที่ 2 ต.ค.เพิ่มขึ้น 700,000 บาร์เรล แตะที่ 171.8 ล้านบาร์เรล มากกว่าที่นักวิเคราะห์คาดว่าจะขยับขึ้นเพียง 300,000 บาร์เรล และสต็อกน้ำมันเบนซินพุ่งขึ้น 2.9 ล้านบาร์เรล แตะที่ 214.4 ล้านบาร์เรล เพิ่มขึ้นมากกว่าที่คาดว่าจะขยับขึ้นเพียง 1 ล้านบาร์เรล<br><br>อีแวนส์กล่าวว่า นักลงทุนไม่ให้ความสนใจต่อสต็อกน้ำมันดิบที่ลดลง 1 ล้านบาร์เรล แตะระดับ 337.4 ล้านบาร์เรล สวนทางกับที่นักวิเคราะห์ส่วนใหญ่คาดว่าจะเพิ่มขึ้น 2.2 ล้านบาร์เรล แต่กลับไปเทน้ำหนักให้กับสต็อกน้ำมันกลั่นและน้ำมันเบนซินที่พุ่งขึ้นเกินคาด ซึ่งบ่งชี้ว่าชาวอเมริกันใช้พลังงานน้อยลงเนื่องจากการจ้างงานในสหรัฐลดลงอย่างต่อเนื่อง<br><br>ตัวเลขจ้างงานนอกภาคการเกษตรเดือนก.ย.ลดลง 263,000 ราย ซึ่งเป็นการปรับตัวลง 21 เดือนติดต่อกัน และร่วงลงมากกว่าที่นักวิเคราะห์ส่วนใหญ่คาดว่าจะลดลงเพียง 175,000 ราย ขณะที่อัตราการว่างงานพุ่งแตะระดับสูงสุดในรอบ 26 ปีที่ 9.8 % เทียบกับระดับ 9.7% ในเดือนส.ค.<br><br>สำนักงานสารสนเทศด้านการพลังงาน (EIA) คาดการณ์ว่า ดีมานด์น้ำมันในตลาดโลกอาจเพิ่มขึ้น 410,000 บาร์เรล/วันในช่วงไตรมาส 4 ของปีนี้ เมื่อเทียบกับไตรมาส 4 ของปีที่แล้ว โดยตัวเลขดังกล่าวเพิ่มขึ้นจากตัวเลขคาดการณ์ครั้งก่อนที่ 240,000 บาร์เรล/วัน <br><br>นอกจากนี้ EIA ยังปรับขึ้นตัวเลขคาดการณ์ผลผลิตน้ำมันดิบของกลุ่มประเทศผู้ส่งออกน้ำมัน (โอเปค) ประจำปีพ.ศ.2553 ขึ้นสู่ระดับ 29.19 ล้านบาร์เรล/วัน จากตัวเลขคาดการณ์เดิมที่ 28.89 ล้านบาร์เรล/วัน และปรับขึ้นตัวเลขคาดการณ์ผลผลิตน้ำมันของประเทศนอกกลุ่มโอเปคขึ้นสู่ระดับ 50.26 ล้านบาร์เรล/วัน จากตัวเลขคาดการณ์เดิมที่ 50.19 ล้านบาร์เรล/วัน<br><br>