ทองคำขาดตลาด นักลงทุนทั่วโลกแห่ซื้อ ต้องสั่งจองล่วงหน้า 1 สัปดาห์<br><br>นายจิตติ ตั้งสิทธิ์ภักดี นายกสมาคมค้าทองคำ เปิดเผยว่า สถานการณ์ราคาทองคำที่ลดลงขณะนี้ ทำให้เกิดภาวะทองคำขาดตลาดทั่วโลก โดยการสั่งซื้อทองคำจะต้องใช้เวลาส่งมอบ 5-6 วัน จากเดิม 1-2 วัน <br>ลูกค้ารายใหญ่ที่ต้องการซื้อทองคำครั้งละหลายร้อยบาท จะต้องจองซื้อโดยกำหนดราคาซื้อขายวันที่ตกลงและจะมารับทองอีก 5-7 วันข้างหน้า <br><br>ทั้งนี้ ในวันศุกร์ที่ 22 ม.ค.ที่ผ่านมา มีปริมาณลูกค้ามาสั่งซื้อทองคำจำนวนมาก ส่วนในช่วง 1-2 วันนี้ก็ยังมีลูกค้ารายใหญ่ทยอยมาสั่งซื้อทองคำอย่างต่อเนื่อง <br><br>ทิศทางราคาทองยังมีความผันผวนมาก โดยเมื่อเทียบราคาทองคำในขณะนี้กับเมื่อเดือนธ.ค. ที่ผ่านมา ราคาทองคำลดลง 1,000-2,000 บาท ทำให้นักลงทุนเริ่มที่จะสนใจเข้ามาลงทุนซื้อทองคำ เพราะมองว่าราคาทองคำน่าจะมีโอกาสปรับตัวสูง นายจิตติ กล่าว <br><br>สำหรับราคาทองคำในตลาดโลกได้ปรับลดลง มีผลจากทาง การจีนประกาศมาตรการเข้มงวดธนาคารพาณิชย์ให้เพิ่มเพดานการกันสำรองและเข้มงวดการปล่อยสินเชื่อ ส่งผลให้มีการเทขายสินทรัพย์และกดดันราคาทองคำเป็นอย่างมาก <br><br>ด้านราคาทองคำในฮ่องกงปิดตลาดที่ระดับ 1,092-1,093 เหรียญสหรัฐต่อออนซ์ ราคาปรับลดลงจากวันที่ 25 ม.ค. 2553 ที่ระดับ 1,100-1,101 เหรียญสหรัฐต่อออนซ์ <br><br>สำหรับราคาทองคำตามประกาศ ของสมาคมค้าทองคำวันที่ 26 ม.ค. ทองคำแท่งรับซื้อบาทละ 17,200 บาท ขายออกบาทละ 17,300 บาท ทองรูปพรรณรับซื้อบาทละ 16,948.88 บาท ขายออกบาทละ 17,700 บาท <br><br>