วันอังคารที่ 15 ธันวาคม พ.ศ. 2552 <br><br>จิตติ เผยราคาทองคำที่ลดต่ำกว่า 1.8 หมื่นบาท ทำให้คนหันกลับมาซื้อทองคำเพื่อลงทุนอีกครั้ง<br><br>นายจิตติ ตั้งสิทธิ์ภักดี นายกสมาคมค้าทองคำ เปิดเผยว่า บรรยากาศการขายทองคำของร้านทองดีขึ้นเล็กน้อย เนื่องจากราคาทองปรับลดลงมาแรงประมาณ 1,350 บาท ในสัปดาห์ที่ผ่านมา ทำให้นักลงทุนเริ่มทยอยซื้อทองคำเพื่อลงทุน หลังจากที่ก่อนหน้านี้บรรยากาศร้านขายทองเงียบเหงา <br>อย่างไรก็ตาม เชื่อว่าราคาทองคำในปีหน้ายังมีแนวโน้มขาขึ้น แต่ราคาในประเทศช่วงต้นปีคงจะไม่ถึง 2 หมื่นบาท ยกเว้นจะมีเหตุการณ์ฉุกเฉิน เช่น วิกฤตเศรษฐกิจรอบใหม่ เพราะราคาทองคำในปี 2552 ปรับขึ้นเร็วมาก ดังนั้นจึงมีการอ่อนตัวและปรับฐานระยะหนึ่งก่อน <br><br>ราคาทองคำแท่งในไตรมาสแรกคงจะปรับขึ้นไม่ถึง 2 หมื่นบาท โดยอาจจะขึ้นมาทดสอบระดับสูงสุดเดิมที่ 1.92 หมื่นบาทอีกครั้ง หากสามารถยืนเหนือระดับดังกล่าวได้ ราคาทองจึงจะปรับขึ้นต่อไป นายจิตติ กล่าว <br><br>ทั้งนี้ ล่าสุดราคาทองคำแท่งบาทละ 1.77 หมื่นบาท ส่วนราคาทองรูปพรรณบาทละ 1.81 หมื่นบาท ถือว่าปรับขึ้นเล็กน้อยตามราคาในตลาดฮ่องกง <br><br>นายจิตติ กล่าวว่า หลังจากนี้ยังคงต้องรอดูราคาทองคำในตลาดนิวยอร์กว่าจะปรับขึ้นตามตลาดฮ่องกงหรือไม่ เพราะราคาทองคำยังมีความผันผวน กองทุนเก็งกำไรยังมีการเทขายทองคำออกมาเป็นระยะ <br><br>ทั้งนี้ ยังมีปัจจัยที่ส่งผลต่อราคาทองคำ อาทิ ทิศทางอัตราดอกเบี้ยของธนาคารกลางสหรัฐ โดยศูนย์วิจัยกสิกรไทยคาดว่าการประชุมคณะกรรมการกำหนดนโยบายการเงินของธนาคารกลางสหรัฐ (เฟด) รอบสุดท้ายของปีนี้ในวันที่ 15-16 ธ.ค. 2552 จะมีมติให้คงอัตราดอกเบี้ยนโยบายไว้ในกรอบ 0-0.25% และอาจต่อเนื่องต่อไปจนถึงกลางปี 2553 เป็นอย่างน้อย เพื่อดูแลเสถียรภาพทางเศรษฐกิจ ซึ่งอาจส่งผลให้นักลงทุนยังคงโยกเงินเข้าไปเก็งกำไรในตลาดสินค้าโภคภัณฑ์ต่อไป <br><br>สำหรับราคาทองคำในประเทศไทยนั้นมีปัจจัยเรื่องค่าเงินบาท โดยหาก ค่าเงินบาทยังแข็งค่าที่ 33.15 บาทต่อเหรียญสหรัฐ ทำให้ราคาทองคำไม่สูงทะลุ 2 หมื่นบาทแน่ <br><br>