จับตาญี่ปุ่นใช้ไม้แข็งแทรกแซงเยนอ่อน ดึงค่าเงินภูมิภาค อ่อนตาม ได้เห็นบาทอ่อนกว่า 33.50 บาทต่อเหรียญสหรัฐ<br><br>น.ส.อุสรา วิไลพิชญ์ นักเศรษฐ ศาสตร์อาวุโส ธนาคารสแตนดาร์ดชาร์เตอร์ด (ไทย) เปิดเผยว่า ค่าเงินภูมิภาคอาจได้รับผลกระทบด้านจิตวิทยา หากธนาคารกลางญี่ปุ่นเข้าแทรกแซงค่าเงินเยนให้อ่อนลง <br>ทั้งนี้ เนื่องจากกลุ่มนักลงทุนหรือเฮดจ์ฟันด์ที่กู้เงินสกุลเหรียญสหรัฐซึ่งดอกเบี้ยต่ำนำไปลงทุนในสินทรัพย์สกุลเอเชียจะกลัวขาดทุน หากเยนอ่อนค่า จึงอาจรีบขายเงินสกุลเอเชียแลกกลับเป็นเงินเหรียญสหรัฐ และหากเกิดเหตุการณ์นี้ขึ้นไม่ว่าด้วยเหตุผลใด จะส่งผลให้เงินเหรียญสหรัฐกลับแข็งค่า และเงินสกุลเอเชียอ่อนค่าลงได้ โดยอาจเป็นช่วงกลางปีนี้ <br><br>น.ส.อุสรา มองว่า เงินบาทมีโอกาสอ่อนค่ากว่า 33.5 บาทต่อเหรียญสหรัฐ จาก 31.15-18 บาทต่อเหรียญสหรัฐ ซึ่งจะช่วยลดแรงกดดันของภาคการส่งออก <br><br>การแสดงจุดยืนของรัฐมนตรีว่าการกระทรวงการคลังญี่ปุ่นคนใหม่ ถือเป็นครั้งแรก ซึ่งน่าจับตามาก เพราะถ้าทางการญี่ปุ่นแทรกแซง ค่าเงินมักใช้ทุ่มเงินจำนวนมาก ซึ่ง ตลาดจะกลัวมาก น.ส.อุสรา กล่าว <br><br>นายทรงพล ชีวะปัญญาโรจน์ รองกรรมการผู้จัดการ ธนาคารกสิกรไทย กล่าวว่า เงินเยนคงอ่อนค่าชั่วครั้งชั่วคราว ถึงแม้เศรษฐกิจญี่ปุ่นไม่ค่อยดี แต่ยังดีกว่าหลายประเทศ และแม้เงินเยนอ่อนค่าก็ ไม่กระทบผู้ส่งออกไทยเพราะผลิตสินค้าคนละประเภทกัน <br>