       ธปท.ระบุนักลงทุนหันเก็งกำไรค่าบาทผ่านการซื้อพันธบัตรจากธนาคารพาณิชย์ไทยมากขึ้น หลังออกมาตรการห้ามขายตั๋วบีอีแก่นักลงทุนต่างชาติ พร้อมสั่งเหล่าสถาบันการเงินจับตาการทำธุรกรรมอย่างใกล้ชิด เผยเศรษฐกิจเดือน ต.ค.ยังชะลอต่อเนื่องทั้งการอุปโภค บริโภค และการลงทุนของเอกชน จากผลกระทบจากภาวะน้ำท่วม<br>       <br>       นางสุชาดา กิระกุล ผู้ช่วยผู้ว่าการ สายนโยบายการเงิน ธนาคารแห่งประเทศไทย(ธปท.) เปิดเผยว่า จากการติดตามสถานการณ์ค่าเงินบาทในช่วงนี้ ธปท.พบว่ามีการเข้ามาเก็งกำไรในค่าเงินบาท ซึ่งขณะนี้นักลงทุนต่างชาติเริ่มหันมาเก็งกำไรจากการที่ค่าเงินบาทแข็งค่า โดยผ่านช่องทางการเข้ามาซื้อพันธบัตรจากธนาคารพาณิชย์ไทยโดยตรง ซึ่งเป็นพันธบัตรระยะยาว แต่มีการกำหนดเงื่อนไขว่าจะขายคืนในระยะสั้น หลังจากที่ธปท.ได้ออกมาตรการห้ามธนาคารพาณิชย์ขายตั๋วบีอีให้แก่นักลงทุนต่างชาติ<br>       <br>       นอกจากนี้ นักลงทุนต่างชาติมองว่าแนวโน้มค่าเงินบาทไทยยังคงแข็งค่าอย่างต่อเนื่อง การเข้ามาลงทุนจะยังมีกำไรอยู่ นอกเหนือจากการลงทุนในตลาดหุ้น เงินฝากและพันธบัตร เพื่อให้เม็ดเงินลงทุนยังคงหมุนเวียนในเศรษฐกิจไทยได้นานขึ้น<br>       <br>       ขณะนี้ธปท.กำลังจับตาอย่างใกล้ชิด โดยจะขอความร่วมมือจากธนาคารพาณิชย์ให้ระมัดระวังในการทำธุรกรรมมากขึ้น ซึ่งบางครั้งมีการเทขายหุ้นของนักลงทุนต่างชาติรวมทั้งมีการขายพันธบัตรออกมา แต่เม็ดเงินที่นักลงทุนต่างชาติได้รับ ก็ยังคงหมุนเวียนอยู่ในประเทศ ซึ่งเป็นแรงกดดันให้ค่าเงินบาทแข็งค่าขึ้น<br>       <br>       ผู้ช่วยผู้ว่าการ กล่าวว่า ปกติแล้วการที่ค่าเงินบาทแข็งค่าขึ้นประมาณ 1% จะส่งผลให้ผลิตภัณฑ์มวลรวมในประเทศ(จีดีพี) ลดลงถึง 0.3% อย่างไรก็ตามธปท.จะพิจารณาอีกครั้งหนึ่ง เนื่องจากช่วงนี้ค่าเงินบาทแข็งค่าขึ้นอย่างต่อเนื่อง แต่ก็เชื่อว่าจีดีพีปีนี้ไม่ต่ำกว่า 4.5-5.5%<br>       <br>       ทั้งนี้ ในช่วงที่สถานการณ์ค่าเงินบาทแข็งค่าขึ้น จะทำให้อัตราเงินเฟ้อลดลง และอำนาจซื้อของประชาชนเพิ่มขึ้น ดังนั้น ภาคธุรกิจต่างๆ ควรสร้างโอกาสที่ดีให้แก่ธุรกิจ โดยหันไปปรับปรุงประสิทธิภาพบริษัท หรือนำเข้าเครื่องจักรต่างๆ เพราะต้นทุนการนำเข้าช่วงนี้ถูกลง ประกอบกับในช่วงนี้อัตราดอกเบี้ยก็ไม่สูงนัก ซึ่งอัตราดอกเบี้ยลูกค้ารายใหญ่ชั้นดี(เอ็มแอลอาร์)อยู่ที่ 7-8%เมื่อเทียบกับในอดีตสูงถึง 10% จึงควรหาจังหวะการลงทุน<br>       <br>       สำหรับภาวะเศรษฐกิจและการเงินประจำเดือนต.ค. 49 ยังคงชะลอตัวอย่างต่อเนื่อง ทั้งนี้ด้านอุปสงค์และอุปทาน โดยการอุปโภคบริโภคและการลงทุนภาคเอกเชนยังคงมีแนวโน้มชะลอตัวลงอย่างชัดเจน ขณะที่การส่งออกมีการเร่งตัวขึ้น แต่การนำเข้ายังคงขยายตัวใกล้เคียงกับเดือนก่อน ทำให้ดุลการค้ายังคงเกินดุลติดต่อเป็นเดือนที่ 3 แล้ว สำหรับดุลบริการกลับมาเกินดุลอีกครั้ง<br>       <br>       ทั้งนี้ หลังจากเกิดเหตุการณ์น้ำท่วมใน 43 จังหวัดทั่วประเทศ ในภาคต่างๆ ของเศรษฐกิจได้รับผลกระทบ โดยเฉพาะภาคเกษตรที่ผลิตผลมีปริมาณลดลงและกดดันให้ราคาสูงขึ้น โดยเฉพาะผักกินใบ เนื่องจากเป็นช่วงเทศกาลกินเจด้วย ทั้งนี้ พื้นที่ประสบอุทกภัยส่วนใหญ่เกือบ 70%เป็นพื้นที่เพาะปลูกข้าว อย่างไรก็ตามผลผลิตประมาณ 40% ก็ได้มีการถูกเก็บเกี่ยวไปบางส่วนแล้ว ทำให้ความเสียหายไม่มากนัก นอกจากนี้ ผลผลิตข้าวโพดยังลดลง ทำให้เกษตรกรหันไปปลูกมันสำปะหลัง อ้อย และยางพาราแทน<br>       <br>       นางสุชาดา กล่าวว่า การอุปโภคบริโภคภาคเอกชนยังคงชะลอตัวลงอย่างต่อเนื่อง โดยเฉพาะการจำหน่ายรถจักรยานยนต์ที่ลดลงอย่างมาก เป็นผลมาจากปัญหาน้ำท่วมเช่นกัน อย่างไรก็ตามดัชนีความเชื่อมั่นของผู้บริโภค โดยรวมปรับตัวดีขึ้นต่อเนื่องจากเดือนก่อน โดยดัชนีความเชื่อมั่นอยู่ที่ระดับ 83.5 เพิ่มขึ้นจาก 82.1 ในเดือนก่อน โดยเป็นการปรับตัวดีขึ้นในทุกองค์ประกอบ จากราคาขายปลีก น้ำมันที่ปรับลดลงอย่างต่อเนื่อง การปรับประมาณการการขยายตัวทางเศรษฐกิจ และสถานการณ์ทางการเมืองที่มีเสถียรภาพมากขึ้น<br>       <br>       ขณะที่การลงทุนภาคเอกชนก็ชะลอตัวลง โดยปริมาณการจำหน่ายรถยนต์เชิงพาณิชย์หดตัวจากฐานสูง เนื่องจากมีการออกรถรุ่นใหม่ในช่วงปลายปี 48 และปริมาณการจำหน่ายปูนซิเมนต์ในประเทศลดลง อย่างไรก็ตามปริมาณการนำเข้าสินค้าทุนยังคงขยายตัวทรงตัวเมื่อเทียบกับเดือนก่อน ส่วนดัชนีความเชื่อมั่นทางธุรกิจในเดือนนี้อยู่ที่ระดับ 44.6 เพิ่มขึ้นจาก 43.5 ในเดือนก่อน โดยเป็นการปรับเพิ่มขึ้นต่อเนื่องเป็นเดือนที่ 2 ในเกือบทุกองค์ประกอบยกเว้นคำสั่งซื้อ และในอีก 3 เดือนข้างหน้าดัชนีความเชื่อมั่นทางธุรกิจปรับเพิ่มขึ้นต่อเนื่องเป็นเดือนที่ 4 มาอยู่ที่ระดับ 53 จาก 51.5 ในเดือนก่อน โดยเป็นผลมาจากราคาน้ำมันที่ลดลงและสถานการณ์การเมืองมีความชัดเจนมากขึ้น<br>       <br>       นอกจากนี้ ในเดือนต.ค.ที่ผ่านมา ดุลการค้ายังเกินดุลเป็นเดือนที่ 3 แล้ว โดยเกินดุลอยู่ที่ 723 ล้านดอลลาร์สหรัฐ แต่ลดลงเมื่อเทียบกับเดือนก่อนที่เกินดุล 1,402 ล้านดอลลาร์สหรัฐ โดยเป็นผลมาจากการส่งออกเมื่อเทียบกับระยะเดียวกันของปีก่อนยังคงขยายตัวต่อเนื่องในอัตรา 20.9% คิดเป็นมูลค่า 11,371 ล้านดอลลาร์สหรัฐ ซึ่งส่วนใหญ่เกิดจากปริมาณการส่งออก ขณะเดียวกันการขยายตัวได้ดีในทุกหมวดสินค้า โดยเฉพาะหมวดสินค้าที่ใช้เทคโนโลยีในการผลิตสูง ได้แก่ อิเล็กทรอนิกส์ เครื่องใช้ไฟฟ้า ยานพาหนะและชิ้นส่วน ผลิตภัณฑ์ปิโตรเลียม ผลิตภัณฑ์เหล็ก และผลิตภัณฑ์เคมี<br>       <br>       ส่วนการนำเข้ามีการขยายตัวถึง 8.9% เทียบกับระยะเดียวกันปีก่อน คิดเป็นมูลค่า 10,648 ล้านดอลลาร์สหรัฐ ซึ่งชะลอลงจากเดือนก่อนเล็กน้อยตามการลดลงของการนำเข้าในหมวดสินค้าทุน เนื่องจากปีก่อนมีการนำเข้าเครื่องบิน รวมทั้งหมวดยานพาหนะและชิ้นส่วนที่ลดลงอย่างต่อเนื่อง อย่างไรก็ตามแนวโน้มจะมีการนำเข้าเครื่องบินเพิ่มอีก 4 ลำในช่วงเดือนพ.ย.และธ.ค. ทำให้ตัวเลขดุลการค้าลดลงได้ในช่วง 2 เดือนนี้ ทั้งนี้ผลิตภัณฑ์น้ำมันยังคงมีปริมาณการนำเข้าในสัดส่วนที่สูงถึง 19% ด้านราคา 6% เท่านั้น<br>       <br>       ดุลบริการ รายได้ และเงินโอน ในเดือนนี้ก็มีการรวมกำไรที่นำกลับมาลงทุน(Reinvested Earning : RE)ไว้ในดุลการชำระเงินย้อนหลังถึงปี 44 จึงเกินดุล 0.1 พันล้านดอลลาร์สหรัฐ จากรายรับการท่องเที่ยวที่เพิ่มขึ้น ขณะที่รายจ่ายผลประโยชน์จากการลงทุนมีมูลค่าลดลงจากเดือนก่อน ด้านดุลบัญชีเดินสะพัดเกินดุล 0.8 พันล้านดอลลาร์สหรัฐ ดุลการชำระเงินเกินดุล 0.3 พันล้านดอลลาร์สหรัฐ ขณะที่เงินสำรองระหว่างประเทศยังอยู่ในระดับที่สูง 62.3 พันล้านดอลลาร์สหรัฐ โดยมียอดคงค้างการซื้อเงินตราต่างประเทศล่วงหน้าสุทธิ จำนวน 5.3 พันล้านดอลลาร์สหรัฐ<br> <br>